Naseeru hoadhumah kandu robot beynun kuranee | Mihaaru\nނަސީރު ހޯދުމަށް ސިފައިން ކަނޑު ރޮބޮޓް ބޭނުން ކުރަނީ: ނަސީރު ގެއްލުނުތާ ދެ ދުވަސްވިއިރު ވެސް އޭނާގެ އެއްވެސް ހިލަމެއްވެފައެއް ނުވޭ -- ފޮޓޯ/އެމްއެންޑީއެފް\nނަސީރު ހޯދުމަށް ސިފައިން ކަނޑު ރޮބޮޓް މޫދަށް ދޫކޮށްލަނީ: ނަސީރު ގެއްލުނުތާ ދެ ދުވަސްވިއިރު ވެސް އޭނާގެ އެއްވެސް ހިލަމެއްވެފައެއް ނުވޭ -- ފޮޓޯ/އެމްއެންޑީއެފް\nމޫދަށް ވެއްޓުނު ނަސީރު ހޯދަން ކަނޑު ރޮބޮޓެއް ބޭނުން ކުރަނީ\n15 ޖުލައި 2018 - 16:096comments\nފާނައިގެ މަސްވެރިކަން ކުރަން ނިކުމެ އުޅުނު ފ. ބިލެތްދޫ ދޯންޏަކުން ކަނޑަށް ވެއްޓި ގެއްލުނު އެރަށު އުތުރުގޭ، އަބްދުﷲ ނަސީރު ހޯދަން އެމްއެންޑީއެފުން ކަނޑު އަޑިއަށް ފޮނުވާ ރޮބޮޓެއް ބޭނުން ކުރަން ފަށައިފި އެވެ.\nއެމްއެންޑީއެފުން ބުނީ ނަސީރު ހޯދުމުގެ މަސައްކަތް ސިފައިންގެ އިތުރުން އަމިއްލަ ބައެއް ޑައިވަރުން ވެސް ކުރަމުން އަންނަ ކަމަށެވެ. އޭގެ އިތުރުން ރިމޯޓް ކޮންޓްރޯލުން އޮޕަރޭޓްކުރާ "ރިމޯޓް އޮޕަރޭޓިން ވެހިކަލް" (އާރުއޯވީ) ވެސް މިހާރު އަންނަނީ ބޭނުންކުރަަމުން ކަމަށް އެމްއެންޑީއެފުން ބުނެ އެވެ.\nއުމުރުން 58 އަހަރުގެ ނަސީރު ދަތުރުކުރި "ޓާގެޓް" ދޯނީގެ ކެޕްޓަން ޖަމްޝީދު އިސްމާއިލް "މިހާރު"އާ ވާހަކަ ދައްކަމުން ބުނީ ނަސީރު ގެއްލުނު ދުވަހު އޭނާގެ ފަރާތުން އާދަޔާ ހިލާފް އެއްވެސް ކަމެއް ފެނިފައިނުވާ ކަމަށެވެ. އެންމެ ފަހުން އެ މީހުންނަށް އޭނާ ފެނުނީ ގެއްލުމުގެ 10 ވަރަކަށް މިނެޓު ކުރިން ކަމަށް ވެސް ބުންޏެވެ.\n"އެ ދުވަހު ވެސް އާދައިގެ މަތިން ނަސީރު އުޅުނީ ދޯނީގެ މަސައްކަތުގައި. އެންމެ ފަހުން އޭނާ އުޅުނީ އެން ނަގަން ފިލި ޖެހުމުގެ މަސައްކަތުގައި،" ޖަމްޝީދު ބުންޏެވެ.\nޖަމްޝީދު ބުނީ ނުވަ މީހުން ތިބި ދޯނީގައި ނަސީރު ނެތްކަން އެނގުނީ އދ. ވިލަމެންދޫ ރިސޯޓު ހުޅަނގު އުތުރުގައި އޮންނަ ފަރަށް އެން ނަގަން ފުންމާލި ފަހުން ކަމަށެވެ.\n"އެހާ ހިސާބުން އަޅުގަނޑުމެން ދާ ވެސް ނަގައި ހަމަ ވަގުތުން ނަސީރު ހޯދުމުގެ މަސައްކަތް ފަށައިފިން،" އޭނާ ބުންޏެވެ.\nނަސީރުގެ އަންބަކާއި އަށް ދަރިން ދުނިޔޭގައި އެބަ ތިއްބެވެ. ގެއްލުނު އިރު ނަސީރު ލައިގެން ހުރީ ކަޅު ކުލައިގެ ޓީޝާޓަކާއި މުށި ކުލައިގެ ފަޓުލޫނެކެވެ.\nއެމްއެންޑީއެފުން ބުނީ ނަސީރު ހޯދަން އޭނާ ގެއްލުނު ހިސާބުގެ ކަނޑުގެ ސާފޭސް އަދި ކައިރި ހިސާބުގެ ފަރުތަކާއި ފަޅުތައް ވެސް ބަލަމުން އަންނަ ކަމަށެވެ.\nއިތުރު ލިޔުންތައް މަސްވެރިން އެމްއެންޑީއެފް ފ. ބިލެއްދޫ ދިވެހި ސިފައިން ފ. އަތޮޅު އެކްސިޑެންޓް ކަނޑުމަތީގެ ހާދިސާ\nނަސީރު ހޯދުމުގެ މަސައްކަތް އަދިވެސް ދަނީ ކުރިއަށް\n13 މީހުންނާއެކު ދަތުރުކުރި މަސްދޯންޏެއް ބިނދިއްޖެ\nވެސްޓް ޕާކް ތޮށިގަނޑަށް ދޯންޏެއް އަރައިފި


ޑރ. އަފްރާޝީމުގެ މަރުގެ ތަހުގީގު ރިޕޯޓް ސަރުކާރުން އާންމުކޮށްފި – Haftha\nFri, 10 July, 2020, 2:22 am\nނޮވެމްބަރ 17, 2019\nދީނީ އިލްމުވެރިޔާ އަދި ރައްޔިތުންގެ މަޖިލީހުގެ އުނގޫފާރު ދާއިރާގެ މެންބަރު ޑރ. އަފްރާޝީމް އަލީ އަނިޔާވެރިކަމާއެކު އަވަހާރަކޮށްލި މައްސަލަ ތަހުގީގުކޮށް ރިޔާސީ ކޮމިޝަނުން ރައީސް އިބްރާހިމް މުހައްމަދު ސޯލިހަށް އެރުވި ފައިނަލް ރިޕޯޓް ސަރުކާރުން އާންމުކޮށްފިއެވެ.\nމަރުތައް ތަހުގީގުކުރާ ކޮމިޝަނުން އަފްރާޝީމުގެ މަރު ތަހުގީގުކޮށް ނިންމައި، އެ މަރުގެ ފައިނަލް ރިޕޯޓް ރައީސުލްޖުމްހޫރިއްޔާއަށް އެރުވީ މިމަހުގެ ހަތް ވަނަ ދުވަހުއެވެ. އަދި މިއަހަރުގެ ޖުމްހޫރީ ދުވަހުގެ ރަސްމީ ޖަލްސާގައި ރައީސް އިބްރާހިމް މުހައްމަދު ވަނީ ޑރ. އަފްރާޝީމުގެ މަރުގެ ރިޕޯޓް ކަމާބެހޭ މުއައްސަސާތަކަށް ހިއްސާކޮށް، އާންމު ކުރައްވާނެ ކަމަށް ވިދާޅުވެފައެވެ.\nއެގޮތުން މިދިޔަ ހަފްތާގެ ބުރާސްފަތި ދުވަހު އެ ރިޕޯޓް ރައީސް ވަނީ ކަމާބެހޭ މުއައްސަސާތަކަށް ސިއްރު ރިޕޯޓެއްގެ ގޮތުގައި ފޮނުއްވައިފައެވެ.\nރައީސް އޮފީހުގެ ވެބްސައިޓުގައި މިހާރު އާންމުކޮށްފައިވާ ޑރ. އަފްރާޝީމުގެ މަރުގެ ތަހުގީގު ރިޕޯޓުގައި 121 ޕޭޖު ހިމެނެއެވެ.\nޑރ. އަފްރާޝީމް އަވަހާރަކޮށްލީ 1 އޮކްޓޯބަރު 2012 ވަނަ ދުވަހުގެ ރޭ ޓީވީ މޯލްޑިވްސްގެ ދީނީ ޕްރޮގްރާމެއްގައި ބައިވެރިވެވަޑައިގަތުމަށްފަހު، އެމަނިކުފާނު ދިރިއުޅުއްވާ ހ. ފުންވިލުގެ އަށް ވަދެވަޑައިގެން، ސިޑިގޮޅި ކައިރީގައި، ކަތިވަޅި އަކުން ބޮލާއި ގައިގެ އެކި ތަންތަނަށް ހަމަލާދީގެންނެވެ.\nރިޔާސީ ކޮމިޝަންެ ރިޕޯޓުގައި ކޮމިޝަނަށް ލިބިފައިވާ ހެއްކާއި ގަރީނާއަށް ބަލާއިރު، އަފްރާޝީމު އަވަހާރަކޮށްލަން ބަޔަކާ ހަވާލުކުރީ ދީނީ ޖިހާދު ޖަމާއަތް ހިންގަނީ ދަފްތަރު ނަމްބަރު 471 މުހައްމަދު މަޒީދު އާއި ތ.އޮމަދޫ އަތިރީގޭ ސާމިތެވެ.\nމީގެ ތެރެއިން މަޒީދަކީ ރާއްޖޭގައި މީގެ އަށް ވަރަކަށް އަހަރު ކުރިން ފެށިގެން ހަރަކާތްތެރިވާ އަލްގައިދާ ޖަމާއަތުގެ ރާއްޖޭގެ ގޮފި ދެބަޔަކަށް ބެހުނުއިރު ޖަބްހަތުއް ނުސްރާ ޖަމާއަތަށް ވާގިދޭ ބައިގެ އިސްކޮށް އުޅޭ މީހާ ކަމަށް މަރުތައް ތަހުގީގުކުރާ ކޮމިޝަނުން ވަނީ މީގެ ކުރިން ބުނެފައެވެ. އެ ކޮމިޝަނުން ބުނާ ގޮތުން، ނުސްރާ އަށް ތާއިދުކުރާ މީހުންނަކީ “ލޭގެ ކަންކަން ހިންގަން” ނުވަތަ މީހުން މެރުމަށް ރާއްޖޭގައި ތިބި މީހުންނެވެ.\nސާމިތަކީ ވެސް ނުސްރާ އަށް ނިސްބަތްވާ މީހެކެވެ. އޭނާއަކީ ވަގަށް ނަގައިގެން ގޮސް މަރާލާފައިވާ ނޫސްވެރިޔާ ރިލްވާން އަހުމަދު ވަގަށް ނެގުމަށް ފަހު އޭނާގެ ބޯ ބުރިކޮށްލައި ކަނޑުފެތިކަމަށް ތުހުމަތު ކުރެވޭ މީހާއެވެ.\nރިޕޯޓުގައި އިތުރަށް ބުނީ، އަފްރާޝީމު އަވަހާރަކޮށްލުމުގެ އެންމެ އިސް މީހަކީ ހ. ހިލްޓަން އަޒްލިފް ރައުފް އެވެ. އަދި އަފްރާޝީމު އަވަހާރަ ކޮށްލުމުގައި އަމަލީ ގޮތުން ބައިވެރިވި މީހުންނަކީ އަޒްލީފާއި އަފްރާޝީމު އަވަހާރަކޮށްލި މައްސަލައިގައި ކުށް ސާބިތުވެ، މަރުގެ ހުކުމް އިއްވާފައިވާ ހ. ލޮބީ ހުސެއިން ހުމާމް އަހުމަދު އަދި އެ މައްސަލައިގައި ދައުވާ ލިބި ކުށް ސާބިތު ނުވިި ހ. ހިކޯސްޓް އަލީ ޝާން (ސަޓޯ)އެވެ.\nއޭގެ އިތުރުން އޭރު 18 އަހަރުން ދަށުގެ ކުޑަ ކުއްޖާގެ ބައިވެރިވުން ވަރަށް ބޮޑަށް އޮތް ކަމަށާއި އެ ތިން މީހުންގެ އިތުރުން އިތުރު ބަޔަކު ވެސް އެ މަރުގައި ބައިވެރިވެފައިވާ ކަމަށް ރިޕޯޓުގައި ބުނެފައިވެއެވެ. ނަމަވެސް އެ މީހުން އަފްރާޝީމް އަވަހަރާކޮށްލި ހާދިސާ އަށްފަހު، ރާއްޖެ އިން ބޭރަށް ހަނގުރާމައަށް ގޮސްފައިވާތީ އެ މައްސަލަ އިތުރަށް ތަހުގީގު ކުރުމަށް ދަތިވެފައިވާ ކަމަށް ކޮމިޝަންގެ ރިޕޯޓުގައިވެއެވެ.\nއެގޮތުން އަފްރާޝީމު އަވަހާރަކޮށްލި ރެއަށްފަހު ޖެހިގެން އައި ދުވަހުގެ ހެނދުނު މާލެއިން ގަތަރަށް ދިޔަ ފުލައިޓަކުން ސީރިއާ އަދި ޖިއްދާއަށް އެމީހުން ފުރި ކަމަށްވެއެވެ.


މޫސާގެފާނު - ވިކިޕީޑިއާ\nމޫސާގެފާނަކީ ﷲ ގެ ރަސޫލެކެވެ. ކީރިތި ޤުރުއާނުގައި އެންމެ ގިނަ ވާހަކަތައް ވާރިދުވެފައިވާ، އަދި އެންމެ ގިނަ ފަހަރު ނަންފުޅު ޒިކުރުވެވިފައިވާ ރަސޫލުބޭކަލަކީ، މޫސާޢަލައިހިއްސަލާމްއެވެ. އެކަލޭގެފާނު އުފަންވެވަޑައިގަތީ، މިޞްރުގެ ބިމަށެވެ. އޭރު މިޞްރުގައި ރަސްކަންކުރަމުން ދިޔަ ފިރްޢައުނަކީ އަމިއްލައަށް ކަލަކުކަމަށް ދަޢުވާކޮށް، އަނިޔާވެރި ވެރިކަމެއް ހިންގަމުންދިޔަ ނުބައިނުލަފާ ޚުދުމުޚްތާރު މީހެކެވެ.\nމިޞްރުގެ ބިމުގައި ދިރިއުޅެމުންދިޔަ ބަނީއިސްރާއީލު ދަރިކޮޅުގެ މީހުން ނިކަމެތިކޮށް، ނެތިކޮށްލުމުގެ މަޤްޞަދުގައި، ފިރްޢައުނުނެރުނު އެއްއަމުރަކީ، އެދަރިކޮޅުން އުފަންވާ ހުރިހާ ފިރިހެންކުދީން ޤަތުލުކުޅައުމެވެ. މިފަދަ އަނިޔާވެރި ޒަމާނުގައި ސިއްރިޔާތުގައި މޫސާގެފާނާއިގެން އާލާސްވެ އިންނަވާ، ސިއްރިޔާތުގައިމޫސާގެފާނާއިގެން ރައްކާވުމުގެ މަގު ﷲގެ ހެޔޮ ރަޙްމަތްޕުޅުން މޫސާގެފާނުގެ މައިކަނަބަލުންނަށް ތަނަވަސްކޮށްދެއްވައެވެ. ތުއްޕުޅު މޫސާގެފާނު ދުނިޔޭގެއަލިކަން ދެކެވަޑައިގަތުމަށްފަހު، މައިކަމަނާގެ ހިތްޕުޅުގައިވާ އެންމެބޮޑު ނުތަނަވަސްކަމަކަށްވީ، އަބަދާއަބަދު ތަންތަން ބަލާ ފާރަލަމުންދާ ފިރްޢައުނުގެ ސިފައިންނަށް ފެނި، އެދަރިކަލުން ޤަތުލުކޮށްފާނެތީއެވެ. މި ބިރުވެރިކަން އޭގެ އިންތިހާއަށް ދިޔަހިނދު، މޫސާގެފާނު ފޮށްޓެއްގެތެރެއަށްލައްވާ ނީލަކޯރަށް ދޫކޮށްލެއްވުމަށް މައިކަމަނާއަށް ﷲ އިލްހާމުކުރައްވައެވެ.\nފަހެ، މޫސާގެފާނުގެ މައިކަމަނާ މިގޮތުގެމަތީން ކަންތައްކުރެއްވިއެވެ. ކޯރުގެތެރޭ، ތުއްޕުޅު މޫސާގެފާނާއިއެކު އޮޔާ ދެމެމުންދިޔަ ފޮށި ހޮވައިގެން ފިރްޢައުނާއި ހަމަޔަށް ގެންދެވުނުހިނދު، ފޮށީތެރޭގައިވާ ކުޑަކުއްޖާ، ދަރިއެއްގެގޮތުގައި ބޮޑުކުރުމުގެ ކުލުނު ފިރްޢައްނުގެ އަނބިކަމަނާ އާސިޔަތުގެ ހިތްޕުޅުގައި އުފެދުނެވެ.\nމިގޮތުގައި މޫސާގެފާނު ބޮޑުފުޅުވެ، ފުރާފުޅު ފުރިހަމަވެގެން އައިއިރު، އެކަލޭގެފާނަކީ ބާރުގަދަ ބޭކަލެއްކަމުގައިވިއެވެ. ޒުވާން ޢުމުރުފުޅުގައި، އެއްދުވަހު ބަނީއިސްރާއީލުގެ ދަރިކޮޅު މީހަކާއި ޤިބްޠީ ދަރިކޮޅުގެ މީހަކު ތަޅާފޮޅަމުންދިޔަ މަންޒަރު ފެނިވަޑައިގަތެވެ. މޫސާގެފާނުގެ ދަރިކޮޅުމީހާ އޭނާއަށް މަދަދުދިނުމަށް އެދި ގޮވާލުމުން މޫސާގެފާނުގެ ލޭފޮދު ހޫނުވެ، ޤިބްޠީމީހާ ބަލިކުރުމަށް ކުރިމަތިލެއްވިއެވެ. މިވާދައިގެ ތެރޭގައި އިޚްތިޔާރަކާނުލައި ޖެއްސެވުނު ބާރުގަދަ އެތިފަހަރެއްގެ ސަބަބުން، ޤިބްޠީމީހާ ޤަތުލުވިއެވެ.\nއިސާހިތަކު މިކަމުގެ ޚަބަރު ރަށުތެރޭ ހިނގައިފިއެވެ. ފިރްޢައުނުގެ ފަޅީގެ މީހާ ޤަތުލުކުރިކަމުގެ އަދަބެއްގެގޮތުގައި މޫސާގެފާނު ޤަތުލުކުޅައުމަށް ފިރްޢައުނުގެ ދަރުބާރުން އަމުރުނުކުތުމާއިއެކު، މޫސާގެފާނު ހޯދުމުގެ މަސައްކަތް ފިރްޢައުނުގެ ސިފައިން ފަށައިގެންފިއެވެ. މިކަން އެނގިވަޑައިގަތުމުން، ނުހަނު އެކަނިވެރިކަމާއި ނިކަމެތިކަމާއިއެކު، މިޞްރުގެބިމުން މޫސާގެފާނު ފައިބާވަޑައިގެންނެވިއެވެ. އަދި ދުރުރާސްތާއަކަށް ދަތުރުކުރެއްވުމަށްފަހު، މަދްޔަނަށް ފައިބާވަޑައިގަތެވެ.\nމަދްޔަނަކީ، އޭގެ ދުވަސްތަކެއްކުރީން، ޝުޢައިބުގެފާނު ރަސޫލުކަމާއިގެން ފޮނުއްވުނު ސަހަރެވެ. މިނެކިރުމުގައި މަކަރުހަދައި، ޝިރުކުކޮށް އުޅުނު ކާފަރުން، ހަލާކުވެދިއުމަށްފަހު، އެ ސަހަރުގައި އޭރުވަނީ ހެޔޮލަފާ ބަޔަކު އާލާވެ، ދިރިއުޅެން ފަށާފައެވެ. މަދްޔަނުގެ ރަށްބޭރުގައި ބަކަރި ހުއިހައްޕާ، އެސޮރުމެންނަށް ފެންދޭން އެކަނިމާއެކަނި އުޅޭތީ ފެނިވަޑައިގަތް ދެއަންހެންކުއްޖަކަށް މޫސާގެފާނު އެހީތެރިވެވަޑައިގަތެވެ. އެދެކުދީންގެ މަސައްކަތުގައި އެހީތެރިވެވަޑައިގަތުމަށްފަހު، އެކަނިމާއެކަނި ބީރަށްޓެހިކަމާއިއެކު ރަށްބޭރުގައި އިންނަވަނިކޮށް، އަނެއްކާވެސް އެއިން ކުއްޖަކު މޫސާގެފާނުގެ އަރިހަށްއައެވެ. އަދި އެކުދީންގެ ބައްޕާގެފަރާތުން ދަޢުވަތުދީ، މެހްމާންދާރީ ހުށަހެޅިއެވެ. މި މެހްމާންދާރީގެ ސަބަބުން މޫސާގެފާނަށް މަދްޔަނުގައި ހުންނެވުމަށާއި، ދިރިއުޅުމަށް މަސައްކަތްޕުޅެއް ކުރެއްވުމަށް މަގުފަހިވިއެވެ. އެ އެގޭގެ ދެ އަންހެންހެންކުދީންކުރެ ކުއްޖަކާ ކައިވެނިބައްލަވައިގަނެ، އެކައިވެނީގެ ޝަރްޠެއްގެގޮތުގައި، 10 އަހަރު ބަކަރިހުއިހެއްޕެވުމުގެ މަސައްކަތްކުރައްވާ، އޭގެފަހަށްވެސް އިތުރު 10 އަހަރު އެކަމުގައި ހޭދަކުރެއްވިއެވެ. ދިރއުޅުމެއް ފަށްޓަވައިގެން، މި ހޭދަކުރެއްވި 20 އަހަރަށްފަހު، އެކަލޭގެފާނުގެ އަހުލުވެރީންނާއިއެކު، މިޞްރުގެ ބިމަށް ސިއްރިޔާތުގައި ޒިޔާރަތެއްކުރެއްވުމަށް ޤަޞްދުކުރައްވާ ދަތުރަށް ފެށްޓެވިއެވެ.\nމަދްޔަނުގައި، ދިރިއުޅުމެއްފަށްޓަވައިގެން 20 އަހަރުދުވަސް ހޭދަކުރެއްވުމަށްފަހު، އަމިއްލަފުޅުވަޒަނާއި ޢާއިލާއަށް ޒިޔާރަތްކުރެއްވުމުގެ ނިޔަތުގައި، ސިއްރިޔާތުގައި މިޞްރަށް މޫސާޢަލައިހިއްސަލާމް ފެށްޓެވި ދަތުރުފުޅުގެމަތީގައި، މާތްﷲ އެކަލޭގެފާނަށް ބަސްވަޙީކުރެއްވިއެވެ. އެކަލާނގެ ރަސޫލަކުކަމުގައި މޫސާ އިޚްތިޔާރުކުރައްވާ، ފިރްޢައުނުގެ ދަރުބާރަށް ވަޑައިގެން، ﷲގެ ރިސާލަތު އިއްވެވުމަށް އަމުރުފުޅުކުރެއްވިއެވެ. އެހިނދު މޫސާގެފާނުގެ ހިތްޕުޅަށް ފިރްޢައުނުގެ އަނިޔާވެރިކަމާއި ނުބައިނުލަފާކަން ތަޞައްވުރުކުރެއްވުނެވެ. މޫސާގެފާނަށް، ޢާލަމްތަކުގެވެރި ﷲގެ ޙަޟްރަތުން ވަޙީ ބަސްފުޅުއައީ ބިރުފުޅުގެންވަޑައިނުގަތުމަށެވެ. ފިރްޢައުނުގެ ކުރިމަތީ ޤާއިމްކުރައްވާނެ ޙުއްޖަތެއްގެގޮތުގައި އަދި އިލާހީ މުޢުޖިޒާތެއްގެގޮތުގައި، މޫސާގެފާނުގެ ޢަޞާކޮޅު އެއްލެވުމުން ހަރުފައަކަށް ބަދަލުވެގެންދާނޭގޮތް ﷲ މިންވަރުކުރެއްވިއެވެ. އެކަލޭގެފާނުގެ އަތްޕުޅު ޖީބަށްލެއްވެވުމަށްފަހު ނަންގަވާއިރު، އަލިކަންގަދަ ބެބުޅުމެއް އަތްޕުޅުން ފާޅުވާނޭގޮތް މެދުވެރިކުރެއްވިއެވެ. އަދި ފިރްޢައުނުގެ ދަރުބާރުގައި ވަކާލާތުކުރައްވާއިރު، މޫސާގެފާނުގެ އެހީތެރިއެއްގެގޮތުގައި ހާރޫންގެފާނު އިޚްތިޔާރުކޮށްދެއްވިއެވެ.\nދެންފަހެ، މިޞްރަށް އަރާވަޑައިގެން، ފިރްޢައުނުގެ ދަރުބާރަށް ވަޑައިގެން، އޭނާގެކުރިމަތީ، ﷲގެ ރިސާލަތު މޫސާގެފާނު އިއްވަވައިފިއެވެ. އެކަމުގެ ޖަވާބުގައި ފިރްޢައުނު ދެއްކި ވާހަކަތަކުގައި އޭނާގެ ގަނޑުވަރުގައި ތުއްޕުޅުއިރު މޫސާގެފާނު އުޅުއްވީއްސުރެ، ޤިބްޠީމީހާ ޤަތުލުކުރައްވާ ރަށުން ފައިބާވަޑައިގެންނެވި ހިސާބަށް ކަންހިނގާދިޔަގޮތުގެ ހަނދާން އައުކުރިއެވެ. އަދި އިލާހަކީ ފިރްޢައުނުކަމުގައި އަމިއްލައަށް ބުނެ ބޮޑާވެގަތެވެ. މޫސާގެފާނުގެ އަސާކޮޅު ހަރުފައަކަށް ބަދަލުވުމާ، އަތްޕުޅުން އަލިކަންގަދަ ބެބުޅުމެއް ފާޅުކުރެއްވުމަކީ ސިޙްރެއްކަމުގައިދެކި، އެކަން ސާބިތުކޮށްދިނުމަށްޓަކައި ފިރްޢައުނުގެ ބާރުހިނގާ ސަރަޙައްދުތަކުގައިތިބި އެންމެހާ ވަރުގަދަ ސިޙްރުވެރީން އޭނާ އެއްކުރިއެވެ. މީސްތަކުންގެކުރިމަތީ، ސިޙުރުވެރީންނާ މޫސާގެފާނުގެ ކުރިމަތިލުން އިންތިޒާމުކުރެއެވެ.\nމީސްތަކުންގެ ލޯމައްޗަށް ފެނުނީ، މޫސާގެފާނު ގެންނެވި އިލާހީ މުޢުޖިޒާތުގެކުރިމަތީ ސިޙުރުވެރީންގެ މަންތަރުތައް ބާޠިލްވެ އުވި ދިޔަތަނެވެ. އެހިނދު ﷲއަށް އީމާންވެ ސިޙުރުވެރީން ސަޖިދަކޮށްފޫއެވެ. މިކަމާ އަރައިގަތް ރުޅީގައި ހުރިހާ ސިޙްރުވެރީން ޤަތުލުކޮށްފިއެވެ. މޫސާގެފާނަށް ތަބަޢަވެ އީމާންވާމީހުންނަށް ދުއްތުރާކުރަން ފިރްޢައުނު ފަށައިގެންފިއެވެ. ފިރްޢައުނުގެ ވަޒީރު ހާމާނުގެ ނުބައި ރޭވުންތަކާއި، ޤާރޫންއަށް ލިބިފައިވާ އިންތިހާދަރަޖައިގެ ތަނަވަސްކަމުގެ ބޭނުން ހިފައިގެން، މޫސާގެފާނާ، އެކަލޭގެފާނަށް ތަބާވެތިބި އެންމެން ނިކަމެތިކޮށްލުމުގެ ޙަމަލަތައް ކެނޑިނޭޅިދޭން ފަށައިފިއެވެ. އަދި އުސްބިނާއެއްކޮށް، މޫސާގެފާނުގެ ކަލާނގެއާއި ފިރްޢައުނު ޙަމަލާދެނީކަމުގައިވެސް ދައްކައިފިއެވެ.\nހައްދު ފަހަނައަޅާފައިވާ މި ނުބައި ޢަމަލުތައް ހުއްޓާލާ، ހެޔޮމަގަށް ރުޖޫޢަވޭތޯ، އެތައް މުޢުޖިޒާތެއް މާތްﷲ ފިރްޢައުނަށް ދެއްކެވިއެވެ. އޭގެތެރޭގައި މުދާތަކާއެކު ޤާރޫން ގަންބަވައިގަތުމާ، އެކިޒާތުގެ ތޫފާންތަކާ، ތަދުމަޑުކަމާ، ސާފުބޯފެން ލެޔަށް ބަދަލުކުރެއްވުމާ، ގޮށްފުޅަނތްގާއި ބޮކުގެ ބައިގަނޑުތައް ފޮނުއްވައި ފިރްޢައުނު ނިކަމެތިކުރެއްވުން ހިމެނެއެވެ. މިއިން އެއްވެސްކަމަކުން ޢިބްރަތްލިބިނުގަނެ، ފިރްޢައުނަކީ ކަލާނގެކަމުގައި ދެއްކިގެން، މޫސާގެފާނު ޤަތުލުކުޅައުމަށް އޭނާގެ ސިފައިންނާއިއެކު ނުކުތުމުގެ ނަތީޖާއަކަށްވީ، ފިރްޢައުނު ޣަރަޤުވެ ނެތިދިއުމެވެ. އަދި އޭނާގެ މަސްގަނޑު މީސްތަކުންނަށް ޢިބްރަތެއްގެގޮތުގައި އަދި އަދަށްވެސް ދެމެހެއްޓެވުމެވެ. މޫސާގެފާނުގެ ޙަޔާތްޕުޅާއި ގުޅިފައިވާ ޢިބްރަތްތެރި އެތައް ވާހަކަތަކެއް މިނޫނަކަސް ޤުރުއާނާއި ސުންނަތުގައި ވާރިދުވެގެންވެއެވެ.\nއޭގެތެރޭގައި ބަނީއިސްރާއީލުންގެ ނުކިޔަމަންތެރިކަމުގެސަބަބުން، ﷲފާޅުކުރެއްވި ބޮޑެތި މުޢުޖިޒާތްތަކާ، ﷲގެ ދީދާރުފުޅު ހަމަލޮލުން ދެކެވަޑައިގަތުމަށް މޫސާގެފާނު އެދިވަޑައިގަތްހިނދު ކަންވެގެންދިޔަގޮތް، އަދި ޚިޟްރުގެފާނާއި މޫސާގެފާނު ބައްދަލުވެވަޑައިގެން ހިނގައިދިޔަ ޢިބްރަތްތެރި ޙާދިސާތަކާއި އިލާހީ ދަރުސްތައް ހިމެނެއެވެ.


Rasoolullah ﷺ ge Nanfulhuthah ރަސޫލުﷲ ﷺ ގެ ނަންފުޅުތައް – Ilm Rasoolullah ﷺ ge Nanfulhuthah\nރަސޫލުﷲ ﷺ ގެ ނަންފުޅުތައް\nމާތް ނަބިއްޔާ ﷺއަށް ނަންފުޅުތަކެއް ލިބިގެންވެއެވެ. އޭގެތެރޭގައި:\n1. مُحَمَّدٌ (މުޙައްމަދު)\nމާތް ﷲ ވަޙީކުރެއްވިއެވެ. “وَمَا مُحَمَّدٌ إِلَّا رَسُولٌ قَدْ خَلَتْ مِن قَبْلِهِ الرُّسُلُ” ( سورة آل عمران 144)\nމާނައީ: “ރަސޫލަކު ކަމުގައި މެނުވީ محمد ގެފާނުން ނުވެއެވެ. ހަމަކަށަވަރުން، އެކަލޭގެފާނުންގެ ކުރިންވެސް ރަސޫލުން އިސްވެގޮސްފައިވެއެވެ.”\nމާތް ﷲ ވަޙީކުރެއްވިއެވެ. “وَإِذْ قَالَ عِيسَى ابْنُ مَرْيَمَ يَا بَنِي إِسْرَائِيلَ إِنِّي رَسُولُ اللَّـهِ إِلَيْكُم مُّصَدِّقًا لِّمَا بَيْنَ يَدَيَّ مِنَ التَّوْرَاةِ وَمُبَشِّرًا بِرَسُولٍ يَأْتِي مِن بَعْدِي اسْمُهُ أَحْمَدُ ۖ فَلَمَّا جَاءَهُم بِالْبَيِّنَاتِ قَالُوا هَـٰذَا سِحْرٌ مُّبِينٌ” ( سورة الصف 6)\n“އަދި މަރިޔަމްގެފާނުގެ ދަރިކަލުން ޢީސާގެފާނު ވިދާޅުވިހިނދު (ހަނދުމަކުރާށެވެ!) އޭ އިސްރާއީލްގެ ގެދަރިންނޭވެ! ހަމަކަށަވަރުން، ތިމަންކަލޭގެފާނީ، ތިޔަބައިމީހުންގެ ގާތަށް اللَّه ފޮނުއްވި ރަސޫލާާއެވެ. ތިމަންކަލޭގެފާނުގެ ކުރީގައިވާ ތައުރާތުގެ ޙުކުމްތައް ތެދުކުރައްވާ ބޭކަލަކު ކަމުގައެވެ. އަދި ތިމަންކަލޭގެފާނަށްފަހު أحمد އެވެ ނަމަކަށް ކިއުނު ރަސޫލަަކު ވަޑައިގަންނަވާނޭކަމުގެ އުފާވެރި ޚަބަރުދެއްވާ ބޭކަލަކު ކަމުގައެވެ. ފަހެ، އެއުރެންގެ ގާތަށް ފާޅުވެގެންވާ ހެކިތަކާއެކު އެކަލޭގެފާނު ވަޑައިގެންނެވިހިނދު އެއުރެން ބުނޫއެވެ. މިއީ ފާޅުވެގެންވާ ޖާދޫއެކެވެ.”\n3. الْحَاشِرُ (އަލްޙާޝިރު) [މާނަ: އެނަބިއްޔެއްގެ ފަހަތްޕުޅުގައި މީސްތަކުން މަޙްޝަރުކުރެވޭ ނަބިއްޔާ]\n4. الْعَاقِبُ(އަލްޢާޤިބު) [މާނަ: އެނަބިއްޔަކަށްފަހުގައި އެއްވެސް ނަބިއްޔަކު ނުފޮނުއްވޭނެ ނަބިއްޔާ]\n5. الْمُقَفِّي(އަލްމުޤައްފީ) [މާނަ: ބައެއް ޢިލްމުވެރިން ވިދާޅުވާގޮތުގައި މިނަންފުޅުގެ މާނައަކީ ‘އަލްޢާޤިބު’ ގެވެސް މާނައެވެ. އަނެއްބައި ޢިލްމުވެރިން ވިދާޅުވަނީ މިނަމުގެ މާނައަކީ ނަބީބޭކަލުން އެބޭކަލަކަށް ތަބާވާ ނަބިއްޔާކަމަށެވެ. (އިމާމް އައްނަވަވީގެ ޞަޙީޙް މުސްލިމްގެ ޝަރަޙައިން)\n6. الْمَاحِي(އަލްމާޙީ) [މާތްﷲ އެނަބިއްޔަކު މެދުވެރިކުރައްވާ ޝިރުކު ފުހެލައްވާ ނަބިއްޔާ]\n7. نَبِيُّ الرَّحْمَةِ(ރަޙްމަތުގެ ނަބިއްޔާ)\n8. نَبِيُّ التَّوْبَةِ (ތަޥްބާގެ ނަބިއްޔާ)\nމިނަންފުޅުތަކުގެ އިތުރަށްވެސް ބައެއް ނަންފުޅުތައް ވާރިދުވެގެން އައިސްފައިވެއެވެ. އަންނަނިވި ދެ ޙަދީޘްފުޅުގައި އިސްވެދިޔަ ނަންފުޅުތައް ބަޔާންވެގެންވެއެވެ.\nޖުބައިރު ބުނު މުޠުޢިމް(ރަޟިޔަﷲ ޢަންހު)ގެ އަރިހުން ރިވާވެގެންވެއެވެ. ރަސޫލު ﷲ ﷺޙަދީޘްކުރެއްވިއެވެ. “ހަމަކަށަވަރުން ތިމަންކަލޭގެފާނަށް ނަންފުޅުތަކެއް ލިބިގެންވެއެވެ. ތިމަންކަލޭގެފާނަކީ މުޙައްމަދެވެ. އަދި ތިމަންކަލޭގެފާނަކީ އަޙްމަދެވެ. އަދި ތިމަންކަލޭގެފާނަކީ އަލްމާޙީއެވެ. ތިމަންކަލޭގެފާނު މެދުވެރިކުރައްވާ މާތްﷲ ޝިރުކު ފުހެލައްވާނެއެވެ. އަދި ތިމަންކަލޭގެފާނަކީ އަލްޙާޝިރެވެ. މީސްތަކުން މަޙްޝަރުކުރެވޭނީ ތިމްނކަލޭގެފާނުގެ ފަހަތްޕުޅުގައެވެ. އަދި ތިމަންކަލޭގެފާނަކީ އަލްޢާޤިބެވެ. ތިމަންކަލޭގެފާނަށް ފަހު އެއްވެސް ނަބިއްޔަކު އަދި ރަސޫލަކުނުވެއެވެ.” (އަލްބުޚާރީ4396 މުސްލިމް2354)\nއަދި އަބޫ މޫސަލް އަލްއަޝްޢަރީ(ރަޟިޔަﷲ ޢަންހު)ގެ އަރިހުން ރިވާވެގެންވެއެވެ. ރަސޫލު ﷲﷺ ޙަދީޘްކުރެއްވިއެވެ. ރަސޫލުﷲﷺ އެކަލޭގެފާނުގެ އަމިއްލަ ނަފްސަށް ނަންފުޅުތަކެއް ކިޔުއްވައި ވިދާޅުވާކަމުގައި ވިއެވެ. ” ތިމަންކަލޭގެފާނަކީ މުޙައްމަދެވެ. އަދި އަޙްމަދެވެ. އަދި އަލްމުޤައްފީއެވެ. އަދި އަލްޙާޝިރެވެ. އަދި ތަޥްބާގެ ނަބިއްޔާއެވެ. އަދި ރަޙްމަތުގެ ނަބިއްޔާއެވެ.” (މުސްލިމް 2355)


Mi photo aaieku Education Minister dhookohllevi message, miadhu konme beleniveriyakahvves maanahuri iburatheh! - One Online\nމި ފޮޓޯއާއެކު އެޑިޔުކޭޝަން މިނިސްޓަރު ދޫކޮށްލެއްވި މެސެޖު، މިއަދުގެ ކޮންމެ ބެލެނިވެރިޔަކަށްވެސް މާނަހުރި އިބުރަތެއް!\nޖިންސީ ގޯނާކޮށްފައި ހުރި ކުޑަކުއްޖެއް ކަމަށް ދެއްކުމަށް ނަގާފައިވާ ފޮޓޯއެއް -- ފޮޓޯ" ލާނިން ޕެޓަލްސް\nރޭޕް، ޖިންސީ ގޯނާ، ޖިންސީ ފުރައްސާރަ، މި ބަސްތަކަކީ ކޮންމެ ދުވަހަކުހެން އަޑު އިވޭ ބަސްތަކެކެވެ. އެވެނި މިވެނި ރަށެއްގައި ކުޑަ ކުއްޖަކަށް އިތުބާރު ކުރެވޭ މަގާމެއްގައި ހުރި މީހަކު ޖިންސީ ގޯނާކޮށްފި، ނުވަތަ އެކުއްޖާގެ އާއިލީ ރައްޓެއްސެއް ޖިންސީ ގޯނާ ކޮށްފި ކަމަށްބުނެ ހަބަރުތައް ނުލިބޭ ދުވަހެއް މަދެވެ.\nއަވަށްޓެރި އިންޑިއާއަކީ ވެސް މިފަދަ ކޭސްތައް އެންމެ ގިނަ އެއް ގައުމެވެ. އެކަމަކު ރާއްޖޭގައިވެސް މިފަދަ ހާދިސާތައް ހިނގަނީ މަދެއްކޮށެއް ނޫނެވެ. ދެލޮލުގެ ކޮއިފަދަ ދަރިންނަށް މިފަދަ ކަމެއް ދިމާވުމަކީ އެއްވެސް މަޔަކު އަދި ބަފަޔަކު އަދި ބެލެނެވެރިޔަކު ބޭނުންވާނެ ގޮތެއް ނޫނެވެ.\nދާދި ފަހުން ރާއްޖެއިން ބޭރުގައި ހިނގި ހާދިސާއެއްގެ ފޮޓޯ ސޯޝަލް މީޑިއާގައި ވަނީ ދައުރުވެފަ އެވެ. މިއީ އެންމެން ވަކީން ހާއްސަކޮށް ބެލެނެވެރިން ކަންބޮޑުވާންޖެހޭ އަދި ސަަމާލުވާން ޖެހޭ ފަދަ ހާދިސާ އެކެވެ. ކުޑަ އަންހެން ކުއްޖެއްގެ ހެދުން ލެއިން ފޯވެފައިވާ ފޮޓޯއާއެކު ވަރަށް ހާއްސަ މެސެޖެއްވެސް ވަނީ ދޫކޮށްލައިފަ އެވެ. ދުނިޔޭގެ އެކި ކަންކޮޅުތަކުން އެތައް ބަޔަކު މި ފޮޓޯއާއެކު ކޮށްފައިވާ ޕޯސްޓު ޝެއާކޮށް ކޮމެންޓުކޮށްފައިވާއިރު ރާއްޖޭގެ އެޑިއުކޭޝަން މިނިސްޓަރުވެސް ވަނީ މި ފޮޓޯ ޝެއާކުރައްވައި ކަންބޮޑުވުންފާޅުކުރައްވައިފަ އެވެ. އަދި މިނިސްޓަރު ވަނީ ކޮންމެ ބެލެނެވެރިޔަކަށް ވެސް މުހިންމު މެސެޖެއް ދެއްވައިފަ އެވެ.\nފޮޓޯއާއެކު ހިއްސާކޮށްފައިވާ ޕޯސްޓުގައި ބުނެފައިވަނީ ވަޒީފާގައި އުޅޭ ދެމަފިރިއެއްގެ ވާހަކަ އެވެ. ހުރި ހަމައެކަނި އަންހެން ދަރިފުޅު ސްކޫލަށް ގެންގޮސް ގެނެސް ހަދާނެ ވަގުތު ނުވާ ދެމަފިރިއެއްގެ ވާހަކައެވެ. ދަރިފުޅު ސްކޫލަށް ގެންދިޔުމަށް ހަވާލުކޮށްފައި ހުންނަނީ އެދެމަފިރިންގެ ވަރަށް ގާތް ފިރިހެން ރައްޓެއްސަކާއެވެ. ދެމަފިރިން ކުރިމަތީގައި ދަރިފުޅަށް އޭނާ ވަރަށް ހެވެވެ. ދަރިފުޅު ސްކޫލަށް ދާން ގެއިން ނިކުތުމުން އެ ދެމަފިރިން މަސައްކަތަށް ނިކުމެ އެވެ.\nމިއީ ބޭރު ގައުމެއްގައި ހިނގި ހާދިސާއެއް ނަމަވެސް މިއީ ރާއްޖޭގައިވެސް ހިނގާފައި ހުރެދާނެ ނުވަތަ ހިނގައިފާނެ ފަދަ ކަމެކެވެ. ރާއްޖެއާ ގުޅޭ އާންމު ހާލަތެކެވެ. ދަރިފުޅުގެ އުޅުމަށް ބަދަލެއް އަންނަކަން މަންމައަށް ފާހަގައެއް ނުކުރެވެއެވެ. ދަރިފުޅާއެކު މަންމައަށް ހަމައެކަނި ހޭދަ ކުރެވޭ ވަގުތަކީ ނިދާ ގަޑި އެވެ. ދަރިފުޅާ ވާހަކަ ދައްކައިލައި ކަންކަން ޝެއާ ކޮށްލާނެ ވަގުތެއް މައިންބަފައިންނަށް ނުލިބެ އެވެ. ފިލާވަޅު ހަދައިތޯ ބެލުމަށްފަހު ކާންދީ އަވަހަށް ނިންދަވަނީ އެވެ.\nއެކަމަކު ދަރިފުޅުގެ ދުވަހުގެ ވަގުތު ދިޔަގޮތާ މެދު ސުވާލެއް ކޮށްލައި ކަންކަން ހިއްސާއެއް ނުކުރެވެއެވެ. ސްލޫކުގެ ވާހަކަތަކެއް، ކުލާސް ކުދީންގެ ވާހަކައެއް ނޭހެއެވެ. އެންމެ ފަހަރަކުވެސް ދަރިފުޅު ސްކޫލަށް ގެންދާ މީހާއާ ގުޅޭ ގޮތުން ދަރިފުޅާ ސުވާލެއް ނުކުރެވެއެވެ. ދަރިފުޅު އޭނާއާ ދޭތެރޭ ދެކޭ ގޮތެއް ނޭހެއެވެ. މައިންބަފައިންނަށް އެމީހާއާ މެދު އިތުބާރު ކުރެވުނަސް ދަރިފުޅު އެމީހާއާ ހަވާލު ކުރުމަކީ ކިހާ ވަރެއްގެ ކަމެއްކަން ނުވިސްނުނީ އެވެ.\nދައުރުވާ ޕޯސްޓުގައިވާ ގޮތުން އޭންޖެލް ނަމަކަށް ކިޔާ މި ކުއްޖާ ކޮންމެ ދުވަހަކު ސްކޫލަށް އަންނަނީ ރޮމުންނެވެ. އުމުރުން އެންމެ ހަ އަހަރުގެ ކުއްޖެއް ކަމަށްވުމުން ސްކޫލަށް ނާންނަން ބޮޑާ ހާކަނީ ކަމަށް ޓީޗަރަށްވެސް ގަބޫލުކުރެވުނެވެ. އެކަމަކު ޓީޗަރު އެގޮތަށް މާގިނަ ދުވަހު ގަބޫލު ކުރަން ބޭނުން ނުވާތީ ކުއްޖާއާ އެތައް ފަހަރަކު އެކި ގޮތްގޮތަށް ސުވާލު ކުރި އެވެ. ހަގީގަތް ބެލިއިރު ކޮންމެ ދުވަހަކު ސްކޫލަށް އެ ކުއްޖާ ގެނައުމުގެ ކުރިން އެ ކުއްޖާ ގެންދަނީ ފިރިހެން މީހާގެ ގެއަށެވެ. އަދި ކޮންމެ ދުވަހަކު ކުއްޖާ ރޭޕްކުރުމަށްފަހު ސްކޫލަށް ގެންދެ އެވެ. ސްކޫލް ނިންމައިފައި ގެއަށް ދިޔުމުގެ ކުރިންވެސް އެ މީހާ މިކަން ކުރެ އެވެ.\nޓީޗަރުގެ ފަރާތުން މިކަން ބެލެނެވެރިޔާއަށް އެންގުނެވެ. ކުއްޖާގެ ހާލަތު މަންމައަށް ކިޔައިދޭން މިޖެހުނީ ޓީޗަރެވެ. އޭރު ކުއްޖާއަށް ނަފުސާނީ ގޮތުންނާއި ޖިސްމާނީ ގޮތުން އެތައް ގެއްލުމެއް ލިބިއްޖެ އެވެ. ވަގުތު ވަރަށް ބޮޑަށްވެސް ފާއިތުވެއްޖެ އެވެ.\nމިނިސްޓަރު ޑރ. އައިޝަތު އަލީ ކަންބޮޑުވުން ފާޅުކުރައްވައި ވިދާޅުވީ އަންހެން ކުދީންގެ ކަންކަމުގައި އެއްވެސް މީހަކަށް އިތުބާރު ކޮށްގެން ނުވާނެ ކަމަށެވެ. އަދި ނުދަންނަ މީހުންނަށް އިހުތިރާމު ކުރުމަށް ދަރީންނަށް ދަސްކޮށްދިން ނަމަވެސް ނުދަންނަ މީހަކަށް އިތުބާރު ނުކުރަން ދަރިންނަށް އަންގަން ޖެހޭނެ ކަމަށްވެސް ވިދާޅުވި އެވެ.\nމިނިސްޓަރު އައިޝަތު އަލީ ވިދާޅުވީ ބެލެނިވެރިންނަކީ ދަރީންގެ ގާތް އެކުވެރީންނަށް ވާންޖެހޭނެ ކަމަށާއި އޭގެ ސަބަބުން ދަރީންނަށް މައިންބަފައިން ގާތު ހުރިހާ ވާހަކަތަކެއް ކިޔައިދޭން ފަސޭހަވާނެ ކަމަށެވެ. އަދި ދަރިންނަށްޓަކައި ބެލެނިވެރިން ވަގުތު ހުސްކުރަން ޖެހޭނެ ކަމަށްވެސް ފާހަގަކުރެއްވިއެވެ.\nރާއްޖޭގައި މިފަދަ މައްސަލަތައް ދިމާވިޔަސް މިފަދަ ކަމެއް އަމިއްލަ ދަރިފުޅަށް ދިމާވިކަން ގިނަ ފަހަރު އެނގެނީ ދަރިފުޅުގެ ރައްޓެއްސެއްގެ ފުށުންނެވެ. ނުވަތަ ޓީޗަރަކު ނުވަތަ އެހެން މީހެއްގެ ފަރާތުންނެވެ. މަދު ފަހަރަކު އެތައް ގޮތަކަށް ސުވާލު ކޮށްގެން ނޫނީ މައިންބަފައިންނަކަށް ނޭނގެ އެވެ.\n10 ޖެނުއަރީ 2021، މާލެ، އެޑިއުކޭޝަން މިނިސްޓަރު ޑރ. އައިޝަތު އަލީ ފަލާހް ޕްރީސްކޫލް އަށް ކުރެއްވި ޒިޔާރަތުގެ ތެރެއިން ކުޑަކުއްޖަކާއެކު-- ވަން ފޮޓޯ: މުހައްމަދު އައުޒަމް\nދަރިފުޅު އެންމެ ކުޑައިރުން ފެށިގެން ކިތަންމެ ގާތް މީހަކަސް އަތް ލެވޭނެ ތަންތަނާއި ގައިގައި އަތްލެވޭނެ ގޮތްތައް ކިޔައިދޭން ޖެހޭނެ އެވެ. އެފަދަ ގޮތަކަށް މީހަކު އަތްލައިފިނަމަ ބިރުދެއްކިޔަސް މައިން ބަފައިންނަށް އަންގަން ޖެހޭނެކަން ދަސްކޮށްދޭން ޖެހެ އެވެ. ދުރު މީހަކަށް އަދި އެއްބަނޑު މީހަކަސް އަދިން މައިންބަފައިންކުރެ މީހަކަސް އެފަދަ ކަމެއް ކޮށްފި ކަމަށް ދަރިފުޅު ބުނެފި ނަމަ އެކަން ސީރިއަސްކޮށް ނަގަން ޖެހޭނެއެވެ. އެފަދަ ބޮޑު ވާހަކައެއް ދަރިފުޅު ބުނާނީ ކޮންމެވެސް ކަމެއް ދިމާވުމުން ކަން މައިންބަފައިން ނުވަތަ ބެލެނިވެރިޔާ ގަބޫލުކުރަންޖެހޭނެ އެވެ. އެއީ އާއިލާ ބަދުނާމުވެދާނެ ކަމަށް ނުވަތަ ދަރިފުޅަށް ހީވި ހީވުމެއްކަމަށް ދެކިގެން ތިބުމަކީ އާހިރުގައި އޭގެ ނަތީޖާ ހިތިވާނެ ކަމެކެވެ.\nރާއްޖޭގައިވެސް މިފަދަ ކަންކަމަކީ އާންމު ކަންކަމަށްވެފައިވާއިރު ދަރީންނާއި ގާތްގުޅުމެއް މައިންބަފައިން ބޭއްވުމަކީ މުހިންމު ކަމެކެވެ. ދަރިފުޅު ގޮވައިގެން ޕާކަށް ދާން، ނުވަތަ ރެސްޓޯރަންޓަކަށް ދާން ނުވަތަ އެހެން ތަނަކަށް ދާން ނަމަވެސް މީހަކާ ހަވާލު ކުރާއިރު އެމީހަކީ ކާކުކަން ދަންނަން ޖެހޭނެ އެވެ. އަދި ގެއަށް އައުމުން ދަރިފުޅު ގާތު އެމީހާއާ ގުޅޭ ގޮތުން ސުވާލު ކުރުން ވަރަށް މުހިންމެވެ.\nގުޅޭ ޓެގު ޖިންސީ ގޯނާ ރޭޕް ކުޑަކުދިންނަށް ކުރާ ޖިންސީ ގޯނާ ޖިންސީ ފުރައްސާރަކުރުން


al azhar university in kiyevumuge furusathu Mazeenaa ah\nއަލްއަޒްހަރުން ކިޔެވުމުގެ ފުރުސަތު މަޒީނާއަށް\n2018 ވަނަ އަހަރު ޝަހާދާ ސާނަވިއްޔާ ނިންމައި، ރައީސުލްޖުމްހޫރިއްޔާގެ ސްކޮލާޝިޕް ހާސިލުކުރި ދަރިވަރު ނ. ލަންދޫ ކިނާރާ އަލްހާފިޒާ މާޒިނާ އަބްދުއްރަހީމަށް އެކަމުގެ ލިޔުން ހަވާލުކޮށްފި އެވެ.\nމާޒިނާއަށް ރައީސުލްޖުމްހޫރިއްޔާގެ ސްކޮލާޝިޕް ހަވާލުކުރައްވާ ރައީސް ސޯލިހް މިއަދު ވަނީ ހިތްވަރު ދެއްވާފައެވެ. ރައީސުލްޖުމްހޫރިއްޔާގެ ސްކޮލާޝިޕް ހަމަޖެހުނުކަމުގެ ލިޔުމާއި އިނާމު އޭނާއަށް ދެއްވުމަށް މިއަދު ހެނދުނު ރައީސުލްޖުމްހޫރިއްޔާގެ އޮފީހުގައި ބޭއްވެވި ބައްދަލުވުމުގައި މަޒީނާ ހޯދި ކާމިޔާބީގެ އަގު ވަޒަންކުރައްވާ ރައީސް ވާހަކަދެއްކެވިއެވެ.\nރައީސުލްޖުމްހޫރިއްޔާގެ ވާހަކަފުޅުގައި، މަތީ ތައުލީމު ހާސިލުކުރުމުގެ މަރުހަލާގައިވެސް މޮޅު ކާމިޔާބީއެއް ހޯދައި، ދިވެހި ގައުމުގެ ތަރައްގީއަށާއި ކުރިއެރުމަށް އިހްލާސްތެރި ހިދުމަތްތަކެއް ކޮށްދެއްވުމަށްވެސް އެދިލެއްވިއެވެ.\nމާޒިނާ ތައުލީމީ ހަޔާތް ފަށާފައިވަނީ އަލްމަދްރަސަތުލް އަރަބިއްޔަތުލް އިސްލާމިއްޔާގެ ގްރޭޑް 1ން 2007 ވަނަ އަހަރުއެވެ. ޝަހާދާ ސާނަވިއްޔާއާ ހަމަޔަށް ކިޔަވައި ނިންމާފައިވަނީވެސް އަރަބިއްޔާއިންނެވެ. ޝަހާދާ ސާނަވިއްޔާ އިމްތިހާނުގައި ބައިވެރިވި 15 މާއްދާގެ ތެރެއިން 13 މާއްދާއިން އޭ ސްޓާ އާއި، ދެ މާއްދާއިން އޭ ހޯދައި، މާޒިނާ ވަނީ [އިމްތިޔާޒް] ހާސިލުކޮށްފައެވެ.\nމާޒިނާއަކީ 2017 ވަނަ އަހަރު އަރަބިއްޔާ ސްކޫލުން ތައުލީމީ ގޮތުން އެއްވަނަ ދަރިވަރެވެ. ކީރިތި ގުރްއާން ކިޔެވުމުގެ ގިނަ މުބާރާތްތަކުގައި ބައިވެރިވެ، ގިނަ ކާމިޔާބީތަކެއް މާޒިނާވަނީ ހޯދާފައެވެ. ގުރްއާން ހިތުދަސްކޮށް، ރައީސުލްޖުމްހޫރިއްޔާގެ މެޑެލްވެސް 2019 ވަނަ އަހަރު މާޒިނާ ވަނީ ހާސިލުކޮށްފައެވެ. މާޒިނާއަކީ އަރަބިއްޔާ ސްކޫލްގެ އިތުރު ހަރަކާތްތަކުގައިވެސް ބައިވެރިވެ ކާމިޔާބީތައް ހޯދާފައިވާ ދަރިވަރެކެވެ.\nއޭނާ މަތީ ތައުލީމު ހާސިލުކުރުމަށް ހަމަޖެހިފައިވަނީ (އުސޫލުއްދީން) ގެ ރޮނގުން މިސްރުގެ އަލްއަޒްހަރު ޔުނިވަރސިޓީގައެވެ.\nރައީސް އިބްރާހިމް މުހައްމަދު ސޯލިހު މިނިސްޓްރީ އޮފް އެޑިއުކޭޝަން މިސްރު + ހަޔާ އެޑިއުކޭޝަން މިނިސްޓްރީ\nތަރައްގީ ލިބޭނީ ތައުލީމީ ޖީލެއް ބިނާކޮށްގެން: ރައީސް


SunOnline: Column: Bahuseh netheve; Uthuru thilafalhuge agreement aanmu kuran jehe eve.\nބަހުސެއް ނެތެވެ؛ އުތުރު ތިލަފަޅުގެ އެގްރީމަންޓް އާންމުކުރަން ޖެހެ އެވެ.\nއަހުމަދު ޒާހިރު (ހިރިގާ) 23 Mar 2021, 09:11\nއުތުރުތިލަފަޅުގެ އެއްބަސްވުމުގައި ދެ ސަރުކާރުން ސޮއިކުރަނީ --\nޑިފެންސް މިނިސްޓަރު މާރިޔާ އަހުމަދު ދީދީ އިންޑިއާ އަށް ކުރެއްވި ދަތުރުފުޅެއްގައި އެ ގައުމުގެ މީޑިއާ އަކަށް ދެއްވި އިންޓަވިއުއެއްގައި، އިންޑިއާ ބޭނުން އިރަކު ރާއްޖެ ހިފިދާނެ ކަމަށް ވިދާޅުވީ، ރާއްޖެ އާ އަޅާކިޔާ އިރު، އިންޑިއަކީ އެހާ ވެސް ބާރު ގަދަ ގައުމެއް ކަމަށް ވިދާޅުވުމުގެ ގޮތުން ދެއްކެވި ވާހަކައަކަށް ވެދާނެ އެވެ. އެހެން ނަމަވެސް އެއީ ޑިފެންސް މިނިސްޓަރުގެ މަގާމުގައި ހުންނެވި ބޭފުޅަކު ވިދާޅުވެގެން ވާނެ ވާހަކައެއް ކަމަކަށް އަޅުގަނޑަކަށް އޭރަކު ވެސް އަދި މިއަދަކު ވެސް ގަބޫލެެއް ނުކުރެވެ އެވެ. ރާއްޖެ ކިތަންމެ ކުޑަޔަސް އަދި އާބާދީ ކިތަންމެ މަދު ނަމަވެސް ރާއްޖެއަކީ މިނިވަން މުސްތަގިއްލު ގަމުކެވެ. ހަމަ އެބީދައިން އިންޑިއާގެ ޓީވީ ޗެނަލަކަށް ދެއްވި އިންޓަވިއުއެއްގައި، އިންޑިއާ ކަނޑުގައި ރާއްޖެ އޮންނާތީ ރާއްޖެއަކީ އިންޑިއާގެ މުއްފަތުގައި އޮންނަން ޖެހޭނެ ގައުމެއް ކަމަށް ދޭހަވާ ގޮތަށް މިނިސްޓަރަކު ދެެއްކެވި ވާހަކަ ވެސް އަޅުގަނޑަށް ބަލައިގަތުމަށް އުނދަގޫވި އެވެ.\nއަޅުގަނޑަށް އެ ވާހަކަތައް ބަލައިގަތުމަށް އުނދަގޫވީ އިންޑިއާއާ ދޭތެރޭ އަޅުގަނޑުގެ ޒާތީ ކަމެއް އޮންނާތީއެއް ނޫނެވެ. އަދި ވަކި ގައުމަކާ ދޭތެރޭ އަޅުގަނޑުގެ ހާއްސަ ގުޅުމެއް އޮންނާތީއެއް ވެސް ނުމެ ނޫންމެ އެވެ. އަޅުގަނޑު ވެސް ގަބޫލު ކުރާ ގޮތުގައި ސްރީލަންކާ ފިޔަވައި، އިންޑިއާއަކީ ރާއްޖޭގެ އެންމެ އަވައްޓެރި އެކުވެރި ގައުމަށް ވާން ޖެހެ އެވެ. އަދި އެ ގުޅުން އެ ގޮތުގައި ދެ ގައުމުން ދަމަހައްޓަން ވެސް ޖެހެ އެވެ. އެހެނަސް އިންޑިއާއާ ދޭ ތެރޭ އަޅުގަނޑު ދެކޭ ގޮތް ބަދަލުވީ ރާއްޖޭގައި ދުއްވާ އިންޑިއާގެ ދެ ހެލިކޮޕްޓަރުގެ ތެރެއިން އެއް ހެލިކޮޕްޓަރުގެ އެގްރީމަންޓްގެ މުއްދަތު ހަމަވުމުން އެ ހެލިކޮޕްޓަރު ގެންދިއުމަށް ރައީސް އަބްދުﷲ ޔާމީންގެ ސަރުކާރުން އެދުމުން އިންޑިއާ އިން އެކަމަށް ބީރުކަންފަތެއް ދިނުމުގެ އިތުރަށް، އޭރު ވިސާ ހަމަވެފައި ތިބި، ހެލިކޮޕްޓަރު ދުއްވާ "ސިފައިން" ފުރުމަށް އިއުތިރާޒު ކުރި ހިސާބުންނެވެ. ހެލިކޮޕްޓަރު އުދުއްސަން ތިބި، "ސިފައިން" ވިސާ ހަމަވިއަސް ގަދަފައިވިއްދާފައި ނުދިޔައީ، ރައީސް ޔާމީންގެ ސަރުކާރުގެ ފަހު ދުވަސްކޮޅުކަން އެ ފަރާތްތަކަށް ވެސް ގަބޫލުކުރެވޭތީ ކަމަށް ވެދާނެ އެވެ. އެހެނަސް ރައީސް ޔާމީން ސަރުކާރުގެ އެ ނިންމުމަކީ ރައްޔިތުން އިންތިހާބުކޮށްފައި އޮތް ގާނޫނީ ސަރުކާރެެއްގެ ނިންމުމެއް ނޫންތޯ އެވެ؟\nއުތުރު ތިލަފަޅާ ބެހޭ ގޮތުން ވެސް އަދި އައްޑޫ ސިޓީގައި ހަދާ ނަމުން "ޕޮލިސް އެކަޑަމީ"އާ ދޭތެރޭ ވެސް ޝައްކުގެ ނަޒަރަކުން އަޅުގަނޑު ބަލަން މަޖުބޫރުވީ މިދެންނެވި ސަބަބުތަކާ ހުރެ އެވެ.\nއައްޑު ސިޓީ ލިންކް ރޯޑް ސަރަހައްދުގައި އިންޑިއާ އެހީގައި ބިނާ ކުރަމުންދާ ސަރައްދު -- ސަން ފައިލް ފޮޓޯ/ ފަޔާޒު މޫސާ\nއުތުރު ތިލަފަޅު ތަރައްގީ ކުރުމަކީ ވަރަށް މުހިންމު އަދި ސިފައިންގެ އުޅުނދުތައް މަރާމާތު ކުރުމަށް ބޭނުންތެރި ތަނަކަށް ވެދާނެ އެވެ. އެއީ ދެބަސްވުމެއް ނެތް، ހަގީގަތެކެވެ. ސިފައިންގެ ޖެނެރަލުން ފުލުފުލުން ބޭއްވި ނޫސްކޮންފަރެންސުތަކުގައި އެ ބޭފުޅުން ވިދާޅުވި ގޮތަށް ރާއްޖޭގެ ބިޔަ ކަނޑުތަކުގެ ސަރަހައްދު ބެލެހެއްޓުމަށް ބޭނުން ކުރާ އުޅަނޑުދުފަހަރު ފަސޭހައިން މަރާމާތު ކުރެވޭނެ އިންތިޒާމެއް ރާއްޖޭގައި ގާއިމު ކުރަން ޖެހެ އެވެ. އެކަން ކުރުމަށް އުތުރު ތިލަފަޅު ތަރައްގީ ކުރުމުގެ ވާހަކަ ދައްކާތާ ވެސް އެހާ ދުވަސް ވެއްޖެ އެވެ. އެހެން ނަމަވެސް އެކަމަކީ ރާއްޖޭގެ މިނިވަންކަން ގުރުބާންކޮށްފައި ވެސް ކުރާވަރުގެ ކަމެއްތޯ މިއީ ވިސްނާލަން ޖެހޭ ކަމެކެވެ.\nއުތުރު ތިލަފަޅު ނޫނީ ޔޫޓީއެފްގެ އެއްބަސްވުމާ ބެހޭ ގޮތުން ލީކްވި ޑޮކިއުމެންޓްގައި ހުރި ވާހަކަތަކަކީ ބިރުގަންނަ ވަރުގެ ވާހަކަތަކެކެވެ. އެ ލިއުމުގައިވާ ގޮތުން އިންޑިއާ ސިފައިންނަށް ހަތިޔާރާ އެކު ރާއްޖޭގައި ތިބެވޭނެ އެވެ. އެހެން ކަމަށްވާ ނަމަ އެކަން ވާނީ ގާނޫނު އަސާސީގެ 251 ވަނަ މާއްދާގެ (ނ) އާ ފުށުއަރާ ނިންމުމަކަށެވެ. އެ މާއްދާގައި ބުނަނީ ބޭރުގެ ބަޔަކަށް ރާއްޖެ އިން ބައެއް އަސްކަރީ ބޭނުމަކަށް ދޭން ވާނީ ރައްޔިތުންގެ މަޖިލީހުގެ ޖުމުލަ މެންބަރުންގެ އަޣުލަބިއްޔަތުން ފާސްވެގެން ކަމަށެވެ.\nބޭރުގެ ބަޔަކަށް، ރާއްޖެ އިން ބައެއް އަސްކަރީ ބޭނުމަކަށް ދިނުމޭ ބުނާ ނުކުތާގައި ބަހުސު ކުރެވިދާނެ އެވެ. އެހެން ނަމަވެސް އެ އެއްބަސްވުމުގައި އޮތް އެންމެ ހައްސާސް މާއްދާއަކީ ވެސް އެއީ އެވެ. އަދި ކުރީ ސަރުކާރުން އެއްބަސްވުމަކަށް ނާދެވި، އިއުތިރާޒު ކުރީ ވެސް ބަނދަރުގެ އެކްސްކުލޫސިވް ރައިޓްސް އިންޑިއާ އަށް ދިނުމަށް ބޭނުން ނުވުމުންނެވެ. އަޅުގަނޑުގެ މައުލޫމާތު ކުށްކަމުގައި ނުވާ ނަމަ މިހާރު ސޮއިކޮށްފައި އޮތް އެއްބަސްވުމުގައި ވެސް އެ ނުކުތާ އޮތީ ގާތްގަނޑަކަށް އެހެންނެވެ. އެއީ ދެ ފަރާތުން ހަމަހަމަކޮށް އޮންނަ ބޯޑަކުން ހުއްދަ ލިބިގެން ނޫނީ ބޭރުގެ ސަރުކާރެއްގެ އުޅަނދަކަށް ހިދުމަތް ނުދެވޭނެ ކަމަށް ބުނާ ނަމަ، ދިވެހި ސަރުކާރުގެ އޮތް މިނިވަންކަމަކީ ކޮބައިތޯ އެވެ؟ އެއަށް ވެސް ހަމަ ކިޔަންވީ މިނިވަން އަދި މުސްތަގިއްލުތޯ އެވެ؟ ހަމަ ޔަގީނުން ވެސް އެހެނެއް ނުވާނެ ދެއްތޯ އެވެ. ދެ ވަނަ ޕާޓީ އަށް ވެސް ހަމަހަމަ ހައްގު އޮންނަ ނަމަ، ކޮންމެ ޕާޓީއަކަށް ވެސް، ތިން ވަނަ ޕާޓީއަކަށް ހިދުމަތް ދިނުމަށް ނޫނެކޭ ބުނެވިދާނެ އެވެ. ކުރުކޮށް ބުނާ ނަމަ، ތިމަންނަމެން ތަރައްގީ ކުރާ ތަނަކުން ޕާކިސްތާން އަދި ޗައިނާ ސަރުކާރުގެ އުޅަނދުފަހަރަށް ހިދުމަތް ނުދެވޭނެ ކަމަށް ފާޅުގައި ލިޔަންވީ ނޫންތޯ އެވެ.\nބައެއް މަސްދަރުތަކުން ބުނާ ގޮތުގައި އުތުރު ތިލަފަޅު މަޝްރޫއަކީ ހަމައެކަނި ޑޮކްޔާޑެއް ނޫނެވެ. ޑޮކްޔާޑަކީ އެ މަޝްރޫއުގެ ފުރަތަމަ ފޭސްގައި ހިމެނޭ ބައެވެ. ދެން ހިމެނެނީ މެރިޓައިމް ސިކިއުރިޓީ ސެންޓަރަކާއި އަދި އެއާ ވިންގެކެވެ. ސުވާލަކީ އެ ވަރުގެ މަޝްރޫއުއެއްގެ ފުރިހަމަ ކޮންޓްރޯލް، 15 އަހަރަށް ވިޔަސް، ވަކި ބަޔަކަށް ދީގެން ތިބެންވީތޯ އެވެ. އެއީ ރަނގަޅު ގޮތް ނަމަ އެކަން ނިންމަން ޖެހޭނީ ރައްޔިތުންނެވެ. ނޫނީ ރައްޔިތުންގެ މަންދޫބުންނެވެ.\nއުސްފަސްގަނޑު ސަރަހައްދަށް ހެލިކޮޕްޓަރު ޖައްސަނީ --- ސަން ފައިލް ފޮޓޯ\nމިއަދުގެ ދުނިޔޭގައި އެއީ ނުކުރާ ކަމެއް ވެސް ނޫނެވެ. އެއީ ކުރާ ކަމެކެވެ. އެންމެ ކުރު މިސާލަކީ ސިންގަޕޫރާއި ޖަޕާނެވެ. ސިންގަޕޫރު އަދި ޖަޕާނުގައި ވެސް އެމެރިކާގެ މިލިޓަރީ ބޭސް އޮޕަރޭޓް ކުރެ އެވެ. އެހެން ނަމަވެސް ރާއްޖޭގައި އެފަދަ ބޭހެއް ގާއިމުކުރާ ނަމަ، އެކަމަށް އެންމެ މުނާސަބަތު ގައުމަކީ އިންޑިއާތޯ ނޫނީ އެމެރިކާތޯ ނޫނީ އެހެން ގައުމެއްތޯ ނިންމަން ޖެހެ އެވެ. އެ ނިންމުން ނިންމަން ޖެހޭނީ ފުޅާ ދާއިރާއެއްގައި މަޝްވަރާކޮށް، ރައްޔިތުންގެ މަޝްވަރާއާ އެކު އެވެ. ސިއްރަކުން ނޫނެވެ.\nކުރީގެ ހޯމް މިނިސްޓަރު އުމަރު ނަސީރު ތުހުމަތު ކުރެއްވި ގޮތަށް ދިވެހި ސަރުކާރުން އުތުރު ތިލަފަޅުގެ އެގްރީމަންޓްގައި ސޮއިކުރީ ކޮވިޑާ ގުޅިގެން ރާއްޖޭގެ އިގްތިސާދު ވަރަށް ނާޒުކު ފައްތައްރެއްގައި އޮތް ދުވަސްވަރެއްގަ އެވެ. ކުރީ ސަރުކާރުން ޗައިނާގައި އެލިގަނެގެން އުޅުނު ގޮތަށް މި ސަރުކާރުން އެލިގަނެގެން އުޅެނީ އިންޑިއާގަ އެވެ. އެގޮތުން އިންޑިއާގެ ފަރާތުން މި ސަރުކާރު ބަރޯސާވަރު ބޮޑެވެ. އެހެން ކަމާ އެކު އުމަރު ތުހުމަތު ކުރެއްވި ވާހަކައަކީ ވެސް ދެ ވަނަ ވިސްނުމަކުން ވިސްނާލަން ޖެހޭ ނުކުތާ އެކެވެ. ހަމަ އެއާ އެކު ކުރީ ސަރުކާރުން ޗައިނާއަތުން ލޯން ނަގައި ދަރަނީގެ ދަންތޫރާރައިގާ ޖެއްސި ކަމަށް ވާހަކަ ދެއްކި ގޮތަށް އިންޑިއާ އިން ނަގާ ލޯންތައް ގިނަވުމަކީ އެ ނަޒަރުން ވިސްނަން ޖެހޭ ކަމެކެވެ.\nރާއްޖެއަކީ މި ސަރަހައްދުގައި ވެސް ނިސްބަތުން އާމްދަނީ އެންމެ ގިނައިން ބޮލަކަށް ޖެހޭ އަދި އިގްތުސާދީ ދުވެލި އެންމެ ހަލުއި އެއް ގައުމެވެ. އެހެން ކަމާ އެކު ސިސްޓަމް އޯވާހޯލްކޮށް، ސިޔާސީ މަގާމުތައް މަދުކޮށްގެން ވިޔަސް، އަމިއްލަ ފައިމަތީގައި އިގުތިސާދު ބޭއްވުމަކީ ސިޔާސީ ޕާޓީތަކާއި ސިޔާސަތު ކަނޑައަޅާ ފަރާތްތަކުން ވިސްނަން ޖެހޭ މައްސަލަ އެކެވެ. އެންމެ ނިކަމެތި މީހާގެ އަތުން ފެށިގެން ނަގާ ޓެކުހުން ލިބޭ އާމްދަނީއަކީ ހަމައެކަނި ސިޔާސީ މީހުންނަށް ވަޒީފާ ދިނުމަށް ނަގާ އެއްޗަކަށް ވެގެން ނުވާނެ އެވެ. ގައުމު ހިންގާ ފަރާތްތަކުގެ އެކެރިފޯރުންތެރިކަން ނެތުމަކީ ރައްޔިތުން ޒިންމާވާން ޖެހޭ ކަމެއް ނޫނެވެ.\nމިހާރު ވެސް ބައިވަރު އިތުރު ވާހަކަ ދެއްކިއްޖެ އެވެ. އަޅުގަނޑުގެ ޒުވާބަކީ އުތުރު ތިލަފަޅާ ބެހޭ ގޮތުން އިންޑިއާއާ އެކު ހެދި އެއްބަސްވުން އާންމު ކުރުމަށް ގޮވާލުމެވެ. ދެ ފަރާތުން ސޮއިކުރި އެއްބަސްވުމުގައި ސިއްރު ހިފަހައްޓަން ޖެހޭނެ ކަމަށް އޮތަސް، ދިވެހި ރައްޔިތުންނަށް ކަންކަން އެނގުމަށް އޮންނަ މަސްލަހަތަށް ވުރެ، އެ މަސްލަހަތު ބޮޑުވެގެން ނުވާނެ އެވެ. އެންމެ މަސްލަހަތު އޮތް ގޮތަކީ ދެ ފަރާތް އެއްބަސްވި ގޮތުގެ އެގްރީމެންޓް އާންމު ކުރުމެވެ. ނޫނީ ލީކްވި ޑޮކިއުމެންޓްގައި ހުރި ކޮންމެ ނުކާތާއަކާ ގުޅޭ ގޮތުން ސޮއިކުރި އެގްރީމަންޓްގައި އޮތްގޮތް ސާފުބަހުން ބުނެދިނުމެވެ. ކޮންމެހެން ޖެނެރަލުންނަށް އިތުބާރު އޮންނަން ޖެހޭނެ ކަމަށް ބުނެ، ހުއްޖަތު ދެއްކުމެއް ނޫނެވެ. އެއީ ޖެނެރަލުންނާ ބެހޭ ކަމެއް ނޫނެވެ. އެއީ ދެ ސަރުކާރެއްގެ ދެމެދުގައިވި އެއްބަސްވުމެކެވެ. އެއަށް ޖަވާބު ދެއްވަން ޖެހޭނީ ޑިފެންސް މިނިސްޓަރާއި ފޮރިން މިނިސްޓަރާއި އަދި ރައީސް އެވެ.\nއެއްވެސް ބަޔަކު ވެދޭ އެހީއަކީ އަނެއް ބައެއްގެ ނިކަމެތިކަމުން ނަގާ ފައިދާއަކަށްވާ ނަމަ، އެއީ ރަނގަޅު ރައްޓެހިންނެއް ނޫންކަން ވެސް ގަބޫލުކުރަން ޖެހެ އެވެ. ތިމަތިމަންނަމެންގެ އަމިއްލަ އެދުމަށް ހުރިހާ ކަމެއް ގުރުބާން ކުރުމުގެ ވިސްނުން ވެސް އެއްފަރާތް ކުރަން ޖެހެ އެވެ. އަޅުގަނޑުމެން ކޮންމެ މީހަކަށް ވުރެ މި ގައުމު ބޮޑެވެ. އަދި މި ގައުމަކީ ކުރިއަށް އޮތް ޖީލުތަކުގެ އަމާނާތެއް ވެސްމެ އެވެ. އަޅުގަނޑުމެން މިއަދު އެކަން ނުކޮށްފި ނަމަ، މުސްތަގުބަލުގެ ދަރީން އަޅުގަނޑުމެންނަށް ލައުނަތް ދޭނެކަން ގަބޫލުކުރަން ޖެހެ އެވެ. ފަންސާސް މިލިއަން ޑޮލަރު ހަރުދުވާ މަޝްރޫއަކީ ރާއްޖެއަށް ވެސް ހިންގިދާނެ ވަރުގެ މަޝްރޫއުއެކެވެ. އެކަކުންޏެއްގެ ވަރުން ހަރުކޮނުމުން ރަނގަޅުވާނެ އެވެ.


Director ehge bodu thuhumathuthakeh Salman aai aaila ah\nޑައިރެކްޓަރު އަބިނެވް ސިންގް އަދި ސަލްމާން\nސަލްމާން ޚާން ބަތަލުގެ ބައި ކުޅެފައިވާ "ދަބަންގް" ސިލްސިލާގެ ފުރަތަމަ ފިލްމު ރިލިޒް ކޮށްފައި ވަނީ 2010 ގައެވެ. އެ ފިލްމުގެ ޑައިރެކްޓަރަކީ އަބިނެވް ސިންގް ކަޝޭޕް އެވެ. އެ ފިލްމު ބޮކްސް އޮފީހުގައި ބޮޑު ކާމިޔާބެއް ހޯދާފައި ވީ ނަމަވެސް ސަލްމާނުގެ އާއިލާ އާއި ޑައިރެކްޓަރާ މައްސަލަތަކެއް ޖެހި ފަހުން އެމީހުން އެކުގައި އެއްވެސް ފިލްމެއްގެ މަސައްކަތެއް ނުކުރެ އެވެ.\nދާދިފަހުން ފޭސްބުކްގައި ޑައިރެކްޓަރު އަބިނެވް ވަނީ ސަލްމާނާއި އޭނާގެ އާއިލާއަށް ބޮޑެތި ތުހުމަތުތަކެއް ކޮށްފަ އެވެ. އޭނާ ބުނި ގޮތުގައި "ދަބަންގް" ގެ ފަހުން އަރްބާޒާއި އެ އާއިލާގެ މީހުން އޭނާގެ ކެރިއަރު ހަލާކު ކޮށްލަން މަސައްކަތް ކޮށްފައިވާ ކަމަށެވެ. އޭނާގެ އަބުރު ކަތިލުމާއި ބުލީ ކުރުމުގެ ސަބަބުން ނަފްސާނީ މައްސަލަތަކެއް ދިމާވެފައިވާ ކަމަށް ވެސް އަބިނެވް ބުނެފައި ވެއެވެ.\nފޭސްބުކްގައި އަބިނެވް ލިޔެފައިވާ ވަރަށް ދިގު ލިޔުމެއްގައި އޭނާ ބުނީ "ދަބަންގް 2" ޑައިރެކްޓް ކުރަން އޭނާ އެއްބަސް ނުވީ އަރްބާޒް އާއި ސުހައިލް ޚާނުގެ އުނދަގޫ ބޮޑު ވެގެނެވެ. އެ މީހުން އޭނާގެ ކެރިއަރު ކޮންޓްރޯލް ކުރަން މަސައްކަތް ކުރި ކަމުގެ ތުހުމަތު ވެސް ޑައިރެކްޓަރު ކޮށްފައި ވެއެވެ.\n"ދަބަންގް" އަށްފަހު އޭނާ ޑައިރެކްޓްކުރަން ހަމަޖެހުނު ދެ ވަނަ ޕްރޮޖެކްޓުގެ މަސައްކަތް ކުރަން ތައްޔާރު ވެފައި ވަނިކޮށް އެ ފިލްމުގެ ޕްރޮޑިއުސަރަށް އަރްބާޒް ގުޅައި ބިރު ދައްކައި އޭނާ އެ ފިލްމުން ބޭރު ކުރި ކަމަށާއި ފަހުން ވައަކަމް ޕިކްޗާޒް އަށް އޭނާ ޑައިރެކްޓް ކުރަން އުޅުނު ފިލްމަށް ވެސް ހެދީ އެހެން ކަމަށް ޑައިރެކްޓަރު އަބިނެވް ބުނެފައި ވެއެވެ.\nފަހުން އޭނާ ރިލައަންސާ ގުޅިގެން "ބޭޝަރަމް" ކިޔާ ފިލްމެއް އުފެއްދި ކަމަށާއި ނަމަވެސް ފަހުން އޭނާ މަސައްކަތްކުރި ހުރިހާ ޕްރޮޖެކްޓްތަކަކަށް ވެސް އެކި ގޮތްގޮތުން ހުރަސް އަޅަން ސަލްމާންގެ އާއިލާއިން މަސައްކަތްކުރި ކަމަށާއި އާއިލާގެ އަންހެން މެންބަރުންނަށް ގޯނާ ކުރާނެ ކަމުގެ އިންޒާރުތައް ވެސް ލިބުނު ކަމަށް ޑައިރެކްޓަރު ބުންޏެވެ.\nމިކަންތައްތައް ދިމާވުމުން ނަފްސާނީ ގޮތުން އޭނާއަށް ދިމާވި އުނދަގޫތަކުގައި އުޅެން ހަދައިގެން އަންހެނުން ވެސް 2017 ގައި ވެރިވެފައިވާ ކަމަށާއި އަދި އާއިލާގެ މީހުންނާ ވެސް ގުޅުން ކެނޑިފައިވާ ކަމަށް ޑައިރެކްޓަރު ބުންޏެވެ.\nއެކްޓަރު ސުޝާންތު ސިންގް ރާޖްޕޫތުގެ މަރާ ގުޅިގެން އަބިނެވް ލިޔެފައިވާ މި ޕޯސްޓުގައި ސުޝާންތު އަށް ވެސް ކުރިމަތިވީ އޭނާއަށް ދިމާވި ކަހަލަ ކަންތައްތަކެއް ކަމަށް ސިފަ ކޮށްފައި ވެއެވެ. އަދި މި މައްސަލަ ރަނގަޅަށް ތަހުގީގު ކޮށްދިނުމަށް މުމްބައި ފުލުހުންނަށް އޭނާ އިލްތިމާސް ކޮށްފައި ވެއެވެ.\nއިންޑިޔާގެ ބައެއް ނޫސްތަކުން ބުނަނީ ސުޝާންތު އާ މެދު ބޮލީވުޑްގައި މަސައްކަތްކުރާ ގިނަ ބަޔަކު ތަފާތު ކުރުންތައް ގެންގުޅޭ ކަމަށާއި ޕާޓީތަކާއި އިވެންޓުތަކަށް ދައުވަތު ވެސް ނުދޭ ކަމަށެވެ. އަދި ފާއިތުވީ ހަ މަހެއްހާ ދުވަހުގެ ތެރޭގައި ހަތް ފިލްމެއް ސުޝާންތު އަށް ކުޅެން ލިބި ގެއްލުނު ކަމަށާއި ނަފްސާނީ ގޮތުން ސުޝާންތު އެހާ ބޮޑަށް ބަލިކަށިވެ ޑީޕްރެޝަންގެ މައްސަލަތައް އެހާ ގޯސްވީ އިންޑަސްޓްރީ މީހުންގެ ސަބަބުން ކަމަށެވެ. ސުޝާންތު އަކީ އިންޑަސްޓްރީން "މަރާލި" އެކްޓަރެއްގެ ގޮތުގައި ވެސް އޭނާއާ އެއްކޮޅަށް ވާހަކަ ދައްކާ މީހުން ސިފަ ކުރެ އެވެ.\nއަބިނެވްގެ ވެސް ވާހަކަތައް ހުރީ މި ކަހަލަ ގޮތަކަށެވެ. އިންޑަސްޓްރީގައި އުފެދިފައިވާ އެކި އެކި ކޭމްޕްތަކުން ކޭމްޕަކަށް ނިސްބަތްވާ މީހަކަށް ނުވެއްޖެނަމަ އެމީހަކާ ދޭތެރޭ ވަރަށް އިހާނެތިކޮށް ކަންތައް އެމީހެއްގެ ކެރިއަރު ފުނޑުފުނޑުކޮށްލަން ކޭމްޕްތަކުގެ ވެރިން މަސައްކަތް ކުރާ ކަމަށް ވެއެވެ. މިއީ އަބިނެވް ނޫނަސް ފިލްމީ އާއިލާތަކާ ގުޅުމެއް ނެތި ދުރު ރަށްތަކުން އައިސް ފިލްމީ މަސައްކަތް ހޯދާ ވަރަށް ގިނަ އެކްޓަރުންގެ ޝަކުވާ އެކެވެ.\n"ބިގް ބޮސް"ގެ މި ސީޒަންގެ ބައިވެރިންނަކީ ކޮބާ؟


ޖިނާއީ އިޖުރާއަތުގެ ގާނޫނަށް ދެވަނަ އިސްލާހު ގެނައުމުގެ ބިލު ރައީސް ތަސްދީގުކުރައްވައިފި | Sandhaanu\nޖިނާއީ އިޖުރާއަތުގެ ގާނޫނަށް ދެވަނަ އިސްލާހު ގެނައުމުގެ ބިލު ރައީސް ތަސްދީގުކުރައްވައިފި\nޖިނާއީ އިޖުރާއަތުގެ ގާނޫނަށް ދެވަނަ އިސްލާހު ގެނައުމުގެ ބިލު މިއަދު ރައީސް އިބްރާހިމް މުހައްމަދު ސޯލިހު ތަސްދީގުކުރައްވައިފިއެވެ.\nއެ އިސްލާހަކީ ކާރިސާގެ ހާލަތުގައި ނުވަތަ ގައުމުގައި ކުއްލި ނުރައްކަލެއް އިއުލާނުކޮށްފައިވާ ހާލަތުގައި ޝަރުއީ ދާއިރާއިން އަމަލުކުރާނެ ގޮތް އިޖުރާއަތުގެ ގާނޫނުގައި ހިމެނުމަށް ހުށަހަޅާފައިވާ އިސްލާހެކެވެ. އެގޮތުން އޯޑިއޯ ވީޑިއޯކޮށް ޝަރީއަތް ކުރެވޭނެ ގޮތްތަކާއި އަދި އޯޑިއޯ ވީޑިއޯކޮށް ޝަރީއަތް ކުރިއަށް ގެންދެވޭނެ ހާލަތްތައް އެ އިސްލާހުގައި ވަނީ ބަޔާންކޮށްފަ އެވެ.\nމިދިޔަ ޖޫން މަހުގެ 29 ވީ ހޯމަ ދުވަހު ބޭއްވެވި ރައްޔިތުންގެ މަޖިލީހުގެ ޖަލްސާގައި، އެ ބިލު ފާސްކުރީ 58 މެމްބަރުންގެ ވޯޓުންނެވެ. ބިލު ފާސްކުރުމަ ދެކޮޅަށް ވޯޓު ދިނީ އެންމެ މެމްބަރެކެވެ.\nމިއަދު ރައީސް އިބްރާހިމް މުހައްމަދު ސޯލިހު އެ ބިލު ތަސްދީގު ކުރައްވާފައިވާ ކަމަށް ރައީސް އޮފީހުގެ ތަރުޖަމާނު އިބްރާހިމް ހޫދު ވަނީ ވިދާޅުވެފައެވެ. މިއަދު އެ އިސްލާހު ގެޒެޓު ކުރުމާއެކު އެއަށް އަމަލު ކުރަން ވަނީ ފެށިފައެވެ.\nޖިނާއީ އިޖުރާއަތުގެ ގާނޫނަށް ގެނައި އެ ދެވަނަ އިސްލާހުގައި ބުނެފައިވަނީ ކާރިސާގެ ހާލަތުގައި ގާނޫނު ބުނާ މުއްދަތުގައި މައްސަލައެއް ތަހުގީގުކުރުމަށާއި ދައުވާ އުފުލުމަށް ބޮޑެތި ހުރަސްތަކެއް ހުރިނަމަ ޕްރޮސެކިއުޓަ ޖެނެރަލަށް އެމައްސަލައެއް ތަހުގީގު ކުރުމަށް އިތުރު 60 ދުވަސް ދޭން ނިންމިދާނެ ކަމަށެވެ. އާންމު ހާލަތުގައި މައްސަލައެއް ތަހުގީގު ކުރަން ލިބޭނީ 30 ދުވަހެވެ.\nއަދި ކާރިސާގެ ހާލަތުގައި މައްސަލައިގެ ހުކުމް ލިބޭ ދުވަހުން ފެށިގެން 30 ދުވަހުގެ ތެރޭގައި އިސްތިއުނާފު ކުރެވޭނެ ކަމަށްވެސް އިސްހާލުގައި ވަނީ ބުނެފަ އެވެ. އާންމު ހާލަތުގައި އިސްތިއުނާފު މުއްދަތަކީ 10 ދުވަހެވެ.


Mulhi Meedhoo rey othee kanu andhireegai!\nމުޅި މީދޫ ރޭ އޮތީ ކަނު އަނދިރީގައި!\nއިންޖީނުގެ ރޭޑިއޭޓަރއަށް ދިމާވި މައްސަލައަކާއިގުޅިގެން މުޅި މީދޫއިން ރޭ ކަރަންޓު ހިނގައްޖެއެވެ. ރޭ 8:30 ން ފެށިގެން ފެނަކަ ކޯޕަރޭޝަން މީދޫ ބްރާންޗުން ވަނީ ރަށުގެ އެކި ސަރަހައްދުތަކުން ކަރަންޓު ކަނޑާލާފައެވެ. ރަށުގެ ބޮޑު ބައެއް ރޭ ހޭދަކޮށްފައިވަނީ ކަރަންޓުގެ އަލިކަމެއްނެތިކަން ފާހަގަކޮށްލެވެއެވެ.\nފެނަކަ ކޯޕަރޭޝަން މީދޫ ބްރާންޗުން މީދޫ ޓައިމްސްއަށް މައުލޫމާތުދެމުން ބުނީ މައްސަލަ ދިމާވީ ޖެނެރޭޓަރ އޮވަރހީޓުވުމުގެ ސަބަބުންކަމަށެވެ. މައްސަލަ މުޅިން ހައްލުކޮށް މުޅި ރަށަށް ކަރަންޓުދެވިފައިވަނީ މިއަދު ހެނދުނު7ޖެހިފަހުންނެވެ.\nފެނަކަ ކޯޕަރޭޝަނުން މީދޫ ޓައިމްސްއަށް މައުލޫމާތުދިންގޮތުގައި މުޅި ރަށަށް ކަރަންޓުގެ ޚިދުމަތް ފޯރުކޮށްދިނުމަށް ގިނަ ވަގުތުތަކެއްނެގީ ވަގުތީ ހައްލެއް ހޯދައިގެން ކަރަންޓު ދިނުމުގެ ބަދަލުގައި ދާއިމީ ހައްލަކަށް މަސައްކަތްކުރުމުންނެވެ. ކަރަންޓު ނެތުމުގެ ސަބަބުން ރައްޔިތުންނަށް ދިމާވި ދަތިތަކަށް ނިހާޔަތަށް މައާފަށްއެދޭކަމަށްވެސް ފެނަކަ ކޯޕަރޭޝަން މީދޫ ބްރާންޗުން ހާމަކުރިއެވެ. އަދި މި ދަނޑިވަޅުގައި ރައްޔިތުންގެ ފަރާތުން ފެނުނު ކެތްތެރިކަމާއި ދެއްވި އެއްބާރުލުމަށް ފެނަކަ ކޯޕަރޭޝަން މީދޫ ބްރާންޗުން ޝުކުރު އަދާކުރާކުރެއެވެ.\nމީދޫ ހޮސްޕިޓަލްގެ ޕްރޮޖެކްޓް އިޢުލާނާއި ހަމައިން ހުއްޓިފައި، މިނިސްޓަރ އަމީން މަޖިލީހަށް ހާޒިރުކުރަނީ!\nމޮރީޝަސް ބަލިކޮށް ޓީޓީ އަންހެން ޓީމު ގޯލްޑް މެޑަލް ހޯދައިފި\nމަޑުއްވަރީ ކައުންސިލްގެ މާލިއްޔާތުގައި 1،719،138.22 ރުފިޔާ!\nމަޑުއްވަރީ ސިއްޙީ މަރުކަޒުގެ އާ އިމާރާތް ޑިޒައިންކުރަން ބަޔަކާ ހަވާލުކޮށްފި\nމަޑުއްވަރީ ކައުންސިލުން މިރޭ ރައްޔިތުންނާއި ބައްދަލު ކުރަނީ


ޢަލަޤު ސޫރަތުގެ ތަފްސީރު7– DhiSalafiyyah\nޢަލަޤު ސޫރަތުގެ ތަފްސީރު 7\n24/06/2016 ތަފްސީރު, ޤުރުއާނާއި އޭގެ ޢިލްމުތައްއައްޝައިޚް ޢިމްރާން މުޙައްމަދު ޢަލީ\n﴿كَلاَّ إِنَّ الإِنسَنَ لَيَطْغَى * أَن رَّءَاهُ اسْتَغْنَى * إِنَّ إِلَى رَبِّكَ الرُّجْعَى * أَرَأَيْتَ الَّذِى يَنْهَى * عَبْداً إِذَا صَلَّى * أَرَءَيْتَ إِن كَانَ عَلَى الْهُدَى * أَوْ أَمَرَ بِالتَّقْوَى * أَرَءَيْتَ إِن كَذَّبَ وَتَوَلَّى * أَلَمْ يَعْلَم بِأَنَّ اللَّهَ يَرَى * كَلاَّ لَئِن لَّمْ يَنتَهِ لَنَسْفَعاً بِالنَّاصِيَةِ * نَاصِيَةٍ كَذِبَةٍ خَاطِئَةٍ * فَلْيَدْعُ نَادِيَهُ * سَنَدْعُ الزَّبَانِيَةَ * كَلاَّ لاَ تُطِعْهُ وَاسْجُدْ وَاقْتَرِب﴾\nﷲ ތަޢާލާ ވަޙީކުރެއްވިއެވެ. :\n﴿كَلاَّ إِنَّ الإِنسَنَ لَيَطْغَى﴾\nމާނައީ: “ހަމަހިލާ އެހެންނަކުން ނުވާނެއެވެ. ހަމަކަށަވަރުން، އިންސާނާ އަނިޔާވެރިކަމުގައި ހައްދުފަހަނަޅައިދާކަން ކަށަވަރެވެ .”\nމިލަފްޡަކީ ކީރިތި ޤުރުއާނުގައި އެތައް މާނައެއްގައި އަންނަ ލަފްޡެކެވެ. އޭގެ ތެރޭގައި: ‘ޙައްޤުގޮތުގައި’ ގެ މާނަ ހިމެނެއެވެ. މިއާޔަތުގައި އައިސްފައި އެވަނީ އެމާނައިގައެވެ. އެބަހީ: މިކަމަކީ އެއްވެސް ޝައްކެތްނެތް ގޮތުގައި ﷲ ތަޢާލާ ޘާބިތުކުރައްވާފައިވާ ކަމެކެވެ.\n﴿إِنَّ الإِنسَنَ لَيَطْغَى * أَن رَّءَاهُ اسْتَغْنَى﴾\nމާނައީ: “ހަމަކަށަވަރުން، އިންސާނާ އަނިޔާވެރިކަމުގައި ހައްދުފަހަނަޅައިދާކަން ކަށަވަރެވެ. އޭނާ އަމިއްލަޔަށް ފުދިގެންފިކަމަށް އޭނާޔަށް ފެނުމުންނެވެ .”\nމިތަނުގައި އިންސާނާގެ މުރާދަކީ ވަކި މީހެއްގެ ވާހަކައެއް ނޫނެވެ. ނަމަވެސް އޭގެ މުރާދަކީ މުޅި އިންސާނީ ނަސްލެވެ. އިންސާނުންގެ ތެރެއިން ކޮންމެ މީހަކުވެސް އޭނާ އަމިއްލައަށް ފުދިގެންވާހެން ހީވުމުން ހައްދުފަހަނައަޅައެވެ. މިތަނުގައިވާ الطُّغْيَان އަކީ ހައްދުފަހަނައެޅުމެވެ. ﷲ ގެ ރަޙްމަތުން އޭނާ ފުދިގެންވާކަމަށް އޭނާއަށް ހީވުމުން ހައްދަފަހަނައަޅައިގެން ދެއެވެ. އަދި ފަރުވާލެއް ނުހުރެއެވެ. ކަންކަން ޙާޞިލުކުރުމުގައްޔާއި މުޞީބާތްތަކުން ސަލާމަތްވުމުގައި ﷲ ގެ ޙަޟްރަތަށް ބޭނުންޖެހިފައި ނުވާކަމަށް އެމީހަކަށް ހީވުމުން އޭނާ ﷲ ގެ ޙަޟްރަތުން ނުއެދޭނެއެވެ. އަދި އެކަމަކަށް ފަރުވާލެއްވެސް ނުހުންނާނެއެވެ. ހެޔޮ ޞިއްޙަތުގައިވުމުން ބަލީގެ މަތިން ހަނދާންނެތެއެވެ. މަޑުފުރާމުއްތިވުމުން ބަނޑުހައިކަމުން ހަނދާން ނެތެއެވެ. ލާނޭ ހެދުން ލިބުމުން ޢައުރަ ކަޝްފުވުމުގެ މަތިން ހަނދާން ނެތެއެވެ.\nހައްދުފަހަނަ އެޅުމަކީ އިންސާނާގެ ތަބީޢަތުގައިވާކަމެކެވެ. ނަމަވެސް އެކަމުން ސަލާމަތްވަނީ މުއުމިނުންނެވެ. އެހެނީ އެންމެ ހިނދުކޮޅަކަށްވެސް ﷲ ގެ ޙަޟްރަތުން ފުދިގެންވާކަމަށް އޭނާ ހީނުކުރެއެވެ. އޭނާވަނީ އަބަދުމެ ﷲ އަށް ބޭނުންވެގެންނެވެ. ކޮންމެ ކަމަކަށްމެ ﷲ ގެ ޙަޟްރަތުން އެދެއެވެ. އަދި ކޮންމެ ނުރުހުންތެރިވާކަމެއްގައި އެއިލާހުގެ ޙަޟްރަތުން (ރައްކާތެރިކަމަށް) އެދެއެވެ.\nމުއުމިނުމީހާ ދެކޭނީ ﷲ ތަޢާލާ އޭނާ ދޫކޮށްލުމުން، އޭނާގެ ކަންކަން އޭނާގެ އަމިއްލަ ނަފްސާއި ޙަވާލުވެއްޖެނަމަ އެޙަވާލުވީ ބަލިކަށި ނިކަމެތި މީހެއްކަމަށެވެ. އަދި އޭނާއަށް އަމިއްލަ ނަފްސަށް ގެއްލުމެއް ނުވަތަ ފައިދާ އެއްވެސް ނުކޮށްދެވޭނެކަމެވެ. މުއުމިނުންނަކީ އެއީއެވެ. ނަމަވެސް އިންސާނީ ތަބީޢަތުގައި ހައްދުފަހަނަ އެޅުމުގެ ސިފަ ހުރެއެވެ.\nއަދި ﷲ ތަޢާލާ ވަޙީބަސްފުޅުގައިވެއެވެ.\n﴿ وَحَمَلَهَا الْإِنسَانُ ۖ إِنَّهُ كَانَ ظَلُومًا جَهُولًا ﴾ [الأحزاب: 72]\nމާނައީ: “އަދި އިންސާނާ އެ އަމާނާތް އުފުލިއެވެ. ހަމަކަށަވަރުން، އެ އިންސާނާވީ އަނިޔާވެރި، ތަންދޮރު ނުދަންނަ މީހަކު ކަމުގައެވެ.”\nދެން އެއަށް ފަހު ހައްދުފަހަނަ އެޅުމާމެދު އިންޛާރުކުރައްވާ ވަޢީދުގެ ބަސް ވަޙީކުރެއްވިއެވެ.\n﴿ إِنَّ إِلَى رَبِّكَ الرُّجْعَى ﴾\nމާނައީ: ” ހަމަކަށަވަރުން، އެނބުރި ދިޔުންވަނީ، ކަލޭގެފާނުގެ ވެރިރައްބުގެ ޙަޟްރަތަށެވެ. “\nއެނބުރި ދިޔުމަކީ: މަރުވުމެވެ. ކިތަންމެ ހައްދުފަހަނައަޅައި ބޮޑާވެ މަތިވެގެން އުޅުނަސް ފަހެ އޭނާގެ ނިމުދިޔުން އޮތީ ﷲ ގެ ޙަޟްރަތަށެވެ.\n﴿ إِلَّا مَن تَوَلَّىٰ وَكَفَرَ * فَيُعَذِّبُهُ اللَّـهُ الْعَذَابَ الْأَكْبَرَ * إِنَّ إِلَيْنَا إِيَابَهُمْ * ثُمَّ إِنَّ عَلَيْنَا حِسَابَهُم ﴾ [الغاشية: 23 – 26] .\nމާނައީ: “ފުރަގަސްދީ، ކާފިރުވި މީހަކަށް މެނުވީއެވެ.  ފަހެ، ﷲ އެމީހަކަށް ބޮޑުވެގެންވާ ޢަޛާބުން ޢަޛާބުދެއްވާނެތެވެ.  ހަމަކަށަވަރުން، އެއުރެން އެނބުރި އައުންވަނީ، ތިމަންއިލާހުގެ ޙަޟްރަތަށެވެ.  ދެން އެއުރެންގެ ޙިސާބުބެއްލެވުން ވަނީވެސް، ހަމަކަށަވަރުން، ތިމަންއިލާހަށެވެ.  “


Vilaathuge qaumuthakah mihaaru kurimathi vefaivaa immigration ge massala Vilaathuge qaumuthakah mihaaru kurimathi vefaivaa immigration ge massala\nވިލާތުގެ ޤައުމުތަކަށް މިހާރު ކުރިމަތިވެފައިވާ އިމިގްރޭޝަންގެ މައްސަލަ\nއީ.ޔޫ. އިން ބްރަސަލްސްގައި ބޭއްވި ބައްދަލުވުމުގެ ތެރެއިން- ފޮޓޯ: ޝިންހުއާ\nބެލްޖިއަމްގެ ބްރަސަލްސްގައި ބޭއްވި މަޝްވަރާތަކުގައި، ވިލާތުގެ ޤައުމުތަކަށް މިހާރު ކުރިމަތިވެފައިވާ އިމިގްރޭޝަންގެ މައްސަލައާ ގުޅުންހުރި އެއްބަސްވުމެއް ޤާއިމުކޮށްފިއެވެ. ރޮއިޓަރސްއިން ބުނެފައިވަނީ މި އެއްބަސްވުން ޤާއިމުކޮށްފައިވަނީ މިކަމާ ގުޅިގެން ބޭއްވި މަޝްވަރާތައް ދިހަގަޑިއިރަށް ދިގުލައިގެން ދިޔަ ފަހުންކަމަށެވެ.\nވިލާތުގެ އިއްތިހާދުގެ އިސްވެރިޔާ ޑޮނަލްޑް ޓަސްކްވެސް ވަނީ، ވިލާތުގެ އިސްވެރިންގެ ބައްދަލުކުރެއްވުމަށް ފަހު، މި ފަދަ އެއްބަސްވުމެއް އެކުލަވާލާފައިވާކަން ކަށަވަރުކޮށްދެއްވާފައެވެ. ވިލާތުގެ އިއްތިހާދުން ބުނެފައިވަނީ މި އެއްބަސްވުމަކީ ހަމަ އެކަނި އިމިގްރޭޝަނާ ބެހޭ އެއްބަސްވުމެއް ނޫންކަމަށާއި، މި އެއްބަސްވުމުގައި ވިޔަފާރި އާއި ސަލާމަތާ ގުޅުންހުރި ކަންކަންވެސް ހިމެނޭކަމަށެވެ.\nއިޓަލީވިލާތުން ވަނީ މި އެއްބަސްވުން ބަލައިނުގަންނާނެކަމަށް ކުރިން ބުނެފައެވެ. އެހެންނަމަވެސް އެ ޤައުމުން މި އެއްބަސްވުން ބަލައިގަތީ އިސްލާހުތަކެއް ގެނައުމަށްކަމަށް ބެލެވެއެވެ.\nއިޓަލީވިލާތަކީ ވިލާތަށް ހިޖުރަކުރާ ފަރާތްތަކަށް ހިމާޔަތްދިނުމާ ދެކޮޅަށް އެންމެ އަޑުހަރުކޮށް ވާހަކަ ދައްކާ އެއްޤައުމެވެ. އެ ޤައުމަކީ އެފްރިކާ ބައްރާއި މެދު އިރުމަތިން ކަނޑުމަގުން ވިލާތަށް އަންނަ ގިނަ ރެފިއުޖީންނާއި ހިޖުރަވެރިން އެންމެ ފުރަތަމަ މަޑުކުރާ ޤައުމުވެސްމެއެވެ.


China embassy in Israel ah jaasooskuraa maguthakeh\nޗައިނާ އެމްބަސީން އިޒްރޭލަށް ޖާސޫސްކުރާ މަގުތަކެއް\nއިޒްރޭލުގައި ހުންނަ ޗައިނާ އެމްބަސީން އިޒްރޭލުގެ ބައެއް މިނިސްޓަރުންނަށް ހަދިޔާއެއް ގޮތުުގައި ފޮނުވި ހޫނު ހިފަހައްޓައިދޭ ތަރުމޯޒާއި މަގުތަކެއްގެ މައްސަލަ އިޒްރޭލުގެ ޖާސޫސީ އިދާރާ ޝާބާކްގެ ސަމާލު ކަމަށް އަތުވެއްޖެ އެވެ.\nޖާސޫސީ އިދާރާގެ އޭޖެންޓުން ބުނާ ގޮތުން ދޭތެރެ ދޭތެރެއިން ކުރާ ސެކިޔުރިޓީ ޗެކެއްގައި މަގުތަކުން އެލާމް އަޅާތީ ކަންބޮޑުވެގެން ބަލަމުން ގެންދާ ކަމަށެވެ.\nއިޒްރޭލުގެ ނޫސްތަކުން ބުނާ ގޮތުން ބެލެވެނީ އެއީ ޖާސޫސީ މަގުތަކެއް ކަމަށެވެ. އަދި މަގުތައް ރޫޅައިގެން ބެލުމުން ޖާސޫސް ކުރަން ބޭނުންކުރާ ކަހަލަ ކުދިކުދި އާލާތްތަކެއް ފެނިވައިވާ ކަމަށް ޚަބަރުތައް ބުނެ އެވެ.\nޗައިނާ އެމްބަސީން މަގުތައް ފޮނުވި މިނިސްޓަރުންގެ ތެރޭގައި ސައިންސް އެންޑް ސްޕޭސް މިނިސްޓަރާއި ކަލްޗާ އެންޑް ސްޕޯޓްސް މިނިސްޓަރު ހިމެނޭ ކަމަށް ޚަބަރުތައް ބުނެ އެވެ.\nޖާސޫސީ އިދާރާއަށް ލިބުނު މައުލޫމާތަށް ބުރަވެ ސަރުކާރުގެ އެހެން މިނިސްޓްރީތައް ވެސް ވަނީ ޗެކްކޮށްފަ އެވެ. އެހެން ނަމަވެސް އެނޫން މިނިސްޓްރީރަކަށް ޗައިނާ އެމްބަސީން މަގުތައް ފޮނުވާފައި ނުވާ ކަމަށް ވެއެވެ.\nމިކަމާ ބެހޭ ގޮތުން ޗައިނާ އެމްބަސީ އަދި އެކައްޗެއް ވެސް ނުބުނެ އެވެ. އެހެން ނަމަވެސް ޖާސޫސީ އިދާރާ ޝާބާކްގެ އޭޖެންޓުން ބުނާ ގޮތުން ޖާސޫސް ކުރުން ނުވަތަ އެފަދައި ހީކުރުވުމަށް މަގުތަކުން ހެކި ލިބެ އެވެ.\nޝާބާކް ބުނާ ގޮތުން ޗައިނާ އެމްބަަސީން އަދި އިތުރު މަގެއް ސަރުކާރެގެ އެއްވެސް އިދާރާއަކަށް ފޮނުވާފައި ވޭތޯ އަދި ވެސް ޗެކްކުރާނެ އެވެ. އަދި އެ ހަދިޔާތަކާ މެދު ސީރިއަސްކޮށް ބަލާނެ އެވެ.\nޗައިނާ އާއި އިޒްރޭލަކީ ގުޅުން ގާތް ދެ ގައުމެވެ. ދެގައުމު ގުޅިގެން ދުނިޔެ ތަރައްގީ ކުރުމަށް އިގުތިސޯދީ ބިޔަ ޕްރޮޖެކްޓްތައް އެބަ ހިންގަ އެވެ. އަދި އިތުރު ޕްރޮޖެކްޓްތައް ރާވައި ތަންފީޒު ކުރެވެން ހުރި ގޮތްތައް ބަލަމުން ގެންދާ ކަމަށް ވެއެވެ.\nއެހެންކަމުން، ޗައިނާއިން ޖާސޫސް ކުރުމުގެ ނިޔަތުގައި މިފަދަ އާދައިގެ ކަމެއް ކުރާނެ ކަމަކަށް ނުބެލެވެ އެވެ. އެހެން ނަމަވެސ މިކަމާ ބެހޭ ގޮތުން ދެ ގައުމުން މަޝްވަރާ ކުރާނެ އެވެ.\nޗައިނާ އިޒްރޭލް މެދު އިރުމަތި + އިގްތިސޯދު ޕޮލިޓިކްސް\nއިޒްރޭލުގެ ސަރުކާރު އުވާލަނީ\nފަލަސްތީން މިނިވަން ނުވެ މެދުއިރުމަތި ސުލްހަނުވާނެ


100 kilo ge drugs: Court in dhookollee iss2meehun | Mihaaru\n100 ކިލޯގެ ޑްރަގްސް: ކޯޓުން ދޫކޮށްލީ އިސް ދެ މީހުން\nފުލުހުން މިދިޔަ ބުދަ ދުވަހު ފެށި ޑްރަގް އޮޕަރޭޝަނުން އަތުލައިގެން މަސްތުވާތަކެތި.-- ފޮޓޯ: ޕޮލިސް\n15 އޮކްޓޯބަރ 2021 - 21:38\nމަސްތުވާތަކެއްޗާ ދެކޮޅަށް ހިންގި ބޮޑު އޮޕަރޭޝަނުގައި މި ފަހުން ހައްޔަރުކުރި 10 މީހުންގެ ތެރެއިން ކްރިމިނަލް ކޯޓުން ދޫކޮށްލީ، އެ އެއްޗެހި ރާއްޖެ ގެނައުމުގައި އެންމެ އިސްކޮށް އުޅުނު ކަމަށް ތުހުމަތުވާ ދެ މީހުން ކަމަށް ފުލުހުން ބުނެފި އެވެ.\nމިދިޔަ ބުދަ ދުވަހު ފުލުހުން ފެށި އޮޕަރޭޝަނެއްގައި 10 ތަނެއް ފާސްކޮށް އަށް ދިވެހިންނާއި ދެ ބިދޭސީއަކު ހައްޔަރުކުރި އެވެ. އެއީ 19 އަހަރާއި 24 އަހަރުގެ ދެ މީހުންނާއި 25 އަހަރާއި 26 އަހަރާއި 27 އަހަރާއި 30 އަހަރާއި 34 އަހަރާއި 35 އަހަރު އަދި 61 އަހަރުގެ މީހެކެވެ. އެ އެންމެންނަކީ ވެސް ފިރިހެނުންނެވެ. ނަމަވެސް ބަންދުގެ މުއްދަތު ޖެހުމަށް ކްރިމިނަލް ކޯޓަށް ހާޒިރުކުރުމުން އެ ކޯޓުން ވަނީ ދެ މީހަކު ދޫކޮށްލައި، އަށް މީހުންގެ ބަންދުގެ މުއްދަތު ޖަހައިފަ އެވެ.\nބަންދުން ދޫކޮށްލި މީހުން ދޫކޮށްލާފައި ވަނީ ހައްޔަރުކުރަން ނެރުނު އަމުރުގެ ސަބަބުތަކެއް ދައްކާފައިކަން ވަނީ އެނގިފަ އެވެ.\nބާކީ ތިބި ހަތަރު މީހެއްގެ ބަންދަށް 15 ދުވަސް، ތިން މީހެއްގެ ބަންދަށް 10 ދުވަސް އަދި އެކަކަށް ފަސް ދުވަހުގެ މުއްދަތު ދީފައިވެ އެވެ.\nއެ އޮޕަރޭޝަނުގައި މާލެ އާއި ހުޅުމާލޭގެ ބައެއް ސަރަހައްދުތަކާއި ބައެއް ފަޅުރަށްތައް ބަލައި ފާސްކޮށްފައިވެ އެވެ. އެގޮތުން، 100 ކިލޯއަށްވުރެ ގިނަ މަސްތުވާތަކެތި އަތުލައިގަތީ ފަޅުރަށެއްގައި ފޮރުވާފައި ހުއްޓަ އެވެ. ފުލުހުން ބުނީ އެ މައްސަލައިގައި އިސްކޮށް ހަރަކާތްތެރިވި ކަމަށް ތުހުމަތުކުރެވޭ ދެ މީހުން ދޫކޮށްލުމުން އެކަން އިސްތިއުނާފުކުރަން ޕްރޮސެކިއުޓާ ޖެނެރަލް (ޕީޖީ) އޮފީހަށް ހުށަހަޅާފައިވާ ކަމަށެވެ.\n25 ކޮމެންޓް, 18 ރިއެކްޝަންސް\nމިސާލަކައް މިގޭ ޖޯލީގަ މަ އިނދެފަ ގެއައްވަދެފަ5މިނެޓް ކޮއްފަ ނިކުތްއިރު އެޖޯލި ގެއްލިއްޖެ. އެކަމް އެ ފަސްމިނެޓްތެރޭ އެތަނައް ސުނާމީއެއް ނަގޫރޯޅިއެއް ނުވަތަ އެނޫންވެސް ގުދުރަތީ މުސީބާތެއް ކުރިމައްޗެއް ނުވޭ. އެހެންވެއްޖާ އެ ހިސާބުން މަށައް އެ ޔަގީންވީ މީހަކު ނޫނީ ބަޔަކު އޭތި ކޮންމެސްތާކައް ގެންދިޔައީކަން.\nރާއްޖޭގަ ކުށް ސާބިތުކުރެވޭނީ ގާޒީ ކުރިމަތީ އެކުށެއް ކުރީމަ. މިނޫން ގޮތަކަށް ފުލުހުންނަށް ސާބިތެއް ނުކުރެވޭނެ. ގާޒީ އަށް ކުށްވެރިއެއް ނުކުރެވޭނެ. ގާޒީން ވެސް ފުލުހުންވެސް ނެޓްވޯކްތައް ދަށުވެ ފިތިފަ.\nކޯޓުން ދޫކުރީ ފުލުހުން ހެކި ހުށަހަޅާފައި ނެތުމުން. ބޮޑުންގެ މައްސަލަތަކުގެ އިޖުރާއަތު ފުލުހުން ގަސްދުގައި އޮޅުވައިލާ ކޯޓު ބޮލުގައި އަޅުވާ ނިންމާލަނީ.\nފުލުހުން ހައްޔަރު ކުރުމާއި އެކު އަބަދުވެސް އިސް މީހުން ކޯޓުން ދޫކޮށްލަނީ!؟\nމި ލިޔާ ކޮމެންޓް ތައް ރައީސް އިބްރާހީމް މުހައްމަދު ޞާލިހު ކިޔުއްވާނެތަ.. ރައްޔިތުންގެ ކަން ބޮޑުވުން މިހާވަރަށްް ހެކި ހޯދުމުގެ މައްސަލައިގައި ހުރި އިރު، ރައީސް އިސް ނަންގަވައިގެން ކަމާ ގުޅޭ ހުރިހާ މުއައްސަސާ އެއް އެއް މޭޒެއްގެ ދަށަށް ގެނެސްދެއްވިއްޔާ ވަރަށް ރަނގަޅު. މިކަން ހައްލު ނުވެ ކުށްވެރިންނަށް މުޖްތަމައު އަށް ދޫވެ ޤައުމު މިހެރަ ހަލާކުވެ ދަނީ.\nމީހަކު މަރާލަން މީހަކު ހުއްޓާ ފެނިގެން ހައްޔަރުކުރިޔަސް ޗެއިން އޮފް ކަސްޓަޑީ ނުބައިވެގެން ނުވަތަ ލައިގެން ހުރި ހެދުމުގެ ކުލަ ގޯސްވެގެން ނުވަތަ އެތަން ފެނުނު މީހާ އަވިއައިނެއް އަޅައިގެން ހުރެގެން މިހެން ގޮސް އެތައް ބަހަނާއަކުން ކުށްވެރިޔާ ސަލާމަތްވާނެ ގޮތަށް ގާނޫނު ހެދި މީހުން މިކަންކަމުގެ ޒިންމާ އުފުލަންޖެހޭނީ. ހެކި ހޯދިގޮތް ނުބަލައި އެއީ އެމީހާ ކުރި ކަމެއްކަން ސާބިތުވާނެ ހެއްކެއްތޯ ބަލާނެ ގާނޫނުތައް އައިސްގެން މިކަން ހައްލުވާނީ.\nމަރުދޮޅިން މަޖިލީހަށް ހޮވައިގެން އަމިއްލަ އެދުމަށް ހަދާ ގާނޫނުތަކުން ކުރެވޭނެ ކަމެއް ނެތް. ރައްޔިތުންގެ ކުރިމަތީގައި ކުށްވެރި މިވަނީ ފުލުހުންނާއި ގާޒީން. ގާނޫނުގައި ނެތް ގޮތަކަށް ކަމެއް ކުރާނީ ކިހިނެތް؟\nފަނޑިޔާރުން ތިހާ ދޯދިޔާވެގެން ސިންގަޕޫރައް ވެވޭނީ ކިހިނެއްް ހުރިހާ މީހުންގެ މައްޗައް މަރުގެ އަދަބު ދީބަލަ މިކަމާހެދި ކިތައް އާއިލާ ބިކާރީވެ މީހުންގެ ފުރާނަ އެދަނީ ވަޅުވަލާ ޖަންޖަލިތަކާ ކަނޑު އަޑިން\nހަބީބޫ! ގާނޫނުގައި ނެތް އަދަބެއް ކިހިނެތް ކޯޓުން ދޭނީ. ޑްރަގް ޓްރެފިކް ކުރާ މީހުންނަށް މަރުގެ އަދަބު ގާނޫނުގައި އޮތް ނަމަ ތިކަން ތިހެން ވާނީ. މެމްބަރު ހޮވާއިރު، ކޮންމެ މީހަކުވެސް ބަލަނީ އެހްނކަމެއް.\nޤާނޫނުގައި ލޯވަޅުއަޅައި ހަލާކުކުރަނީ ވަކީލުމްނާ ފަނޑިޔާރުން ގުޅިގެން.\nރާއްޖޭގަ ކުށްސާބިތުކުރެވޭނީ އަލަށް ވައްކަން ކުރާ މީހުންނާއި ބައްތި ނެތި ބައިސްކަލް ދުއްވާ މީހުންނާއި ސިޔާސީ މީހުންނަށް އިންޒާރު ދޭ މީހުން\nރައްޔިތުންގެ އަނގަގޮއްވަންނޫނީ މިކަހަލަކަންތަކުގެވާހަކަ ލިޔާނެކަމެއްނެތް. މިކަން ހުއްޓުވަން މުވައްސަސާތައްހަދައި، ރައްޔިތުންގެ ޓެކުހުގެލާރިން ދައުލަތަށް ޚަރަދުއެބަކުރެވޭ. ވާކަމެއް ޙަރާމް! ރައްޔިތުންގެ މަޖިލީހެއްއެބައޮވޭ! ވެރިއަކު އެބަހުންވާ! އުއްތަމަ ފަނޑިޔާރަކު އެބަހުންނަވާ! އެމީހުނަށްވެސް ޚަރަދު އެބަކުރެވޭ. ދައުލަތުގެ ތިންބާރަށްވުރެ މިކަންތަކުގެ ވެރިންގަދަ! މިއިވެނީ ކަމުގެ އިސްފަރާތްތައް ދޫކޮށްލެވޭވާހަކަ. އަނގަގޮއްވަން މިކަހަލަވާހަކަ ނުލިއޭ!


އެމްއެމްޕީއާރުސީ ޚިޔާނާތުގެ ލިސްޓުގައި ހުރިހާ ޕާޓީއެއްގެ އިސްވެރިން ހިމެނޭ: ޕީޖީ – Dhen.mv\nއެމްއެމްޕީއާރުސީ ޚިޔާނާތުގެ ލިސްޓުގައި ހުރިހާ ޕާޓީއެއްގެ އިސްވެރިން ހިމެނޭ: ޕީޖީ\nJune 19, 2020 - 3:06 pm\nރާއްޖޭގައި ސިޔާސީ ލީޑަރުންގެ ގޮތުގައި އުޅުއްވާ އެންމެން ކަހަލަ ގޮތަކަށް އެމްއެމްޕީއާރްސީ ހިޔާނާތުގެ ލިސްޓުގައި ނަން އެބައޮތް ކަމަށް ޕްރޮސިކިއުޓަރު ޖެނެރަލް (ޕީޖީ) ހުސައިން ޝަމީމް ވިދާޅުވެއްޖެއެވެ.\nރާއްޖެ ޓީވީގެ ފަލަސުރުޚީ ޕްރޮގުރާމުގައި ބައިވެރިވެވަޑައިގެން ވާހަކަ ދައްކަވަމުން ޝަމީމް ވިދާޅުވީ ބޮޑު ޚިޔާނާތުގެ މައްސަލާގައި 260 ނަމެއް ހިމެނޭ ލިސްޓެއް އޮތް ވާހަކަ މީޑިޔާތަކަށްވެސް ތިލަވެފައިވާ ކަމުގައެވެ. އަދި އެލިސްޓުގައި ހުރިހާ ސިޔާސީ ޕާޓީއެއްގެ ބޭފުޅުންވެސް ހިމެނިވަޑައިގެންފައިވާ ކަމަށްވެސް ޝަމީމް ވިދާޅުވިއެވެ.\n"ސިޔާސީ ލީޑަރުންގެ ތެރެއިން ހުރިހާ ދިމާލެއްގެ ބޭފުޅުންވެސް މިއީ މީގެ ތެރޭގައި ހިމެނޭ، މި ދެންނެވީ ކޮންމެވެސް ވަރަކަށް ވެސް ފައިސާ ލިބިގެން ނުވަތަ ތުހުމަތު ކުރެވިގެން އެމީހުންގެ ނަން އެއްކަލަ ލިސްޓަށް [260 މީހުންގެ ލިސްޓަށް] އަރާފައި އެބައޮތް،" ޝަމީމް ވިދާޅުވިއެވެ.\nޕީޖީ އިތުރަށް ވިދާޅުވީ މިލިސްޓުގައި ހިމެނޭ އެންމެނަކީ އެމީހުންގެ މައްޗަށް ޖިނާއީ ދަޢުވާކުރަންޖެހޭނެ މީހުން ނޫން ކަމުގައެވެ. އެގޮތުން އެމްއެމްޕީއާރުސީއާއެކު ޞައްޙަ މުޢާމަލާތް ހިންގި މީހުން ވަކިކޮށް ދަޢުވާކުރާނީ ރަނގަޅު ނޫން މުޢާމަލާތެއް ހިންގާފައިވާ މީހުންގެ މައްޗަށް ކަމުގައި ޙުސައިން ވިދާޅުވިއެވެ.\nޙުސައިން ވިދާޅުވި ގޮތުގައި އެމްއެމްޕީއާރުސީ ޚިޔާނަތް ރާއްވަވައި ހިންގެވީ ކުރީގެ ރައީސް ޢަބްދުﷲ ޔާމީނާއި ކުރީގެ ނައިބުރައީސް އަޙްމަދު އަދީބާއި އެމްއެމްޕީއާރުސީގެ ކުރީގެ މެނޭޖިން ޑިރެކްޓާ ޢަބްދުﷲ ޒިޔަތެވެ. ޙުސައިން މިފަދައިން ވިދާޅުވިއިރު ޒިޔަތާއި އަދީބު މިހާރުވެސް ތިއްބެވީ ގޭގައެވެ. އަދި އަދީބުވަނީ ޕީޖީއާއެކު އެއްބަސްވުމެއް ހައްދަވައި މައްސަލަތަކުގައި ހެކި ބަސްދެއްވަން ފައްޓަވާފައެވެ.\nއޭނާ ވިދާޅުވީ މިހާރުގެ ބަހުން ދަންނަވާނަމަ މި މައްސަލާގައި އިތުރު "ކްލަސްޓާއެއް" ވެސް ފެނިފައިވާ ކަމަށެވެ. އޭގެތެރެއިން އެއްބަޔަކީ ލޯ އެންފޯސްމަންޓުގެ ބޭފުޅުން ކަމަށާއި އޭގެތެރޭގައި ޝަރުއީ ދާއިރާގެ ބޭފުޅުންނާއި ފުލުހުންނާއި ސިފައިންވެސް ހިމެނޭ ކަމަށެވެ. އެ މައްސަލަތައް ވެސް ތަހުގީގު ކުރަމުން އަންނަ ކަމަށާއި މަސައްކަތް ކުރަމުން ދަނީ އެ މައްސަލަތަކުގެ ތަހުގީގުވެސް ވީހާވެސް އަވަހަށް ނިންމާލެވޭތޯ ކަމަށް ޝަމީމް ވިދާޅުވިއެވެ.


Gefulhah Ziyaaraih kurun | Qibla Hajj & Umrah Pvt Ltd\nލިޔުނީ: ޑރ. މުޙައްމަދު ޝަހީމް ޢަލީ ސަޢީދު، އެޑްވައިޒަރ، ޤިބްލަ ޙައްޖު އެންޑް ޢުމްރާ\nޙުރުމަތްތެރިވެގެންވާ ގެފުޅު( ކަޢުބާ) މައްކާގައި ލެއްވިގެންވަނީ ﷲ އަށް އަޅުކަން ކުރެވޭ ތަނެއްގެ ގޮތުގައެވެ. ތަވާފުކުރާ މީހުންނާއި އިޢުތިކާފުކުރާ މީހުންނާއި ﷲ މަތިވެރިކުރުމުގެ ގޮތުން ރުކޫޢުކުރާ މީހުންނާއި ﷲ އަށް ކުއްތަންވުމުގެ ގޮތުން އެކަލާނގެ އަށް ސަޖިދަކުރާ މީހުންނާއި ﷲ މަތިން ހަނދުމާކުރާ މީހުންގެ މަރުކަޒުގެ ގޮތުގައެވެ. ބިންމަތީގައި ﷲގެ އެއްކައުވަންތަކަން ޤާއިމުވެގެންވާ ކަމުގެ މަތިވެރި ރަމްޒެއްގެ ގޮތުގައެވެ. އެއީ ބިންމަތީގައި ﷲ އަށް އަޅުކަން ކުރުމަށްޓަކައި ޤާއިމުވި ފުރަތަމަ ގެކޮޅެވެ. އެތަނުގެ ވަށައިގެން ﷲ ވޮޑިގެންވާކަމުގެ މަތިވެރި ހެކިތަކެއްވެއެވެ.\nމިމަތިވެރި ޙަޤީޤަތްތައް ހާމަކުރައްވަމުން ކީރިތި ޤުރުއާނުގެ އާލު ޢިމްރާން ސޫރަތުގެ (96-97) ވަނަ އާޔަތްތަކުގައި މާތް ﷲ ވަޙީކުރައްވާފައިވެއެވެ. އެއާޔަތްތަކުގެ މާނައިގައިވެއެވެ. “ ހަމަކަށަވަރުން، މީސްތަކުންނަށްޓަކައި ފުރަތަމަ ލެއްވި، (އަޅުކަމުގެ) ގެޔަކީ، مكة ގައިވާ ގެފުޅުކަން ކަށަވަރެވެ. بركات ލައްވާފައިވާ ތަނެއްގެ ގޮތުގައެވެ. އަދި، عالم ތަކަށް ތެދުމަގެއް ކަމުގައެވެ. ހަމަކަށަވަރުން، މީސްތަކުންނަށްޓަކައި ފުރަތަމަ ލެއްވި، (އަޅުކަމުގެ) ގެޔަކީ، مكة ގައިވާ ގެފުޅުކަން ކަށަވަރެވެ. بركات ލައްވާފައިވާ ތަނެއްގެ ގޮތުގައެވެ. އަދި، عالم ތަކަށް ތެދުމަގެއް ކަމުގައެވެ.“ އިސްވެދިޔަ އާޔަތްތަކުން ދޭހަވަނީ ﷲގެ އެއްކައުވަންތަކަން ޤާއިމުކުރުމަށްޓަކައި ބިންމަތީގައި އެންމެ ފުރަތަމަ ޤާއިމު ކުރެވުނު ގެކޮޅަކީ ކަޢުބަތުﷲ ގެފުޅުކަމެވެ.\nއަދި އެތަނަކީ ބަރަކާތްތެރިވެގެންވާ ތަނެއްކަމަށާއި އެއީ ޢާލަމްތަކަށް ހިދާޔަތެއްގެ ގޮތުގައި ލެއްވިގެންވާ ތަނެއްކަމުގައި ބަޔާންކޮށްދެއެވެ. އަދި ތައުޙީދުގެ މިއްލަތުގެ ބައްޕަ ސައްޔިދުނާ އިބްރާހީމް ޢަލައިހިއްސަލާމްގެ މަޤާމުފުޅު ގެފުޅުގެ އަރިހުގައިވާކަމާއި ގެފުޅު ވަށައިގެން މަތިވެރިވެގެންވާ ހެކިތަކެއްވާކަން ވެސް ބަޔާންކޮށްދެއެވެ. އަދި ގެފުޅަށް (އަލްމަސްޖިދުލްޙަރާމް) އަށް ވަދެއްޖެ ކޮންމެ މީހަކަށް އަމާންކަންލިބިގެންވާކަމާއި ކުޅަދާނަކަން ލިބިގެންވާ މީހާ ގެފުޅަށް ޙައްޖުވުމަކީ ވާޖިބެއްކަންވެސް ދޭހަކޮށްދެއެވެ. މީގެ އިތުރުން އަލްމަސްޖިދުލްޙަރާމްގައި ކުރެވޭ ނަމާދަކީ އެއްލައްކަ ނަމާދުގެ ޘަވާބާއި ދަރުމަލިބިގެންވާ ނަމާދެކެވެ.\nގެފުޅުގެ އަރިހުގައިވާ މަޤާމު އިބްރާހީމްގެ އިތުރުން އެތަނުގައި ޞަފާ ފަރުބަދައާއި މަރުވާ ފަރުބަދައާއި ޒަމްޒަމް ފެން އާރު ވެސްވެއެވެ. ޞަފާއާއި މަރުވާ އަކީ ﷲ ގެ މަތިވެރި ޝިޢާރުތަކުގެ ތެރެއިންވާ ޝިޢާރުތަކެކެވެ. ކީރިތި ޤުރުއާނުގައި އަލްބަޤަރާ ސޫރަތުގެ (158) ވަނަ އާޔަތުގައި ﷲ ވަޙީކުރައްވާފައިވެއެވެ. އެ އާޔަތުގެ ތަރުޖަމާގައިވެއެވެ. ”ހަމަކަށަވަރުން، صفا އާއި مروة ވަނީ اللَّه ގެ شعائر (އެބަހީ: ފާޅުގައި އަޅުކަން ކުރުމަށް ލައްވާފައިވާ ތަންތަން) ގެ ތެރެއިންނެވެ. ފަހެ، ގެފުޅަށްގޮސް حج ވާ މީހާ ނުވަތަ عمرة ވާ މީހާ، އެ ދެތާނގައި ހިނގައި سعى ކުރުމަކުން އެމީހާގެ މައްޗަކަށް ކުށެއްނެތެވެ. އަދި (فرض ގެ އިތުރަށް) ހެޔޮކަމެއްކޮށްފިމީހާ (ދަންނާށެވެ!) ފަހެ، ހަމަކަށަވަރުން اللَّه އީ، (އެފަދަ މީހުންނަށް) شكر ވެރިވެވޮޑިގެންވާ (އެބަހީ: އެއުރެންނަށް ހެޔޮ ޖަޒާދެއްވާ) މޮޅަށް ދެނެވޮޑިގެންވާ ރަސްކަލާނގެއެވެ.“\nގެފުޅުގެ ވަށައިގެންވާ ހެކިތަކުން ދޭހަކޮށްދެނީ އިބްރާހީމް ޢަލައިހިއްސަލާމާއި އެކަލޭގެފާނުގެ ދަރިކަލުން އިސްމާޢީލް ޢަލައިހިއްސަލާމް ތައުޙީދުގެ މަތިވެރިކަލިމަފުޅު ބިންމަތީގައި ދެމެހެއްޓުމަށްޓަކައި ވެވަޑައިގެންނެވި މަތިވެރި ޤުރުބާނީއެވެ. އަދި މުޙައްމަދު ޞައްލަﷲ ޢަލައިހި ވަސައްލަމަ އެ ރިސާލަތު ދެމެހެއްޓެވުމަށް އުންމަތަށް ކުރެއްވި ވަޞިއްޔަތްޕުޅެވެ. ގެފުޅަށް ޙައްޖުވުމަކީ ކުޅަދާނަވެގެންވާ ކޮންމެ މުސްލިމެއްގެ މައްޗަށްވާ ފަރުޟެކެވެ. އެއީ އިސްލާމްދީނުގެ ފަސްވަނަ ރުކުނެވެ. ޙައްޖުގެ އަޅުކަމުގެ ތެރޭގައި ހިމެނޭ ޠަވާފާއި ސަޢުޔު ކުރުމާއި ޢަރަފާތުގައި ތިބުމާއި މުޒްދަލިފާ ގައި ރޭކުރުމާއި ޖަމްރާއަށް ހިލައުކުމާއި އައްޔާމުއްތަޝްރީޤުގެ ދުވަސްތަކުގައި މިނާގައި ތިބުމާއި މިއިން ކޮންމެ މަޤާމަކީ ވެސް އިސްތިޣުފާރުކުރުމާއި ﷲ މަތިން ހަނދުމަކުރުމުގެ މަޤާމުތަކެވެ. އަދި އަރަފާތުގައި ތިބުމަކީ ޙައްޖުވުމުގެ އެންމެ މަތިވެރި އަޅުކަމެވެ. ޙައްޖާއި ޢުމްރާގެ އަޅުކަމަކީ އޭގައި ނުހަނު މަތިވެރި ޘަވާބާއި ދަރުމަ ލެއްވިގެންވާ ޢަމަލުތަކެކެވެ. ޚާއްޞަކޮށް މަބްރޫރު ޙައްޖުގެ ޖަޒާއަކީ ސުވަރުގެއެވެ. ޢުމުރުން އެއް ފަހަރު ޢުމުރާ ކުރުމަކީ ވާޖިބެކެވެ.\nއަދި ރަމަޟާން މަހުގެ ޢުމްރާގެ ޘަވާބު އެތައް ގުނައަކަށް އިތުރުވެގެންވެއެވެ. މިއަދު ކަންކަން ތަރުތީބުވެފައިވާ ގޮތުން ޒުވާން ޢުމުގައި ޙައްޖުވުމަކީ ނުހަނު ބޭނުންތެރިކަމެކެވެ.\nޙައްޖުގެ އަޅުކަމަކީ ވަރަށް ގިނަ ތަކުލީފުތައް އުފުލަންޖެހޭ އަޅުކަމެއްކަމުން ކުޅަދާނަކަން ލިބިގެންވާ ޙާލުގައި އެ އަޅުކަން ޒުވާން ޢުމުރުގައި ކުރުމަކީ ނުހަނު ބޭނުންތެރިކަމެކެވެ. އަދި ހަމަ އެގޮތައް ޢުމްރާގެ އަޅުކަން ވެސް ޒުވާން ޢުމުރުގައި އަދާކުރުމަކީ މުހިންމު ކަމެކެވެ.\nމިއަދު އަތްމަތީގައި ހުރި ތަނަވަސްކަމާއި ގައިގަ ހުރި ކުޅަދާނަކަމަށް މާދަމާ ވާނެ ގޮތެއް ނޭނގޭނެއެވެ. ޒުވާންޢުމުރުގައި ގައިގައި ވަރު ހުއްޓައި މާލީ ތަނަވަސްކަން ލިބިގެންވާ ޙާލުގައި ތިމާއާއި ތިމާގެ އަނބި ދަރީން ޙައްޖާއި ޢުމުރާގެ އަޅުކަން އަދާކުރުމަށް އަވަސްވެގެންނަން ޖެހެއެވެ. މީގެ އިތުރުން ޙައްޖުގެ އަޅުކަމަށް ފަހު، އަލްމަސްޖިދުއްނަބަވީ އަށް ޒިޔާރަތްކުރުމަކީ މުހިންމު ކަމެކެވެ. އެތަނުގައި ކުރެވޭ ނަމާދަށް އެއްހާސް ނަމާދުގެ ޘަވާބު ލިބިގެންވެއެވެ. އަދި ލޮބުވެތި މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަގެ މިސްކިތަށް ޒިޔާރަތްކޮށް އެކަލޭގެފާނަށް ސަލާމް ގޮވާލުމުގެ ފުރުޞަތު އަނބި ދަރީންނަށް ހޯދައިދިނުމަކީ އެ ދަރީންގެ ހިތްތަކުގައި އިސްލާމްދީނާ މެދު އޮންނަ ލޯބި ވަރުގަދަ ވެގެންދާނެ ކަމެކެވެ. އަދި އެ ނަޞީބު ތިމާއާއި ތިމާގެ އަނބިދަރިންނަށް ލިބުމަކީ ކިހާ ބޮޑު ނިޢުމަތެއްތޯއެވެ؟


އަނދިރިފަރާތް 43 – Esfiya – Dhivehi Vaahaka Site\n- by Liaa - 26- July 30, 2020\nއަރޫންއާ މާޒްއާ ވެގެން ޕްލޭން ރާވާ ނިންމާލި އިރު އަހަންނަށް އެކައްޗެއްވެސް ނޭނގުނެވެ. އަހަންނަށް އެއްކަމެއްވެސް ރޭކާއެއް ނުލިއެވެ. އަރޫން އަހަރެން ގާތު އެ ވާހަކަ ނުބުނީ ކީއްވެގެން ހެއްޔެވެ؟ އޭނާގެ ހިތަށް އަރަމުންދާ އެއްޗެހި ވެސް އަހަންނަށް އެނގޭނީ ބުނީމައެއް ނޫން ހެއްޔެވެ؟ އަހަރެންމީ ‘މައިންޑް ރީޑާރ’ އެއް ނޫން ވިއްޔާއެވެ.\nނަމަވެސް އަހަރެން ރުޅިއައިސްފައި މިހުރީ އޭނާ ދެކެއެއްނޫނެވެ. އަމިއްލަ ނަފްސު ދެކެއެވެ.\nއަހަންނަށް އެވަގުތު ނުވިސްނުނީއެވެ. ޓީވީއަށް އައި ކޯލްއާއި އެޖެންސީގެ އައިޓީ ސެކްޝަންއާ ގުޅުވާލަން ނޭނގުނީއެވެ. އެކަމަކު ކީއްވެގެން ހެއްޔެވެ؟ އަހަންނަށް އެވަރު ވިސްނެންވާނެއެއް ނޫން ހެއްޔެވެ؟ އަހަރެންމީ ޑެލްޓާއެއް ނޫން ހެއްޔެވެ؟ އަހަރެންގެ ވިސްނުން މިހާ ކޮށިވީ ކޮން އިރަކު ހެއްޔެވެ؟\nއަހަރެން އިނީ އާރިފް ސާރގެ އޮފީހުގައެވެ. ގޮނޑީގައި ލެނގިގެން އިން އިރު ތަފާތު ޚިޔާލުތައް އަހަރެންގެ ސިކުނޑީގައި ދިޔައީ އެނބުރެމުންނެވެ. ބޮލުގައި އަޅާފައިވާ ބެންޑޭޖުގަނޑު މަތިން އަހަރެން އެތަނުގައި އަތް ޖައްސާލީމެވެ. އެތަނަށް ތަދުވުމުން އަހަންނަށް މޫނަށް ގޮތެއް ހަދާލެވުނެވެ.\nހަމަ އެމޭޒު ކައިރީގައި، އަހަރެންގެ ކުރިމައްޗަށް ވާގޮތަށް އަރޫން އިނެވެ. އޭނާ އިރުއިރުކޮޅާ އަހަންނާ ދިމާ ބަލާލާކަން އަހަންނަށް އެނގެއެވެ. ނަމަވެސް އަހަރެން އަޅައެއް ނުލަމެވެ. އަޅާލާނެހާ ހިތްވަރުވެސް އެވަގުތު ހަށިގަނޑުގައި ނެތީއެވެ. އަހަރެމެން މިތަނުގައި މިތިބީ ހަމައެކަނި އާރިފް ސާރ އަންނަންދެންނެވެ. އާރިފް ސާރ އަހަރެމެން ގާތު ދައްކަންޖެހޭ ވާހަކަތަކެއް ހުރުމުންނެވެ.\nއަހަރެމެންގެ އިންތިޒާރަށް ނިމުމެއް ގެންނަމުން އާރިފް ސާރ އެ އޮފީސްތެރެއަށް ވަދެގެން އައެވެ. އަތުގައިވާ ޓެބްލެޓަށް ނަޒަރު ހުއްޓާލައިގެން އައިއިރު އެ ދެލޯ ވަނީ ހަނިވެފައެވެ.\n“ގުޑް ޖޮބް، އަރޫން..”\nއަރޫންއާ ދިމާއަށް ބަލާލަމުން އާރިފް ސާރ އެންމެ ފުރަތަމަ ވެސް ބުނެލީ އެހެންނެވެ. ގޮނޑީގައި އިށީންދެ އޭނާ ހަމަޖެހެލިއެވެ. އޭރުވެސް އޭނާގެ ނަޒަރު ހުއްޓިފައި ވަނީ އަރޫންއާ ދިމާއަށެވެ. އަހަރެންނާ ދިމާ ބަލާވެސްނުލައެވެ. ހީވަނީ އަހަރެންމީ އެތަނުގައި ނެތް މީހެއް ހެންނެވެ.\n“މިޔަދު އަހަރެމެންގެ އެޖެންސީ މި ސަލާމަތްވީ ހަމަ އަރޫންގެ ކްވިކް ތިންކިންގްގެ ސަބަބުން..”\nސަރ އަރޫންއަށް ތަޢުރީފު ކުރަމުން ދިޔައެވެ.\n“މިސްޓާރ ޒެޑްގެ މީހުންގެ ތެރެއިން ވަރަށް ގިނަ ބަޔަކު އަހަރެމެންނަށް އަތުލައިގަނެވެއްޖެ.”\nއޭނާ އަހަރެމެންނަށް މަޢުލޫމާތު ދިނެވެ.\nކެތްމަދުވެފައިވާ ރާގަކަށް އަރޫން ސުވާލުކޮށްލިއެވެ.\n“އަންފޯޗުނޭޓްލީ، ރާޔާ ސަލާމަތްވީ. އަދިވެސް އަހަރެމެން މި މަސައްކަތްކުރަނީ އެމީހުން ޓްރޭސް ކުރެވޭތޯ. މާކަ ދުރަކަށް އެމީހުންނަކަށް ނުދެވޭނެ. އިސާހިތަކު ރާޔާ ހައްޔަރު ކުރެވިދާނެ.”\nޔަޤީންކަން އެކުލެވިގެންވާ ރާގަކަށް އާރިފް ސާރ ވާހަކަދެއްކިއެވެ.\nއަރޫން އަނެއްކާވެސް ރައިނާގެ ވާހަކަ އަހާލިއެވެ.\nއާރިފް ސާރ އެވަގުތު އަރޫންއަށް ދިނީ ފަނޑު ހިނިތުންވުމެކެވެ.\n“ރައިނާ އިޒް ސޭފް. މާޒްއާ އޭނާގެ އަންހެނުން ކައިރީގަ.”\nސާރ އެހެން ބުނުމާއެކު އަރޫންގެ މޫނުމަތިން ފެނުނީ ބަޔާންކުރަން ދަތި އުފާވެރިކަމެކެވެ. އިސާހިތަކު އޭނާގެ ދެލޯ ފެންކަޅިވެސް ވެއްޖެއެވެ. އުފަލުންނެވެ.\nއަހަރެންނަށްވެސް އެވަގުތު ހަމަޖެހުމުގެ ނޭވާއެއް ދޫކޮށްލެވުނެވެ. އެންމެފަހުން އެކުޑަ ކުއްޖާ އަހަރެމެންނަށް ސަލާމަތްކުރެވިއްޖެތާއެވެ.\n“އަރޫންގެ ސަބަބުން ހަމަ މިޔަދު ރައިނާ ވެސް ސަލާމަތްވީ. އެމީހުން މިހާރު ތިބީ ހުޅުމާލޭގައި ހުރި އަހަރެމެންގެ ބިލްޑިންގް އެއްގައި. އަހަރެމެންގެ މީހުން އެތަން ގާރޑްކޮށްގެން، މާޒްގެ އާއިލާ ހިމާޔަތްކުރަން އެބަ ތިބި.”\nއާރިފް ސާރ އިތުރަށް ކިޔާދިނެވެ. އަރޫން މަޑުމަޑުން ބޯޖަހާލިއެވެ.\nއެމީހުންނަށް އޮތް އެންމެ ރައްކާތެރި ގޮތަކީ އެއެވެ. މިސްޓާރ ޒެޑްގެ މީހުން ކުރިއަށް ރާވަމުން ދަނީ ކޮންކަހަލަ ރޭވުންތަކެއް ކަމެއް އަހަރެމެންނަކަށް ހަމަ އެއްގޮތަކަށްވެސް ނޭނގެއެވެ.\nއަހަންނަށް ދެއަތަކަށް ބޯ ހޫރާލެވުނެވެ. މިއީ އަހަރެމެންނަށް މިސްޓާރ ޒެޑް އަތުލައިގަންނަން ލިބުނު ރަނުގެ ފުރުސަތެއް ނޫން ހެއްޔެވެ؟ މި މީހުން މި ފުރުސަތުގެ ބޭނުން ނުހިފީ ކީއްވެގެން ހެއްޔެވެ؟\n“އެއްޗެކޭ ބުނަން ބޭނުންތަ، ޝުބާ؟”\nއަހަންނާ ދިމާއަށް ބަލާލަމުން އާރިފް ސާރ ސުވާލުކޮށްލިއެވެ. ނުރުހުމުގެ ރާގެއްގައެވެ. އަހަރެން ދެކެ ހިތްހަމަނުޖެހިފައެވެ. އެކަންތައްގަނޑު އަހަރެން ސިއްރުކުރީމައެވެ. މިޔަދުގެ ހީރޯ އަކީ އަރޫންއެވެ. ހުރިހާ ކަމެއް ކުރިކަމަށް މިވީ އޭނާއެއް ނޫން ހެއްޔެވެ؟\n“ރާޔާ އަތުލައިގަނެވުނުހާ އަވަހަށް އަހަންނަށް އަންގާތި..”\nއަހަރެން ބުނެލީ ހަމައެކަނި އެހެންނެވެ. އާރިފް ސާރ އާއެކޭ ބުނުމުގެ ގޮތުން ބޯ ޖަހާލިއެވެ.\nއަހަރެން އެތަނުން ނިކުންނަން ދާން ހިނގައިގަތީމެވެ. ދައްކަންޖެހޭ އިތުރު ވާހަކައެއް ނެތީމައެވެ. އެކި އެކި ޚިޔާލުތައް އޭރު އަހަރެންގެ ސިކުނޑިއަށް އުނދަގޫކުރަމުން ދިޔައެވެ.\nކޮޓަރިއާ ދިމާއަށް ދާން މިސްރާބުޖެހިތަނާ އަރޫން އަހަރެންގެ ފަހަތުން ގޮވާލި އަޑު އިވިގެން ދިޔައެވެ. ނަމަވެސް އެ އަޑު އިވުނުކަމަށްވެސް ނުހަދާ އަހަރެން ދިޔައީ ކުރިއަށެވެ. ފިޔަވަޅުތައް އިތުރަށް ބާރުކޮށްލީމެވެ. މިވަގުތު އަހަރެން އޭނާއާ ވާހަކަދައްކާކަށް ބޭނުމެއް ނޫނެވެ. މިވަގުތު އަހަރެން ބޭނުންވީ އެކަނިވެލާށެވެ.\nއެހެންބުނެ އޭނާ އަހަރެންގެ އަތުގެ މުލައްދަނޑީގައި ހިފެހެއްޓިއެވެ.\n“ޕްލީޒް، ދޫކޮށްލަބަ.. އަހަރެން ވަރަށް ޓަޔަޑް.”\nފިޔަވަޅުތައް މަޑުޖައްސާލަމުން އަހަރެން އޭނާ ގާތު ބުނީމެވެ.\n“އަހަރެން ދެކެ ހިތްހަމަނުޖެހިފަތަ؟”\nއޭނާ އައިސް އަހަރެންގެ ކުރިމައްޗަށް އަރަމުން ސުވާލުކޮށްލިއެވެ. އަހަރެން އެމޫނަކަށް ނުބަލަމެވެ. އެވަގުތު އެމޫނު ދެކެން ބޭނުން ނުވީއެވެ.\n“ކީއްވެ އަހަރެން ހިތްހަމަނުޖެހެންވީ؟”\nތިރި ބަލަހައްޓައިގެން ހުރެ އަހަރެން ވާހަކަދެއްކީމެވެ.\n“ހިތްހަމަނުޖެހިފަ ތިހުރީ، ޝުބާއަށް އަހަންނާ ހަތަރުކަޅި ހަމަކުރެވެނީކީވެސް ނޫން.”\nއަހަރެން މަޑުމަޑުން ބުނެލީމެވެ.\n“ދޮގު ތިހަދަނީ. ބުނެބަލަ އަހަރެން ގާތު ތެދަށް.”\nއޭނާ ވާހަކަދެއްކިއެވެ. އަހަންނަށް ފުންނޭވައެއް ބޭރުކޮށްލެވުނެވެ. އަހަރެން މިހުރީ ހިތްހަމަނުޖެހިފައެއް ނޫނޭ ކިތަށް ފަހަރު އޭނާ ގާތު ބުނަންޖެހޭ ހެއްޔެވެ؟\n“ބުނެފިންދޯ ހިތްހަމަނުޖެހިފައެއް ނޫނޭ! ކަމެއް ނުވެއޭ! އަހަރެން ބޭނުމީ އަރާމުކޮށްލާށޭ!”\nމިފަހަރު އަހަރެން ވާހަކަދެއްކީ ތަންކޮޅެއް ބާރަށެވެ. އޭނާވެސް ދެން އަހަރެން ކިޔާ އެއްޗެއް ޤަބޫލުކުރަން ވެއްޖެއެއް ނޫން ހެއްޔެވެ؟\nއަރޫން އަހަރެންގެ އަތުގައި ހިފައިގެން ބާރުބާރަށް ކުރިއަށް ހިނގަންފެށި ހިނދު އަހަންނަށް ލިބިގެން ދިޔައީ ކުޑަވަރެއްގެ ސިހުމެކެވެ. އަހަރެން ގޮވައިގެން އޭނާ އެދަނީ ކޮންތާކަށް ހެއްޔެވެ؟\nއަހަރެން ހިތަހަމަނުޖެހިފައި ބުނެލީމެވެ. އަހަރެން ބޭނުންވަނީ ކޮޓަރިއަށް ދާށޭ، އަރާމުކުރާށޭ އޭނާ ގާތު އަހަންނަށް ކިހާ ވަރަކަށް ބުނެވެއްޖެ ހެއްޔެވެ؟ އަދިވެސް އަހަރެން އެހެން ތަނަކަށް ގެންދަންވީ ހެއްޔެވެ؟ އެވެސް އަހަރެންގެ ނުރުހުމުގައެވެ.\n“ދުލެއް ނުކުރެވޭނޭ، މިފަހަރު ޝުބާ ޖެހޭނީ އަހަންނާ ރީތިކޮށް ވާހަކަދައްކަން..”\nއޭނާ ބުނެލިއެވެ. ހަރުކަށިކަން އެކުލެވިގެންވާ އެ އަޑު އިވުމުން އަހަރެން އިތުރު އެއްޗެކޭ ނުބުނަމެވެ.\nއަރޫން އަހަރެން ގެންދިޔައީ އޭނާގެ ކޮޓަރިއަށެވެ. ކޮޓަރިއަށް ވަދެވުމާއެކު އޭނާ އަހަރެންގެ އަތުގެ މުލަށްދަނޑިން ދޫކޮށްލިއެވެ.\nހަރަންބަނދެލަމުން އަހަރެން އޭނާއާ ސުވާލުކޮށްލީމެވެ. ދަމާފައި އަހަރެން މިތަނަށް ގެންނަންޖެހޭ އެއްވެސް ސަބަބެއް އަހަންނަކަށް ނުފެނުނެވެ.\n“މައްސަލައަކީ ޝުބާ އަހަންނަށް ކަންތައްތައް ސިއްރުކުރާތީ! ޝުބާގެ ފީލިންގްސް ހައިޑްކުރާތީ!”\nއޭނާ ތަންކޮޅެއް ބާރަށް ބުނެލިއެވެ. ދެބުމަ ގޮށްޖެހިފައި ވީއިރު އެ ވިލު ނޫ ކުލައިގެ ދެލޮލުން ފެންނަމުން ދިޔަ އަސަރުތައް ދެނެގަންނަން އަހަންނަށް އުނދަގޫވިއެވެ. އަދިވެސް ރުޅިއަންނަންވީ އޭނާ ހެއްޔެވެ؟ އަދިވެސް ރުޅިއައުމުގެ ހައްޤު އޮތީ އޭނާގެ އަތުގައި ހެއްޔެވެ؟\n“އަހަރެންދޯ އަދިވެސް ކަންތައްތައް ސިއްރުކުރަނީ؟ ކާކުތަ އަހަރެން ގާތު އަހާވެސްނުލާ އާރިފްސާރމެން އެންމެނަށް އެވާހަކަ އެންގީ؟؟”\nއަހަރެން ވެސް ވާހަކަދެއްކީ ބާރަށެވެ. އަހަރެންނަށް އެންގުމަކާ ނުލާ އޭނާ މާޒް ގާތު އެވާހަކަ ދައްކަން ޖެހޭ ހެއްޔެވެ؟ ނުޖެހެއެވެ.\n“ބަލަ އަހަރެން ނޭންގި ނަމަ މިޔަދު ޝުބާ ދިރިހުންނާނެތަ؟ އަހަރެން ދިރިހުންނާނެތަ؟ ރައިނާ ސަލާމަތްވާނެތަ؟”\nއަހަރެންގެ ކައިރިއަށް ފިޔަވަޅެއް އަޅާލަމުން އޭނާ ވާހަކަދެއްކިއެވެ.\n“އަހަރެންގާތު ބުނެލެވޭނެ ދޯ މާޒް ކައިރީ އެހެން ބުނި ވާހަކަ. ބުނެލުން އެއީ އަރޫންއަށް އެހާ އުނދަގޫ ކަމެއްތަ؟”\n“އަހަރެން ބުނި ނަމަ ޝުބާ އަންނާނީ އަހަރެން ދެކެ ރުޅި! އެވަގުތުވެސް! އެންމެ ފުރަތަމަވެސް އުޅުނީ އަހަރެންގާތު ބުނެވެސްނުލާ އެކަނި އެތަނަށް ދާކަށްނު؟ އަމިއްލަ ފުރާނަ ނުރައްކަލަށް ވައްޓާލާކަށްނު؟”\nއޭނާ އަޑު ދިޔައީ ހިނދެއް ހިނދަކަށް ބާރުވަމުންނެވެ. އޭނާ އަހަރެން ދެކެ ހިތްހަމަނުޖެހިފައި ވާވަރު އެއިން އެކަނިވެސް ހާމަވެގެން ދިޔައެވެ.\n“އެކަމަކުވެސް ބުނެވޭނެ ދޯ! ބުނަންޖެހޭނެ ދޯ! މިއީ އަހަރެންގެ މިޝަން! މިއީ މީގެ ދެ އަހަރުކުރިން، އަހަރެންގެ ހުރިހާ އެއްޗެއް ސެކްރިފައިޒްކޮށްގެން ފެށި މިޝަން! އަރޫން ތީ ހަމައެކަނި އަހަރެންގެ ދަށުން މަސައްކަތްކުރަން އުޅޭ މީހެކޭ! ސޯ، މި މިޝަން އަމިއްލަކޮށްލަން ނޫޅޭ! ހުރިހާ ކަމަކަށް ކްރެޑިޓް ހޯދަން ނޫޅޭ! އަހަރެން މިޔޮއް ހުރިހާ ދުވަހު ކުރި މަސައްކަތް ފެނަށް ދުއްވާލަން ނޫޅޭ!”\nއައި ރުޅީގައި އަހަރެން ހަޅޭއްލަވައިގަތީމެވެ.\nއެވަގުތު އަރޫންގެ މޫނުގައިވާ ކުލަވަރު އެއްކޮށް ބަދަލުވެގެން ދިޔައެވެ. ކައިރިކުރެވިފައިވާ އޭނާގެ ދެބުމަ މަޑުމަޑުން ދުރުވެގެން ދިޔައެވެ. ރުޅިވެރިކަން އެއްކޮށް ފިލައިގެންގޮސް މިހާރު އެމޫނުމަތިން ފެންނަމުން ދިޔައީ ރިހުމެވެ.\nއެހެންބުނެ އޭނާ މަޑުމަޑުން ހިންދިރުވާލިއެވެ.\n“ޝުބް އަހަންނާ ދޭތެރޭ ތި ދެކެނީ ކިހިނެއްތަ؟”\nމިފަހަރު އޭނާގެ އަޑު މަޑެވެ. ރިހުން އެކުލެވިގެންވާ އެއަޑު އިވުމުން އަހަރެންވެސް ދެރަވިއެވެ. އަހަރެން އޭނާއާ ދިމާއަށް ކީ ކިޔަން ބޭނުންވި އެއްޗިއްސެއް ނޫނެވެ. އެވަގުތު ރުޅިއައިސްގެން އެހެން ކިޔުނީއެވެ.\nއަހަރެން ވާހަކަދައްކަން ފެށީމެވެ. ނަމަވެސް އޭނާ އަހަރެންގެ ވާހަކަ މެދުކަނޑާލިއެވެ.\n“ޕްލީޒް. އިތުރު އެއްޗެއް ނުކިޔާ. ގެޓް އައުޓް..”\nއޭނާ ބުނެލީ އެހެންނެވެ.\nއަހަންނަށް އިސްޖަހާލެވުނެވެ. އަހަންނަށް މިކުރެވުނީ ކީއް ހެއްޔެވެ؟ އަމިއްލަ ނަފްސު ދެކެ އައިސްފައިވާ ރުޅި މިބޭލުނީ އަރޫންއަށެވެ.\n“ޖަސްޓް ގެޓް އައުޓް، ޕްލީޒް..”\nއޭނާ އަނެއްކާވެސް ބުނެލިއެވެ. އޭރު އެއަޑުގައި މަޑު ތުރުތުރެއް އެކުލެވިފައިވިއެވެ. އަހަރެން ދެރަވިއެވެ. އޭނާގެ ގާތަށް ފިޔަވަޅެއް އަޅާލީމެވެ.\nއަހަރަން ގޮސް އޭނާގެ ދެއަތުގައި ހިފާލަމުން ބުނެލީމެވެ.\n“އަހަންނަށް އިނގެއޭ އަރޫން އަހަންނަށް ދެރައެއްދޭން މަސައްކަތް ނުކުރާނެކަން..”\n“އެކަމް ތި ބުނީ ދޯ، އަހަރެން އުޅެނީ ޝުބް ކުރާ ކަންތަކަށް ކްރެޑިޓް ހޯދާށޭ.. އަހަރެން ދުވަހަކު ވެސް މަސައްކަތެއް ނުކުރަން އެގޮތަށް ހިތަށް އަރުވައިގެނެއް.. އޯލްސޯ، އަހަރެން ހީކުރީ އަހަރެންމީ ޝުބްގެ ޕާޓްނާރ ކަމަށް.. އެކަމަކު މިހާރު އިނގިއްޖެ، އަހަރެންމީ ޝުބާގެ ދަށުން މަސައްކަތްކުރާ މީހެއްކަން..”\nއޭނާ އަނެއްކާވެސް ބުނެލިއެވެ. އަހަންނަށް ފުންނޭވާއެއް ބޭރުކޮށްލެވުނެވެ. އަހަރެން ކީ އެއްޗެހީގެ ސަބަބުން އޭނާގެ ހިތަށް ވަރަށް އަސަރުކޮށްފިކަން އަހަންނަށް އެނގުނެވެ.\n“ދެން އަރޫން.. އެއީ އަހަރެން އެހެން ބުނި އެއްޗެއް ނޫނޭ.. ރުޅިއައިސްގެން އެހެން ކިޔުނީ.. ސޮރީއޭ.. އަހަންނަށް މާފްކޮށްބަލަ ދެން..”\nއަހަރެން އަނެއްކާވެސް އޭނާގެ ކިބައިން މަޢާފަށް އެދުނީމެވެ. އަރޫން ދެރަކުރުމަކީ އެއްވެސް ހާލެއްގައި އަހަރެން ކުރަން ބޭނުންވާ ކަމެއް ނޫނެވެ. ނަމަވެސް މިދުވަސްކޮޅު މިހުންނަނީ އަހަރެންގެ ބޯ ހަމަ އެއްކޮށް ގޮވާފައެވެ. އެކަން އޭނާއަށް ވެސް އެނގޭނެއެވެ.\nއަރޫން އަހަރެންގެ މޫނަށް ބަލަހައްޓައިގެން އިރުކޮޅެއް ވަންދެން ހުއްޓެވެ. އަހަރެން މިހަދަނީ ތެދުތޯ ޔަޤީންކުރަނީ ކަންނޭނގެއެވެ. ނަމަވެސް އަހަރެންނަށް ކުއްލި ސިހުމެއް ލިބިގެން ދިޔައީ އޭނާ އެއް އަތުން އަހަރެންގެ މޫނުގެ އެއްފަރާތުގައި މަޑުމަޑުން ހިފަހައްޓާލުމުންނެވެ. އެމޫނު އަހަރެންގެ މޫނާ ކައިރިކޮށްލުމުންނެވެ. އެ ތުންފަތް އަހަރެންގެ ތުންފަތުގައި ބީހިލުމުންނެވެ.\nއިރުކޮޅެއްވަންދެން ހުއްޓުން އަރާފައި އަހަންނަށް ހުރެވުނެވެ. ނަމަވެސް ދެވަނަ ސިކުންތުގައި އަހަރެންގެ ދެއަތް އޭނާގެ ހަށިގަނޑުގައި ވަށާލެވިގެން ދިޔައެވެ.\nހުޅުމާލޭގެ މަގުތަކުން މަގެއްގައި ކާރު ދުއްވަމުން ދިޔައިރު އަހަރެންގެ ސިކުނޑީގައި އެނބުރެމުން ދިޔައީ ޝުބާގެ ޚިޔާލުތަކެވެ. މިޔަދު އަހަރެމެން ދެމީހުން ދޭތެރޭ ހިނގި ކަންތަކެވެ. އެ ތުންފަތުގައި ބޮސްދެވުމަކީ އަނެއްކާ އަހަންނަށް ހެދުނު ގޯހެއް ބާވައޭ އަހަރެންގެ ހިތަށް އަރަމުން ދިޔައެވެ. އެވަގުތުކޮޅަށްފަހު އޭނާ އެއްވެސް އެއްޗެކޭ ނުބުނެ ކޮޓަރިން ނިކުމެގެން ދިޔައީވިއްޔާއެވެ. ހިތްހަމަނުޖެހުނީކަމެއް ރުޅިއައީކަމެއް އެހެންކަމެއްވީކަމެއް އަހަންނަކަށް ނޭނގުނެވެ. އެނގޭހާވެސް އެއްޗަކީ އަހަރެން އޭނާއަށް އެދޭ މިންވަރެވެ. އަހަރެން އޭނާ ދެކެ ލޯބިވާ މިންވަރެވެ.\nއަހަރެން ކާރު ހުއްޓާލީ މާޒްގެ އާއިލާ މިހާރު ހުރި ގެ ކައިރީގައެވެ. އެތަނުގައި ކާރު ޕާކުކޮށްލުމަށްފަހު އަހަރެން މަޑު ހިނގުމެއްގައި ގޭޓާ ދިމާއަށް ދިޔައީމެވެ. ކުރިމަތީގައި އެޖެންސީގެ ދެމީހަކު އެ ގޭޓު ގާރޑުކޮށްގެން ތިއްބެވެ. އަހަރެންގެ ގޮސް އެމީހުންނަށް އަހަރެންގެ އެޖެންސީ ކާޑު ދައްކާލީމެވެ. އެއާއެކު އެމީހުން އަހަރެން ވަންނަން ތަން ދެއްކިއެވެ.\nސިޑިއަކުން މައްޗަށް އަރައިގެން ގޮސް އަހަރެން މާޒްމެން ތިބި އެޕާޓްމެންޓް ހުންނަ ފްލޯގައި މަޑުކޮށްލީމެވެ. އެތަނުގައިވެސް އެޖެންސީގެ މީހަކު ހުއްޓެވެ. އަހަރެން ކާޑު ދައްކައި އައި ބޭނުން ބުނުމާއެކު އޭނާ ވެސް އަހަރެން ވަންނަން ހުއްދަ ދިނެވެ.\nއެޕާރޓްމެންޓުގެ ބެލް އަޅާލުމާއެކު ދޮރު ހުޅުވީ މާޒްއެވެ. އަހަރެން ފެނުމާއެކު އޭނާ ކުއްލިއަކަށް އަހަރެންގެ ގައިގައި ބައްދައިގެންފިއެވެ. ކުޑަ ސިހުމެއް ލިބި ގުޑިލާންވެސް ނޭނގިފައި އަހަންނަށް އެވަގުތު ހުރެވުނީއެވެ.\n“އަހަންނަކަށް ނޭނގެ އަރޫންއަށް ޝުކުރުއަދާކުރާނެ ގޮތެއް ވެސް. އަރޫންގެ ސަބަބުން މިޔަދު ރައި އަހަރެމެން ކައިރީގަ އެހުރީ..”\nއޭނާ ވާހަކަދެއްކިއެވެ. އެއަޑުގައިވާ އިންތިހާ ދަރަޖައިގެ އުފާވެރިކަން ފާހަގަވުމާއެކު އަހަންނަށްވެސް ބޭއިޚްތިޔާރުގައި ހިނިތުންވެލެވުނެވެ. ދެފަހަރަކު އަހަރެން އޭނާގެ ބުރަކަށީގައި މަޑުމަޑުން ޖަހާލީމެވެ.\n“ކޮބާތަ ދެން ރައި؟”\nއޭނާއާ ދުރުވެލަމުން އަހަރެން ސުވާލުކޮށްލީ ކެތްމަދުވެފައި ހުރެއެވެ. އެކުޑަކުޑަ ސޫރަ ދެކެން ބޭނުންވެގެން އަހަރެން އުޅޭތާ މިހާރު ކޮން ދުވަހެއް ހެއްޔެވެ؟\n“ތި އާދެބަލަ އެތެރެއަށް ފުރަތަމަ!”\nމާޒް އެހެންބުނެ އަހަރެން އެތެރެއަށްވަންނަން ތަން ދައްކަމުން ދޮރުމަތިން އެއްފަރާތްވިއެވެ.\n“ރައި! ރައި! ބަލާބަލަ ކާކުތަ މިއޮއް އައީ؟؟”\nމާޒް ތަންކޮޅެއް ބާރަށް ގޮވާލިއެވެ.\nކޮޓަރިތެރެއިން ކުޑަ ބޮލެއް ބޯދިއްކޮށް ބަލާލައިފިއެވެ. އަހަރެންކަން އެނގުމާއެކު އެ ލޯބި މޫނުމަތީގައި ދުވެލީ ފުޅާ ހިނިތުންވުމެކެވެ.\nއަހަންނަށް ގޮވާލަމުން ރައިނާ ދުވެފައި އަހަންނާ ދިމާއަށް އައެވެ. ގުދުވެލުމަށްފަހު އަހަރެން އެ ކުޑަ ހަށިގަނޑުގައި އޮޅުލައިގަތް ވަގުތު އަހަރެންގެ ހިތަށް ހަޤީޤީ ހަމަޖެހުމެއް ލިބިގެން ދިޔައެވެ.\nއެނދުގައި ދެއަތަށް ފުރޮޅި ފުރޮޅި އޮތް އިރު ތަފާތު ޚިޔާލުތައް އަހަރެންގެ ސިކުނޑި ހިޞާރުކުރަމުން ދިޔައެވެ. އެންމެ އުނދަގޫކުރަމުން ދިޔައީ އަރޫންގެ ޚިޔާލުތަކެވެ. ލޯމަރާލާއިރަށް އަހަރެންނަށް ފެންނަމުން ދިޔައީ އެ ސޫރައެވެ. އެ ވިލުނޫކުލައިގެ އަސަރުގަދަ ދެލޮލެވެ.\nހައްތަހާވެސް އޭނާއާ ހެދި ވާ ކަންތަކެވެ. އެވަގުތު އޭނާ އެހެން ހަދަންޖެހޭ ހެއްޔެވެ؟ އެކަމުގެ ސަބަބުން ގެއްލޭނީ އަހަރެންގެ ފޯކަސްއެއް ނޫން ހެއްޔެވެ؟ ދެން އޭނާ ފެނުނަސް އަހަންނަށް ބެލޭނީ އެ ތުންފަތަކަށް ނޫން ހެއްޔެވެ؟\n(I amagirl who loves writing dhivehi stories ??) (My stories:) (ASARU :alove story.) (NUHAGGU LOABI + E LOABI ASLU HAGGEY : Story aboutabangladhesh person who falls in love withamaldivian girl.) (ANDHIRIFARAAI : story aboutagirl who isasecret agent.) (SAFARU:ajinni+human romance.) (vindhu lobin jehi hithehgaa : A sad love story) Short story: ALVADHAAU Short story: SORRY Short story: MasveriGirl U can contact me at [email protected] FB page : https://www.facebook.com/storiesbyliaaa/\nThis part is awesome…\nCuriously waiting for the next part 🥰😘😘🥰😍♥💯🥰\nAnd Eid Mubarak….\nEid Mubarak 😀 please upload sooooon🥰\nEid Mubarak ☺ vaahaka Varah reeithi\nThanxs liaa mifaharu thankolheh avs kohdhinyma hope next part will be upload soon am so so so curious to read the nxt part this part is vvvvvvvvvvv nice…❤❤love u liaa❤❤\nAWWWWN this part is sooooo nice i am waiting4the nxt part liaa luv u sooo much ….


SunOnline: MIB gai beynun nukoh huri 200 ah vure gina account uvaalanee\nމޯލްޑިވްސް އިސްލާމިކް ބޭންކުގައި ހުޅުވާފައިވާ އެކައުންޓުތަކުގެ ތެރެއިން ބޭނުން ނުކުރާތާ ފަސް އަހަރަށްވުރެ ގިނަ ދުވަސް ވެފައިވާ އެކައުންޓު ތަކުގެ މައުލޫމާތު އާންމުކޮށްފިއެވެ.\nއެ ބޭންކުން ވަނީ މިފަދަ 235 އެކައުންޓެއްގެ މައުލޫމާތު އާންމުކޮށްފައެވެ.\nއެމްއައިބީ އިން ބުނީ ރާއްޖޭގެ ބޭންކިން ގަވައިދުގާ ބުނާ ގޮތަށް ވިދިވިދިގެން ފަސް އަހަރަށް ވުރެ ގިނަ ދުވަހު ބޭނުން ނުކޮށް ހުންނަ އެކައުންޓުތަކަކީ ޑޯމެންޓް އެކައުންޓުތަކުގެ ގޮތުގައި ކަނޑައަޅާފައިވާ ކަމަށެވެ. އެގޮތަށް ކަނޑައަޅާފައި ވާނީ މި މުއްދަތުގައި އެކައުންޓު މެދުވެރިކޮށް އެއްވެސް މުއާމަލާތެއް ކޮށްފައި ނުވާތީ ކަމަށް އެ ބޭންކުން ބުންޏެވެ.\nޑޯމަންޓް އެކައުންޓުތަކުގެ ގޮތުގައި ކަނޑައަޅާފައިވާ ފަރާތްތަކަށް ލިޔުން ފޮނުވާފައިވާނެ ކަމަށާއި އެ ކަސްޓަމަރުންގެ ފަރާތުން 60 ދުވަހުގެ ތެރޭގައި ޖަވާބެއް ނުލިބިއްޖެނަމަ އެކައުންޓުތަކުގައިވާ ފައިސާ މަރުކަޒީ ބޭންކް އެމްއެމްއޭ އާ ހަވާލު ކުރާނެކަމަށްވެސް އެމްއައިބީ އިން ބުންޏެވެ.\nއެކައުންޓް އެކްޓިވޭޓު ކުރަން ބޭނުންވާ ކަސްޓަމަރުން އެކަމަށް އެދޭ ފޯމު ފުރުމަށް ފަހު، އެމްއައިބީގެ ބްރާންޗަކަށް ހުށަހެޅުމަށް އެ ބޭންކުން ވަނީ އެދިފަ އެވެ. އަދި ޑޯމަންޓް އެކައުންޓުގައިވާ ފައިސާ ނެގުމަށް އެދި ހުށަހަޅާ ފޯމު ފުރުއްވުމަށް ފަހު، މޯލްޑިވްސް އިސްލާމިކް ބޭންކުގެ ބްރާންޗަކަށް ހުށަހެޅުމުން އެ ފައިސާ ލިބޭނެ ކަމަށް ވެސް އެ ބޭންކުން ބުންޏެވެ.


މިކޮމިޝަނުގެ ނަންބަރު: A)AD-2020/17) (ޖަނަވަރީ, 22 2020) އިޢުލާނާ ގުޅިގެން އެކަށީގެންވާ އަދަދަށް އަންދާސީ ހިސާބު ހުށަހަޅަން ވަޑައިގެންފައި ނުވާތީވެ އެ އިޢުލާނު ބާޠިލްކޮށް، މިކޮމިޝަނުން ދޭ މަޢުލޫމާތާއި އެއްގޮތަށް ކިޔޫ ނަންބަރ ޕްރިންޓް ކޮށްދޭނެ ފަރާތެއް ހޯދަން ބޭނުންވެއެވެ. ވީމާ، ޝަރުތުހަމަވާ ހުރިހާ ފަރާތްތަކަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\nބީލަމާ ގުޅޭ މައުލޫމާތު ކަރުދާސް މި އިޢުލާނާ އެޓޭޗް ކުރެވިފައިވާނެއެވެ. މި ތަކެއްޗާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2020 ފެބްރުއަރީ 08 ވާ ހޮނިހިރު ދުވަހުގެ 10:00 ގެ ކުރިން، [email protected] އީމެއިލް އެޑްރެހަށެވެ.\nބީލަން ހުޅުވުން އޮންނާނީ 2020 ފެބްރުއަރީ 09 ވާ އާދީއްތަ ދުވަހުގެ 10:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\nސުންގަޑި: 09 ފެބުރުވަރީ 2020 1000


AirAsia ge Dhivehi dhathuruveriya: Salaamai vumuge ummeedhu kandaali! | Mihaaru\nއެއާއޭޝިއާގެ ބޯޓެއް އެއާޕޯޓްގައި: އެ އެއާލައިންގެ ފްލައިޓަކަށް ނުރައްކާތެރި ހާދިސާއެއް އިއްޔެ ކުރިމަތިވި\nއެއާއޭޝިއާގެ ދިވެހި ދަތުރުވެރިޔާ: ސަލާމަތްވުމުގެ އުއްމީދު ކަނޑާލި!\n26 ޖޫން 2017 - 15:00 37 comments\nއޭވިއޭޝަން ދާއިރާއިން އޮސްޓްރޭލިއާގައި މަތީ ތައުލީމް ހާސިލް ކުރަމުން އަންނަ އަހުމަދު ފައިޒާން، އިއްޔެ ރޭ އެއާ އޭޝިއާގެ ބޯޓަކުން މެލޭޝިޔާއަށް ދަތުރު ފެށީ، އާއިލާގެ އެއްވެސް މީހަކަށް ނާންގަ އެވެ. އެއީ މާލެއަށް ދަންވަރުގެ ވަގުތު ކަމުން ނުގުޅީ އެވެ. އެކަމަކު އެ ދަތުރު ވީ ދުވަހަކު ވެސް ދިމާވެފައި ނުވާވަރުގެ ބިރުވެރި ތަޖުރިބާއަކަށެވެ.\nކުއަލަ ލަމްޕޫރަށް ދަތުރުކުރަން އެއާއޭޝިއާ އެކްސްގެ މަތިންދާބޯޓު އޮސްޓްރޭލިއާގެ ޕާތުން ނައްޓާލީ އިއްޔެ ރޭ ފަތިހު އެވެ. ގިނަ އަދަދަކަށް ކުޑަކުދިން ވެސް ތިބި އެ ބޯޓަށް މައްސަލަ ދިމާވީ ދަތުރަށް ފެށިތާ ގާތްގަނޑަކަށް 90 މިނިޓް ވީ ތަނުންނެވެ.\nފައުޒާން ބުނި ގޮތުގައި ބާރު އަޑެއް ގޮވައި، ބޯޓު އާދަޔާ ހިލާފަށް ތެޅެން ފެށީ އެވެ. ގޮނޑިތަކާއި ލަގެޖް ކޮމްޕާޓްމެންޓާއި ފާހާނާގެ ދޮރުތައް ވެސް ތެޅޭވަރުން ހީވީ ދެންމެ ދެންމެ ނައްޓަައިގެން ހިނގައިދާނެ ހެން ކަމަށް އޭނާ ބުންޏެވެ.\n"ކެޕްޓަން އެ ވަގުތު އަންގައިފި ބޯޓަށް ކަމެއް ވެގެން އުޅޭ ކަމަށް. އެކަމަކު ދިމާވި މައްސަލަ ސާފު ނުވާ ކަމަށް، އަދި އެންމެން ވެސް ލައިފްޖެކެޓް އަޅައިގެން ތިބެން އެންގި" ޕައިލެޓްކަން ވެސް ކިޔަވަން އޮސްޓްރޭލިއާގައި ހުރި 21 އަހަރުގެ ޒުވާނާ ކިޔައިދިނެވެ.\n"އެކަމަކު އިރުކޮޅެއް ފަހުން ކެޕްޓަން ބުނެފި އަނބުރާ އޮސްޓްރޭލިއާއަށް ދެވޭނެ ކަމުގެ ޔަގީން ކަމެއް ނެތޭ. ހުރިހާ އެންމެން ދުއާ ކުރާށޭ. ތިމަންނަ ވެސް ދުއާ ކުރާނަމޭ."\nފައުޒާން ބުނި ގޮތުގައި ސަލާމަތްވާނެ ކަމުގެ އުއްމީދު އެވަގުތު ގެއްލުނެވެ. އަދި މަންމަމެން މަތިން ހަނދާންވެ، އެ މީހުންނަށް ގުޅައި ވަދާއީ ސަލާމް ނުކުރެވުނުކަމުގެ މައްޗަށް ހިތާމަކުރި އެވެ.\nއޭރު ބޯޓުގައި ގިނަ މީހުން ތިބީ ބިރުން ހިމޭންވެ އެވެ. ކުޑަކުދިންތައް ރޮއެ ހެދި އިރު، ބައެއް ބޮޑެތި މީހުން ވެސް ދިޔައީ ރޮމުންނެވެ. ފައުޒާން ސިފަކުރި ގޮތުގައި އެއީ ބިރުވެރި މަންޒަރެކެވެ.\nއޮމާންކަމާ އެކު ދަތުރު ކުރަމުން ދިޔަ އެ ބޯޓުން "ބަންލާފައި" ބާރު އަޑެއް ގޮވުމާ އެކު އިންޖީނަށް ކަމެއް ވީކަން އޭނާއަށް އެނގުނެވެ. އެންމެ ފުރަތަމަ ހީކުރީ އިންޖީނުގެ ތެރެއަށް ދޫންޏެއް ވަނީ ކަމަށެވެ. އެކަމަކު ހަގީގަތުގައި އިންޖީނުގެ ބުރަފަތިތަކުގެ ތެރެއިން ބުރަފައްޗެއް ބިިންދައިގެން ދިޔައީ އެވެ.\nބޯޓުގެ ތެޅުން ބައެއް ދަތުރުވެރިން ސިފަކޮށްފައި ވަނީ "ދޮންނަ މެޝިނެއް ތެޅެމުން ދާ ދިއުމާ" އެވެ.\nބޯޓުގެ އިންޖީނަށް މައްސަލަ ދިމާވި ނަމަވެސްް ރޭޑިއޯ އާއި އެހެން މުހިއްމު އާލާތްތައް ބޭނުން ކުރެވުމަކީ ފައުޒާނަށް ލިބުނު ވަރަށް ބޮޑު ހިތްހަމަޖެހުމެކެވެ. އޭރު އެ ބޯޓު ވަނީ އަނބުރާ އޮސްޓޭލިއާއަށް ދާން އަނބުރާލައިފަ އެވެ. އެކަމަކު ބޯޓު ތެޅެމުން ދިޔަ ވަރުން، ކޮންމެ ވަގުތަކު ވެސް އިންޖީނު "ވީދައިގެން" ގޮސް މޫދަށް ޖައްސަން ޖެހިދާނެ ކަމަށް އޭނާ ގަބޫލުކުރި އެވެ.\nއެހެންވެ، އޭނާ އިނީ ހުރިހާ ގޮތަކުން ވެސް ޕައިލެޓަށް އިތުބާރުކޮށްގެންނެވެ. ބޯޓުގައި ގިނަ ބަޔަކު ރޮމުން ދިޔަޔަސް، ހެޔޮ ގޮތްތައް ހިތަށް ވައްދައިގެންނެވެ.\nއެ ބިރުވެރިކަމުގައި ދޮޅު ގަޑިިއިރު ހޭދަކުރަން ޖެހުނެވެ. ބޯޓު ގޮސް ޕާތު އެއާޕޯޓުގައި ޖެއްސި އިރު ވެސް އެންމެން ތިބީ ކަކުލުގައި ބޯ ޖައްސައިގެން، "ބްރޭސިން ޕޮޒިޝަން"ގަ އެވެ.\nބޯޓު ތެޅެމުން ދިޔަ ގޮތުން، އެއާޕޯޓުގައި އެ އުޅަނދު ޖެއްސުމަކީ ވެސް ވަރަށް މޮޅު ކެޕްޓަނަކަށް ނޫނީ ނުކުރެވޭނެ ކަމެއް ކަމަށް ފައުޒާން ބުންޏެވެ.\nބޯޓު ލޭންޑްކުރުމާ އެކު އެންމެން ވެސް އަތް ޖަހައި އުފާފާޅު ކުރި އެވެ. ފައުޒާން ވެސް އެންމެ ފުރަތަމަ ގުޅީ އޭނާ އާއިލާ އަށެވެ.\n"ބައްޕަމެންނަށް ގުޅާފައި އެ ވާހަކަ ކިޔައިދިނުމުން ވަރަށް ހާސްވި. އެކަމަކު ސަލާމަތުން އެނބުރި އާދެވުނީތީ ވަރަށް އުފާވެފައި ތިބީ،" ފައުޒާން ބުންޏެވެ.\nކުރިމަތިވީ ބިރުވެރި ހާދިސާއެއް ނަމަވެސް ރާއްޖެ އައުމުގެ ދަތުރު އޭނާ ހުއްޓައެއް ނުލަ އެވެ. އެކަމަކު އަލުން، މެލޭޝިޔާއަށް ދެވޭ ގޮތް ވީ ރޭ ދަންވަރު ވަގުތެއްގަ އެވެ. މިހާރު ފައުޒާންގެ އުއްމީދަކީ ސަލާމަތުން ރާއްޖެ އައުމެވެ.\nއިތުރު ލިޔުންތައް ވައިގެ ދަތުރުފަތުރު އެކްސިޑެންޓް މެލޭޝިއާ އޮސްޓްރޭލިއާ އެއާއޭޝިއާ\nދޫންޏެއް ޖެހިގެން އެއާއޭޝިއާ އެކްސްގެ ބޯޓެއް ޖައްސައިފި\n"ތެޅެމުން ތެޅެމުން" ދިޔަ މަތިންދާބޯޓު ސަލާމަތްވެއްޖެ


ދުންފަތުގެ އިސްތިއުމާލުކުރުން ހުއްޓާލުމުން ބަރުދަން އިތުރުވޭތަ؟ | Jazeera\tދުންފަތުގެ އިސްތިއުމާލުކުރުން ހުއްޓާލުމުން ބަރުދަން އިތުރުވޭތަ؟ - Jazeera\nދުންފަތުގެ އިސްތިއުމާލުކުރުން ހުއްޓާލުމުން ބަރުދަން އިތުރުވޭތަ؟\nހުސައިން ނަޒީފް July 14, 2019 42 views0\nދުންފަތުގެ އިސްތިއުމާލުކުރުމަކީ ރާއްޖޭގައި ވަރަށް އާންމު ކަމެކެވެ. ދުންފަތުގެ އިސްތިއުމާލުކުރާ މީހުންގެ ތެރެއިން ބައެއް މީހުން އެކަން ހުއްޓާލަންވެސް ބޭނުންވާނެ އެވެ. ނަމަވެސް ދުންފަތުގެ އިސްތިއުމާލުކުރުން ހުއްޓާލުމުން ހަށިގަނޑުގެ ބަރުދަން އިތުރުވުމަކީ ވަރަށް ގިނަ ބައެއްގެ ކަންބޮޑުވުމެކެވެ. ދާދިފަހުން ކުރި ދިރާސާއަކުން ދައްކާގޮތުގައި ދުންފަތުގެ އިސްތިއުމާލުކުރުން ހުއްޓާލުމުން ބަރުދަން އިތުރުވާ ނުވަތަ ލުއިވާ މިންވަރު ބިނާވެގެން ވަނީ އެމީހަކު ނިކޮޓިން އަށް ދެވިހިފާފައިވާ މިންވަރުގެ މައްޗަށެވެ.\nޖަޕާންގެ ކްޔޯޓޯ މެޑިކަލް ސެންޓަރުގެ ދިރާސާވެރިން ވަނީ ދުންފަތުގެ އިސްތިއުމާލުރުކުރުން ހުއްޓާ ފަރާތްތަކުގެ ބަރުދަން އިތުރުވާ ސަބަބުތައް ތަޙުޤީޤުކޮށްފަ އެވެ. ނަތިޖާތައް ދައްކާގޮތުން، ނިކޮޓިން އަށް ދެވިހިފާފައިވާ މިންވަރު އިތުރުވާ ވަރަކަށް، ބަރުދަން އިތުރުވާ މިންވަރުވެސް ބޮޑުވެގެން ދެއެވެ.\nމި ދިރާސާގައި 186 މީހުން ބައިވެރިވެފައިވާއިރު، ބައިވެރިންގެ އެވްރެޖު އުމުރަކީ ގާތްގަނޑަކަށް 60 އަހަރެވެ. އަދި އެމީހުންނަކީ ދުވާލެއްގެ މައްޗަށް އެއް ފޮށްޓަށްވުރެ ގިނައިން ސިނގިރެޓު ބޯ މީހުންނެވެ. ތިން މަސް ދުވަހުގެ މުއްދަތަކަށްފަހު އެމީހުން ދުންފަތުގެ އިސްތިއުމާލުކުރުން ހުއްޓާލިއިރު، ނިކޮޓިން އަށް ބުރަވެފައިވާ ފަރާތްތަކުގެ ބަރުދަން ވަނީ 2.5 ޕައުންޑް އިތުރުވެފައެވެ.\nއެހެންކަމުން ބަރުދަން އިތުރުވުމުގެ މައްސަލައިގެ ސަބަބުން ގިނަ ބަޔަކު ދުންފަތުގެ އިސްތިއުމާލުކުރުން ހުއްޓާލަން ޖެހިލުންވެއެވެ.\nދުންފަތުގެ އިސްތިއުމާލުކުރުން ހުއްޓާލުމުން ބަރުދަން އިތުރުވާނެ މިންވަރު\nދުންފަތުގެ އިސްތިއުމާލުކުރުން ހުއްޓާލުމުން ބަރުދަން އިތުރުވާން މެދުވެރިވާ ސަބަބުތައް ވަރަށް ގިނައެވެ. އޭގެތެރޭގައި ގިނަގިނައިން ބަނޑުހައިވުން، މެޓަބޮލިޒަމް ދަށްވުން، ކަސްރަތު ނުކުރުމާއި ލިޕޮޕްރޮޓީން ލައިޕޭސްގެ ޙަރަކާތްތައް އިތުރުވުން ހިމެނެއެވެ. ލިޕޮޕްރޮޓީން ލައިޕޭސްގެ ޙަރަކާތް އިތުރުވުމުގެ ސަބަބުން ހަށިގަނޑުގައި ސަރުބީ ދައުރުކޮށްދޭ ނިޒާމަށް އަސަރުކުރެއެވެ.\nމި ދިރާސާއިން ދެއްކި ގޮތުގައި ދުންފަތް ބޭނުންކުރުން ހުއްޓާލުމުން ފިރިހެނުންގެ ބަރުދަން ހަ ޕައުންޑް އިތުރުވިއިރު، އަންހެނުންގެ ބަރުދަން އިތުރުވެފައި ވަނީ އަށް ޕައުންޑަށެވެ.\nއެހެންނަމަވެސް، އިތުރުވި ބަރުދަން ދެމިގެންދިޔައީ ތިން އަހަރުގެ މުއްދަތަކަށެވެ.\nބަރުދަން ލުއިވާ ސަބަބުތައް\nއެއްވެސް ގޮތަކަށް ދުންފަތް ބޭނުންކުރުމަކީ ހަށިގަނޑުގެ ބަރުދަނަށް އަސަރުކުރާ ކަމެކެވެ. ދުންފަތުގެ ސަބަބުން ހަށިގަނޑުގެ މެޓަބޮލިޒަމް އަވަސްވެއެވެ. އަދި ނިކޮޓިން ބޭނުންކުރުމަކީ އެކިއެކި ކެންސަރުތައް ޖެހުމަށާއި، ލޯފަންވުމާއި، ޑީޖެނެރޭޓިވް ޑިސްކް ޑިޒީޒްފަދަ މައްސަލަތައްވެސް ކުރިމަތިކުރުވާ ކަމެކެވެ.\nދުންފަތުގެ އިސްތިއުމާލުކުރުން ހުއްޓާލުމަށްފަހު، ޤަވާއިދުން ކަސްރަތުކޮށް ދުޅަހެޔޮކޮށް ކެއުމަކީ ބަރުދަން އިތުރުވުމުން ހުއްޓުވައިދޭ ކަމެއް ކަމަށް ދިރާސާވެރިން ބުނެއެވެ. ހަށިގަނޑަށް ފައިދާކުރި ކާނާ ކެއުމާއި ކަސްރަތު ކުރުމުގެ ސަބަބުން ހިތުގެ މައްސަލަތަކާއި، ގްލުކޯޒް އިންޓޮލަރެންސްފަދަ މައްސަލަތައް ޖެހުމުގެ ފުރުސަތު ވެސް ކުޑަވެގެންދާނެ އެވެ.\nއެހެންކަމުން، ދުންފަތުގެ އިސްތިއުމާލުކުރުން ހުއްޓާލުމަށް ވިސްނާނަމަ، ވީހާވެސް އަވަހަށް އެކަން ކުރާށެވެ. އެކަމަށް ދެވިހިފާ މިންވަރު އިތުރުވި ވަރަކަށް، ބަރުދަން އިތުރުވާނެ މިންވަރުވެސް ބޮޑުވާނެ އެވެ.\nނޯޓް: ދުންފަތުގެ އިސްތިއުމާލު ކުރުމަކީ އެކަމުގެ ސަބަބުން އެތަކެއް ސިއްހީ މައްސަލައެއް ކުރިމަތިވާ ކަމެކެވެ.


SunOnline: Miskitheh ge dhorumathee miskitheh elhun keerithi rasoolaa manaa kuravvaafaivey : Dr. Shaheem\nމިސްކިތެއްގެ ދޮރުމަތީ މިސްކިތެއް އެޅުން ރަސޫލާ މަނާކުރައްވައިފައިވޭ: ޑރ. ޝަހީމް\nމުހައްމަދު އައުޒަމް 04 Jan 2019, 21:52\nސަލްޓަން ޕާކު ތެރޭގައި މީގެ އެތަށް ޒަމާނެއް ކުރިން ހަދާފައި ހުރި ކަޅު ވަކަރު މިސްކިތް --\nމިސްކިތެއްގެ ދޮރުމަތީ މިސްކިތެއް އެޅުން ކީރިތި ރަސޫލާ މަނާކުރައްވައިފައިވާ ކަމަށް ކުރީގެ އިސްލާމިކް ޔުނިވާސިޓީގެ ވައިސް ޗާންސެލާ ޑރ. ޝަހީމް އަލީ ސައީދު ވިދާޅުވެއްޖެއެވެ.\nޝަހީމް އެހެން ވިދާޅުވީ ކަޅުވަކަރު މިސްކިތް އިސްލާމީ މަރުކަޒުގެ ކުރިމަތީގައި އަލުން ބަހައްޓަށް އުޅޭތީ އެކަމަށް އިޝާރާތްކޮށެވެ.\nރައީސް ޔާމީންގެ ސަރުކާރުގައި ރޫޅާލި ކަޅުވަކަރު މިސްކިތް ބަހައްޓާނީ ޗާންދަނީމަގު، ދިރާގު އޮފީސް ކުރިން ހުރި ބިމުގައި ކަމަށް މިނިސްޓްރީ އޮފް އާޓްސް، ކަލްޗާ އެންޑް ހެރިޓޭޖް އިއްޔެ ވަނީ ބުނެފައެވެ.\nޝަހީމް ވިދާޅުވީ އެ މިސްކިތް އަލުން ރާވާ ބެހެއްޓުމަކީ ވަރަށް މުހިންމު ކަމެއް ކަމަށެވެ. ނަމަވެސް ޖަމާއަތުގައި ނަމާދުކުރާ އިތުރު މިސްކިތެއްގެ ކުރިމަތީ ޖަމާއަތުގައި ނަމާދުކުރާ އިތުރު މިސްކިތެއް ނެހެދޭނެ ކަމަށްވެސް އޭނާ ވިދާޅުވިއެވެ.\n" އެއީ ދީނީގޮތުން ބަލާއިރު އިލްމުވެރިން ބަހުސްކޮށްފައިން މައްސަލައެއް. މިސްކިތެއްގެ ދޮރުމަތީ މިސްކިތެއް އެޅުން ކީރިތި ރަސޫލާގެ ހަޔާތްޕުޅުގައި ވަނީ މަނާކުރައްވައިފައި. ކަޅުވަކަރު މިސްކިތް ބަހައްޓަނީ އެތާގަ ނަމާދުނުކުރެވޭ ގޮތަށް ކަމަށް ވަންޏާ އަދި ތަރައްގީގެ ގޮތުން ހުންނަ އިމާރާތެއްގެ ގޮތުން ހުންނަ ނަމަ އެތާ ބެހެއްޓުން އެންމެ ރަނގަޅު" ޑރ. ޝަހީމް ވިދާޅުވިއެވެ.\nޑރ. ޝަހީމް ވިދާޅުވީ އެމަނިކުފާނުގެ ނަޒަރުގައި އެ މިސްކިތް ބަހައްޓަންވާނީ ކޮންމެވެސް އެހެން ސަރަހައްދެއްގައި ކަަމަށެވެ. އަދި އެފަދައިން ވިދާޅުވީ އެއްވެސް ސިޔާސީ މަގްސަދެއްގައި ނޫން ކަމަށްވެސް އޭނާ ވިދާޅުވިއެވެ.\nކަޅުވަކަރު މިސްކިތް ރޭވުމުގެ މަސައްކަތުގައި ހިލޭ ސާބަހަށް ބައިވެރިވާން ބޭނުންވާ ފަރާތްތަކަށް އެ ފުރުސަތު ވެސް ވަނީ ހުޅުވާލައިފައެވެ.\nކުރީން ކަޅުވަކަރު މިސްކިތް ހުރީ މިހާރު ސަލްޓަން ޕާކުގައި ހުންނަ ވިންޓާ ޕާކު ހުންނަ ތަނުގައެވެ. ކަޅުވަކަރު މިސްކިތް އަލުން ބަހައްޓާނެ ތަނެއް ނިންމުމަށް ސަރުކާރުން ވަނީ އާންމުންގެ ހިޔާލު ހޯދުމަށް ފޯރަމެއް ވެސް ބާއްވާފައެވެ.


Bollywood fannanunah drug beynunkuri kamuge thumathu koffi\nބޮލީވުޑް ބައެއް ފަންނާނުން---\nފަންނާނުންތަކެއް ޑްރަގް ބޭނުން ކުރި ކަމުގެ ތުހުމަތު!\nބޮލީވުޑުގެ މަޝްހޫރު ފަންނާނުންތަކެއް ޑްރަގް ބޭނުން ކުރި ކަމުގެ ތުހުމަތު އިންޑިއާގެ މަޖިލިސް މެންބަރެއްކަމަށްވާ މަޖިންދަރް އެސް ސިރާ ކޮށްފިއެވެ.\nދާދި ފަހުން ބޮލީވުޑުގެ މަޝްހޫރު ޕްރޮޑިއުސަރު ކަރަން ޖޯހަރު އޭނާގެ ގޭގައި ޕާޓީއެއް ބާއްވާފައިވާއިރު އެޕާޓީގައި ބޮލީވުޑު ގިނަ ފަންނާނުން ވަނީ ބައިވެރިވެފައެވެ. ޕާޓީގައި ބައިވެރިވި ފަންނާނުންގެ ވީޑިއޯއެއް އިންސްޓަގުރާމު މެދުވެރިކޮށް ކަރަން ވަނީ ހިއްސާކޮށްފައެވެ.\nއެގޮތުން އެވީޑިއޯގައި ދީޕިކާ ޕަޑުކޮން އާއި ރަންބީރް ކަޕޫރާއި ވިކީ ކޯޝަލް އާއި މަލައިކާ އަރޯރާ އާއި އަރްޖުން ކަޕޫރުގެ އިތުރުން ޝާހިދު ކަޕޫރާއި އޭނާގެ އަންހެނުން މީރާ ރާޖްޕުތާއި ވަރުން ދަވަން އަދި އޭނާގެ ލޯބިވެރިޔާ ނަތާޝާ ވެސް ވަނީ ބައިވެރިވެފައެވެ.\nއެވީޑިއޯ އިން ހުރިހާ ފަންނާނުން ވެސް މަޖާ ކުރާ މަންޒަރު ފެނިގެންދިޔައިރު ފަންނާނުންގެ ސަޕޯޓަރުންނަށް ވެސް އެވީޑިއޯ ވަނީ ވަރަށް ކަމުގޮސްފައެވެ. ނަމަވެސް އިންޑިއާގެ މަޖިލިސް މެންބަރު މަޖިންދަރް އެވީޑިއޯ ބެލުމަށްފަހު ފަންނާނުން ޕާޓީ ތެރޭ ޑްރަގް ބޭނުން ކުރި ކަމަށް ވަނީ ތުހުމަތު ކޮށްފައެވެ.\nI raise my voice against #DrugAbuse by these stars. RT if you too feel disgusted @shahidkapoor @deepikapadukone @arjunk26 @Varun_dvn @karanjohar @vickykaushal09 pic.twitter.com/aBiRxwgQx9— Manjinder S Sirsa (@mssirsa) July 30, 2019\nގިނަ ބައެއްގެ ފާޑުކިޔުން މަޖިންދަރަށް އަމާޒުވިއިރު އިންޑިއާގެ ކުރީގެ މިނިސްޓަރު މިލިންދް ދިއޯރާ ވަނީ އޭނާއަށް ވަރުގަދަ ރައްދެއް ދީފައެވެ. އެގޮތުން ކުރީ މިނިސްޓަރު މިލިންދު ވަނީ އެ ޕާޓީ އަށް އޭނާގެ އަންހެނުން ވެސް ދިޔަކަމާއި ޕާޓީ ތެރޭ އެކަކުވެސް ޑްރަގް ބޭނުން ކޮށްފައި ނުވާކަމަށެވެ.\nއޭގެ އިތުރުން ދޮގު ހަބަރު ނުފެތުރުމަށާއި ޑްރަގް ބޭނުންކުރި ކަމަށް ތުހުމަތު ކުރި ފަންނާނުން ކިބައިން މައާފަށް އެދުމަށްވެސް ކުރީގެ މިނިސްޓަރު މިލިންދް ވަނީ އެދިވަޑައިގެންފައެވެ.\nI hope you will show the courage to tender an unconditional apology https://t.co/Qv6FY3wNRk— Milind Deora मिलिंद देवरा (@milinddeora) July 30, 2019


Covid fenunas match kuriah dhaane: UEFA\nކޮވިޑްގެ ފެނުނަސް މެޗު ކުރިއަށް ދާނެ: ޔޫއެފާ\nކޮވިޑަށް ޕޮޒިޓިވް ވި، ރެއާލްގެ ފޯވަޑް މަރިއާނޯ ޑިއަޒް\nއަންނަ ހަފުތައަށް އަލުން ތާވަލު ކޮށްފައިވާ، ޗެމްޕިއަންސް ލީގްގެ ދެ ވަނަ ބުރުގެ ދެ ވަނަ ލެގްގައި މެންޗެސްޓާ ސިޓީ އާ ރެއާލް މެޑްރިޑް ކުޅެން ހަމަޖެހިފައިވާ މެޗަށް ކޮވިޑް-19 އިގެ އަސަރު ކުރިއަސް މެޗު ކުރިއަށް ދާނެ ކަމަށް ޔޫއެފާއިން ބުނެފި އެވެ.\nރެއާލް މެޑްރިޑްގެ ފޯވަޑް މަރިއާނޯ ޑިއަޒް ވަނީ، ކޮވިޑަށް ޕޮޒިޓިވް ވެފަ އެވެ. މި މަހުގެ 19 ވަނަ ދުވަހު ލަލީގާ ނިމުމުން ރެއާލްއިން ވަނީ އެ ޓީމުގެ ކުޅުންތެރިންނަށް ހަތް ދުވަހުގެ ޗުއްޓިއެއް ދީފަ އެވެ. މިދިޔަ ހޯމަ ދުވަހު ޓްރޭނިންއަށް ރިޕޯޓް ކުރުމަށް ފަހު ކުޅުންތެރިން އެނބުރި އައުމުން ކޮވިޑް-19 އަށް ޓެސްޓް ހެދިއިރު، ވައިރަހަށް ޕޮޒިޓިވްވީ މަރިއާނޯ އެކަންޏެވެ. މިހާރު އޭނާ ވަނީ ގޭގައި އެކަހެރި ކޮށްފަ އެވެ.\nމަރިއާނޯ ޕޮޒިޓިވް ވުމުގެ އިތުރަށް ކޮވިޑާ ގުޅުން ހުރި އެހެން ކަމެއް ވެސް ކުރިން، މެޗަށް ކުރިމަތި ވި އެވެ. ސްޕެއިން އިން އިންގްލެންޑަށް ދަތުރު ކުރާ ފަރާތްތަކުން 14 ދުވަހުގެ ކަރަންޓީން ފުރިހަމަ ކުރަން ޖެހޭ ގޮތަށް އިނގިރޭސި ސަރުކާރުން ނިންމުމުން މެންޗެސްޓާ އަށް ދަތުރު ކުރާ ރެއާލް މެޑްރިޑްގެ ޓީމުވެސް ކަރަންޓންގައި ހުންނަން ޖެހޭނެތޯ ސުވާލު އުފެދުނެވެ. އެހެން ނަމަވެސް އިނގިރޭސި ސަރުކާރުން ފަހުން ނިންމާފައި ވަނީ އިންޓަނޭޝަނަލް ކުޅިވަރު އިވެންޓްތަކަށް ދަތުރު ކުރާ ފަރާތްތަކަށް ލުއި ދިނުމަށެވެ.\n"ޔޫއެފާއިން ދަނީ ކުލަބާ ވަރަށް ރަނގަޅަށް ވާހަކަ ދައްކަމުން ދެ ހާލަތަށް ވެސް ވަރަށް ކައިރިން ބަލަމުން އެބަގެންދަން، އަދި ސްޕެއިންގެ ކަމާ ބެހޭ ފަރާތްކާ ވެސް ވަހަކަ ދައްކަމުން ގެންދަން،" ޔޫއެފާއިން އިނގިރޭސި މީޑިއާތަކަށް ދީފައިވާ ސްޓޭޓްމެންޓްގައި ބުނެފައި ވެއެވެ. "އަހަރެމެންނަށް އިތުބާރު އެބައޮތް މި ކަމުގެ ސަބަބުން މެޗަށް އަސަރު ނުކުރާނެކަން."\nރެއާލް އާއި ސިޓީ، މެޑްރިޑްގައި ކުޅުނު މެޗު ސިޓީ ކާމިޔާބު ކުރީ 2-1 ންނެވެ. ދެ ވަނަ ލެގް މެޗު މެންޗެސްޓާ ގައި އޮންނާނީ ކުރިއަށް އޮތް އޯގަސްޓް މަހުގެ ހަތް ވަނަ ދުވަހުގެ ރޭ ގަ އެވެ.\nޗެމްޕިއަންސް ލީގް ނިމެންދެން ޗުއްޓީއެއް ނެތް


Barca ah natheejaa nunerevumun Real ah dhoru hulhuvijje\nބާސާއަށް ނަތީޖާ ނުނެރެވުމުން ރެއާލްއަށް ދޮރު ހުޅުވިއްޖެ\nދެ ވަނައިގައި އޮތް ވާދަވެރި ރެއާލް މެޑްރިޑާ ފަރަގު ބޮޑު ކުރަން ލިބުނު ފުރުސަތުގައި، އެތުލެޓިކް ކުލަބު ބިލްބާއޯއާ ދެކޮޅަށް، ބާސެލޯނާއަށް ނަތީޖާ ނުނެރެވުމުން ލީގް ހޯދުމުގެ ރޭހުގައި ރެއާލްއަށް ވެސް އިތުރަށް ދޮރު ހުޅުވިއްޖެ އެވެ. މެޗު ނިމުނީ ލަނޑެއް ނުޖެހި އެއްވަރު ވެގެންނެވެ.\nބާސާއަށް، ބިލްބާއޯގެ މައްޗަށް ކާމިޔާބު ހޯދުނުނަމަ ރެއާލް މެޑްރިޑާ އަށް ޕޮއިންޓަށް ފަރަގު ބޮޑު ކުރެވުނީހެވެ. މެޗު އެއްވަރުވުމުން، ލީގް ހޯދުމުގެ ފުރުސަތު ރެއާލްއަށްވެސް މިހާރު އެބައޮތެވެ. އެތުލެޓިކޯ މެޑްރިޑްގެ މައްޗަށް މޮޅުވުމަށް ފަހު ރެއާލްގެ ކޯޗް ސެންތިއާގޯ ސޮލާރީ ވަނީ ލީގް ހޯދުމުގައި އިތުރަށް އުންމީދު ލިބިފައިވާކަން ހާމަކޮށްފަ އެވެ.\nރޭގެ މެޗުގައި، ބާސާ ސަލާމަތްކޮށް ދިނުމުގައި އެންމެ މުހިންމު ދައުރެއް އަދާކުރީ ކީޕަރު، މާކް އަންޑްރޭ ޓާ ސްޓެގަން އެވެ. އޭނާ ވަނީ ފުރަތަމަ ހާފުގައި ބިލްބާއޯއިން ފޮނުވާލި ނުރައްކާތެރި ބޯޅައެއް ސޭވް ކޮށްފަ އެވެ.\nމެޗުގެ އެންމެ ފަހު ސިކުންތުކޮޅުގެ ތެރޭގައި، ބާސެލޯނާގެ ޑިފެންޑަރު ނެލްސަން ސަމޭޑޯ ބޯޅައަށް މަސައްކަތް ކުރަނިކޮށް ބިލްބާއީގެ ޑިފެންޑަރު އެ ބޯޅައަށް ހުރަސްއަޅަން މަސައްކަތް ކުރަނިކޮށް، ޕެނަލްޓީ އޭރިއާތެރެއަށް ސަމޭޑޯ ވެއްޓުނެވެ. އޭނާ ޕެނަލްޓީއަކަށް އެޕީލް ކުރި ނަމަވެސް، ރެފްރީ ކަށިގަނޑު ފުމުނީ މެޗު ގެ ފުރަިހަމަ ވަގުތު ނިމިއްޖެ ކަމަށެވެ.\nއޭގެ ފަހުން ބާސެލޯނާގެ ކުޅުންތެރިން، އެޕީލް ކުރުމުން، ވީއޭއާރް މެދުވެރިކޮށް ބެލި އެވެ. އެހެންނަމަވެސް ވީއޭއާރުންވެސް ފެންނަ ގޮތުގައި ޕެނަލްޓީއަށް ދޭންޖެހޭ ވަރުގެ ކަމެއް ނުހިނގަ އެވެ.


Trump Ge Campaign Team Ge Membarun Thakeh Covid-19 Ah Fassi Vehje - Vaguthu\nޓްރަމްޕްގެ ކެމްޕެއިން ޓީމުގެ މެމްބަރުންތަކެއް ކޮވިޑް-19 އަށް ފައްސިވެއްޖެ\nއެމެރިކާގެ ރައީސް، ޑޮނަލްޑް ޓްރަމްޕްގެ ކެމްޕެއިން ޓީމުގެ މެމްބަރުންތަކެއް ކޮވިޑް-19 އަށް ފައްސިވެއްޖެ އެވެ.\nރިޕޯޓްތައް ބުނާގޮތުން އިއްޔެ އެމެރިކާގެ އޮކަހާމާ ސްޓޭޓުގެ ޓަލްސާގައި ކުރިޔަށްގެންދިޔަ ކެމްޕެއިން ހަރަކާތުގައި އިސްކޮށް އުޅުނު6މީހަކު ވަނީ ކޮވިޑް-19 އަށް ފައްސިވެފައެވެ. މި މީހުން ފައްސިވެފައި ވަނީ ކެމްޕެއިން ހަރަކާތް ކުރިޔަށްގެންދިއުމަށްޓަކައި ގިނަ އަދަދެއްގެ ބަޔަކު ބައްޔަށް ޓެސްޓު ކުރުމުގެ ތެރެއިންނެވެ.\nމި ހަ މީހުން ކޮވިޑް-19 އަށް ފައްސިވެފައިވާކަން ޓްރަމްޕްގެ ކެމްޕެއިން ކޮމިއުނިކޭޝަންސް ޑިރެކްޓަރ، ޓިމް މާޓާފް ވަނީ ނޫސްތަކަށް ކަށަވަރު ކޮށްދީފައެވެ. އޭނާ ނެރުނު ބަޔާނެއްގައި މިކަން ހާމަކޮށް ބުނެފައި ވަނީ، ޓީމުގެ6މީހުން ކޮވިޑް-19 އަށް ފައްސިވެފައިވާކަން އެނގުނީ ޓްރަމްޕް މި ހަރަކާތުގައި ބައިވެރިވުމުގެ އިރުކޮޅެއް ކުރިން ކަމަށެވެ.\nމިކަމާއި ގުޅިގެން މި ހަ މީހުން ވަނީ، ކޮވިޑް-19 ގެ އުސޫލާއި އެއްގޮތަށް ވަގުތުން އެކަހެރިކޮށްފައެވެ. އަދި އެމީހުންނާއި ބައްދަލުވި މީހުން ހޯދައި ކަރަންޓީނަށް ވެސް ފޮނުވާފައި ވެއެވެ.\nއިއްޔެ ޓަލްސާގައި ކުރިޔަށްގެންދިޔަ މި ކެމްޕެއިން ހަރަކާތަކީ ކޮވިޑް-19 ފެތުރެން ފެށިފަހުން އެމެރިކާގައި ބޭއްވި މިފަދަ ފުރަތަމަ ހަރަކާތެވެ. ނަމަވެސް މިފަދަ ހަރަކާތްތަކުގެ ސަބަބުން، މިހާރުވެސް އެންމެ ނުރައްކާ ބޮޑުވެފައިވާ އެމެރިކާގެ ހާލަތު އިތުރަށް ގޯސްވެދާނެ ކަމުގެ ބިރު ވަނީ ބޮޑުވެފައެވެ. މިކަމާއި ގުޅިގެން ޓްރަމްޕްގެ ކެމްޕެއިން ހަރަކާތަށް ގިނަ ބައެއްގެ ނުރުހުންވުމާއި ފާޑުކިޔުން ވަނީ އަމާޒުވެފައެވެ.\nއިއްޔެ ކެމްޕެއިން ޓީމުގެ6މެމްބަރަކު ކޮވިޑް-19 އަށް ފައްސިވެގެން އެ ޚަބަރު ފެތުރިގެން ދިއުމާއި ގުޅިގެން ވެސް ޓްރަމްޕް ވަރަށް ބޮޑަށް ހިތްހަމަ ނުޖެހިފައި ހުރިކަމަށް ބައެއް ނޫންތަކުން ބުނެފައި ވެއެވެ. އެއީ އޭނާގެ ކެމްޕެއިން ހަރަކާތަށްވުރެ ބޮޑަށް، ފައްސިވީ މީހުންނާއި ބެހޭ ޚަބަރުތައް މީޑިއާތަކުން ރިޕޯޓް ކުރަމުން ދިއުމުންނެވެ.


Westin aai Four Seasons matchun Unity cup honihiru dhuvahu fashanee\nވެސްޓިން އާއި ފޯސީޒަން މެޗުން ޔުނިޓީކަޕް ހޮނިހިރު ދުވަހު ފަށަނީ\nބ. އަތޮޅުގައި ބާއްވާ އެންމެ ބޮޑު އެއް ފުޓްސަލް މުބާރާތް ކަމަށްވާ ކްލަބް ދަ ބިގިނާސް ބ. އެޓޯލް ޔުނިޓީ ފުޓްސަލް މުބާރާތް ވެސްޓިން މޯލްޑިވްސް އާއި ފޯސީޒަންސް އެޓް ލަނޑާގިރާވަރު މެޗުން އަންނަ ހޮނިހިރު ދުވަހު ފަށާނެ އެވެ.\nމި ފަހަރުގެ މުބާރާތުގައި ވާދަކުރަނީ ދިހަ ޓީމަކުންނެވެ. ގުރުނެގުމަށް ރޭ އޭދަފުށީ ވައިޓް ބައި 8 އެސް ރެސްޓޯރެންޓުގައި ބޭއްވި ރަސްމިއްޔާތުގައި މުބާރާތުގައި ބައިވެރިވާ ދިހަ ޓީމު ވަނީ ދެ ގްރޫޕަކަށް ބަހާލާފަ އެވެ.\nފުރަތަމަ މެޗުގައި ބައްދަލުކުރާ ދެ ޓީމުގެ އިތުރުން ގްރޫޕް އޭ ގައި ދެން ހިމެނެނީ ދުސިތު އާއި މިލައިދޫ އަދި ފެއިމްސް ޔުނައިޓެޑެވެ. ގްރޫޕް ބީ ގައި ހިމެނެނީ އެންމެފަހުގެ ޗެމްޕިއަން އިރުމަތީ ލަވާސް، ނައުޓިލަސް، ޔުނައިޓެޑް ވީ، ޓީމް މާޅޮސް އަދި ދަރަވަންދޫ ކިންގްސް ޔުނައިޓެވެ.\nމިއީ ދަ ބިގިނާސް އިން މި މުބާރާތް ބާއްވާ6ވަނަ އަހަރެވެ. މުބާރާތް އޮންނާނީ ސެޕްޓެމްބަރ7އިން 20 އަށް އޭދަފުށީ ފުޓްބޯޅަ ދަނޑު (ވެލި ދަނޑު) ގައެވެ.


Mahmoodhge maru: Salimah dhauvakoffi\nދަނގެތީގައި މީހަކު މަރާލުން\nމަހުމޫދުގެ މަރު: ސާލިމަށް ދައުވާކޮށްފި\nމަހުމޫދު މަރައިލި، ޝާ އަލޮމް މިއާ (ސާލިމް)\nއދ. ދަނގެތީ މޮނަލާޒް، މަހްމޫދު އަބޫބަކުރު މަރައިލި ކަމަށް ތުހުމަތުކުރާ އެރަށުގައި ދިރިއުޅެމުން ދިޔަ ޝާ އަލޮމް މިއާ (ސާލިމް) އަށް ދައުވާ ކޮށްފި އެވެ.\nޕްރޮސެކިއުޓާ ޖެނެރަލް އޮފީހުގެ ތަރުޖަމާނު އަހުމަދު ޝަފީއު މިއަދު ވިދާޅުވީ ދަނގެތީގައި ތޫނު ހަތިޔާރު ބޭނުންކޮށްގެން މީހަކު މަރައިލުމަށްފަހު އެރަށު ފަޅުގޯއްޗެއްގެ ވަޅަކަށް ވައްޓާލާފައި އޮއްވާ ފެނުނު މައްސަލައިގައި ބަގްލަދޭޝް ރައްޔިތެއް ކަމަށްވާ ޝާ އަލޮމް މިއާގެ މައްޗަށް ދައުވާ ކުރުމަށް އިއްޔެ ކްރިމިނަލް ކޯޓަށް ފޮނުވާފައިވާ ކަމަށެވެ.\nއޭނާގެ މައްޗަށް އުފުލާފައިވަނީ ގަސްދުގައި މީހަކު މެރުމުގެ ކުށުގެ ދައުވާ އާއި މައްޔިތާގެ ބޭނުން ނަހަމަ ގޮތުގައި ކުރުމުގެ ކުށުގެ ދައުވާ އެވެ.\nމަހުމޫދުގެ މަރާ ގުޅޭ ތަފްސީލުތައް ހާމާކުރުމަށް މިމަހުގެ ދެ ވަނަ ދުވަހު ފުލުހުން ބޭއްވި ނޫސްވެރިންގެ ބައްދަލުވުމުގައި މޭޖާ ކްރައިމްސް އިންވެސްޓިގޭޝަންގެ ހެޑް ޗީފް ސުޕްރިންޓެންޑެންޓް އޮފް ޕޮލިސް ހަސަން ޝިފާއު ވިދާޅުވެފައި ވަނީ ފުލުހުންގެ ތަހުގީގުއާއި ބަންދު މަޖިލީހަށް ކޯޓަށް ގެންދިއުމުން ވެސް މަހުމޫދު މަރާލި ކަމަށް ސާލިމް އެއްބަސްވެފައިވާ ކަމަށެވެ.\nކުށަށް ސާލިމް އެއްބަސްވެފައިވަނީ އޭނާ ދިރިއުޅެމުން ދިޔަ ނެދުންގެ ތެރޭގައި ވަޅުލާފައި ހުރި މަހުމޫދުގެ އެކި އެއްޗެތި ފުލުހުންނަށް ފެނުނު ހިސާބުން ކަމަށް ވެސް ޝިފާއު ވަނީ ވިދާޅުވެފަ އެވެ.\nމަހުމޫދަށް ގުޅައިގެން ސާލިމް ދިރިއުޅޭ ނެދުންގެއަށް ގެންގޮސް ފަސް ގަޑިއިރު އެގޭގައި ގެންގުޅެފައި ވެއެވެ. އަދި އެވަގުތުގެ ތެރޭގައި ތިން ފަހަރެއްގެ މަތިން މަހުމޫދަށް ހަމަލާދީފައި ވެއެވެ. މަހުމޫދު މަރާލާފައި ވަނީ ފައިސާ ބޭނުންވެގެންނެވެ.\nސާލިމަކީ ދަނގެތީގެ ނެދުންގޭގައި އުމުރުން ދުވަސްވީ މީހަކު ބެލުމަށް އެ ގޭގައި ހުންނަ މީހެކެވެ. އެ ގޭގައި އެ ދެ މީހުން ފިޔަވާ އިތުރު ބަޔަކު ނޫޅެ އެވެ.\nއުމުރުން 57 އަހަރުގެ މަހުމޫދު މަރާލީ ސާލިމް ދިރިއުޅޭ ގެއަށް މަހްމޫދު ގެންދިއުމަށްފަހު ފައިސާ އަށް އެދުމުން އެކަމަށް މަހްމޫދު އިންކާރުކުރުމާ ގުޅިގެން ހިނގި ކުރިމަތިލުމަކަށްފަހު އެވެ.\nމަހްމޫދުގެ ހަށިގަނޑު ފެނުނު ބައެއް މީހުން ބުނި ގޮތުގައި އޭނާގެ ހަށިގަނޑުގެ އެތައް ތަނަކަށް ވަޅި ހަރާފައި ހުއްޓެވެ. ވަޅިން ހަމަލާދީ މަރާލުމަށްފަހު، މަހްމޫދުގެ ހަށިގަނޑު ފެނުނު މަންޒަރުގެއަށް އެ ހަށގަނޑު ސާލިމް ގެންދިޔައީ މަހްމޫދުގެ ބޮލާއި ފަޔަށް ގޯންޏެއް މަހައި ސާލިމްގެ ކޮނޑުގަ އެވެ.\nޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް މަރު + ދަނގެތި ދަނގެތީގައި މީހަކު މަރާލުން\nސާލިމްގެ މައްޗަށް ކުށް ސާބިތުވެއްޖެ\nމަހުމޫދުގެ މަރު: ސާލިމުގެ ޝަރީއަތް މާދަމާ ފަށަނީ\nމިރުޒާގެ މަރު: ގާތިލަށް ވާރިސުން މައާފު ދީފި\nމަހުމޫދުގެ މަރު: ސާލިމް މަރަން ހުކުމްކޮށްފި


Anna hafthaa kulhudhuhfushee eaapoat taaminal masahkai alun fesheyne: reejanal eaapoats\nއަންނަ ހަފްތާ ކުޅުދުއްފުށީ އެއާޕޯޓް ޓާމިނަލް މަސައްކަތް އަލުން ފެށޭނެ: ރީޖަނަލް އެއާޕޯޓްސް\nއަންނަ ހަފްތާތެރޭ ކުޅުދުއްފުށީ އެއާޕޯޓް ޓާމިނަލް މަސައްކަތް އަލުން ފެށޭނެކަމަށް ރީޖަނަލް އެއާޕޯޓްސް އިން ބުނެފި އެވެ.\nޓާމިނަލްގެ މަސައްކަތް ބައެއް މައްސަލަތަކާހެދި މެދުކެނޑިފައި އޮތުމަށްފަހު މި މަސައްކަތް އަލުން ކުރިއަށް ގެންދިއުމަށް ހަމަޖެހިފައިވަނީ ކުރިންވެސް މި މަސައްކަތް ކުރިއަށް ގެންދިޔަ ކޮރެލިން މޯލްޑިވްސް ޕްރައިވެޓް ލިމިޓެޑާ ހަވާލުކޮށްގެންނެވެ.\nއެގޮތުން މި މަސައްކަތް އަލުން ފެށުމަށް ރީޖަނަލް އެއާޕޯޓްސްއިން ވަނީ އެ ކުންފުންޏާއެކު މަޝްވަރާކޮށްފަ އެވެ. މިހާރު އެއާޕޯޓްގެ ފެންސް ޖެހުމުހެ މަސައްކަތް ކުރިއަށްދާއިރު މި މަސައްކަތް ކުރަނީ އެމްޓީސީސީން ނެވެ.\nރައީސް ޔާމީންގެ ސަރުކާރުން ހަދަން ފެށި މި އެއާޕޯޓް އެމަނިކުފާނުގެ ވެރިކަމުގެ އެންމެ ފަހު ދުވަސްކޮޅު ވަނީ ހުޅުވާފައިވެ އެވެ. އެހެންނަމަވެސް ނިންމާލެވިފައިވަނީ ޓާމިނަލްގެ އިތުރުން ރަންވޭ އާއި ޓެކްސީވޭ އެކެވެ.


Final ge jaaga aa eku Cech ah ufalun rovijje | Mihaaru\nފައިނަލުގެ ޖާގައާ އެކު ޗެކަށް އުފަލުން ރޮވިއްޖެ\n10 މެއި 2019 - 12:252comments\nމި ސީޒަނަށް ފަހު ފުޓްބޯޅަ ކުޅުން ހުއްޓާލަން ނިންމާފައިވާ އާސެނަލްގެ ތަޖުރިބާކާރު ޕެޓާ ޗެކް އަބަދުވެސް ބޭނުންވީ އޭނާގެ ފަހު މެޗު ފައިނަލަކަށް ވުމެވެ. ޔޫރޮޕާ ލީގުގެ ފައިނަލުން އާސެނަލް ފުރުސަތު ހޯދުމާ އެކު ޗެކްގެ އެ ހުވަފެން ހަގީގަތަކަށްވިއިރު، އޭނާ ހުރީ ބުނެދެންވެސް ނޭނގޭހާ އުފަލުންނެވެ. ފައިނަލުގައި އިދިކޮޅަށް ކުޅެން ޖެހެނީ އޭނާ އެންމެ ފުރަތަމަ ކުޅުނު އިނގިރޭސި ކްލަބް ކަމަށްވާ ޗެލްސީ އަށް ވުމަކީ ވެސް މި މެޗު ޗެކަށް ހާއްސަވާނެ އަނެއް ސަބަބެވެ.\n"މިއީ އެއްވެސް ގޮތަކަށް އުއްމީދުކުރި ގޮތެއް ނޫން. މިއީ އާދަޔާހިލާފު މެޗެއް އަހަންނަށް. ޗެލްސީއާ ދެކޮޅަށް ކުޅެން މި ޖެހެނީ. އަހަންނަށް މިއީ ވަރަށް ޖަޒުބާތީ ކުރިމަތިލުމަކަށްވާނެ،" ރޮވިފައިހުރެ އުމުރުން 36 އަހަރުގެ ޗެކް އޭނާގެ އިހުސާސްތައް ސްކައިސްޕޯޓްސް އަށް ކިޔައިދިނެވެ.\n"އެންމެ ފަހުގެ ހުވަފެނަކީ ޔޫރަޕްގެ ފައިނަލަކުން ކުޅުން ހުއްޓާލުން. އެ ހުވަފެން ފުރިހަމަކުރަން ބޭނުމީ ތަށްޓަކާ އެކު."\nޗެކް 2015 ވަނަ އަހަރު އާސެނަލާ ގުޅުނީ ޗެލްސީގައި 11 އަހަރު ހޭދަކުރުމަށް ފަހު އެވެ. ޗެކް ބުނީ ކެރިއަރުގައި އޭނާ ކުޅުން ހުއްޓާލުމަށް އެތަކެއް ފަހަރު މަތިން އެކި ކޯޗުން ވެސް ލަފާދިން ކަމަށާއި އެކަމަކު ބޭނުންވީ އަމިއްލަ ވިސްނުމުގައި އެކަން ނިންމުމަށް ކަމަށެވެ.\n"އަހަންނަށް އަދިވެސް ދެ އަހަރު ކުޅެވިދާނެ. އެކަމަކު ބޭނުމީ ހަމަޖެހިގެން ކެރިއަރުގައި އިތުރު މިސްރާބަކަށް ދާން. މީގެ މުހިއްމީ އަމިއްލަ ވިސްނުމުގައި ގޮތެއް ނިންމުން،" ޗެކް ރިޕަބްލިކަށް 120 އަށް ވުރެން ގިނަ މެޗު ކުޅެދިން ޗެކް ބުންޏެވެ.\nއާސެނަލްގެ ކޯޗު އުނާއި އެމެރީ، އިނގިރޭސި ޕްރިމިއާ ލީގުގެ ގިނަ މެޗުތަކުގައި ޓީމުގެ ފުރަތަމަ އެގާރައިން ޖަރުމަނުގެ ކީޕަރު ބާން ލެނޯ އަށް ފުރުސަތު ދިން ނަމަވެސް ޔޫރަޕްގެ މެޗުތަކުގައި ގޯލު ބެލެހެއްޓުމުގެ ޒިންމާ ހަވާލުކުރަނީ ޗެކްއާ އެވެ.\n"ޔޫރަޕްގައި އޭނާ (ޗެކް)ގެ ތަޖުރިބާއާ ހުރިހާ ކަމެއް ވަރަށް މުހިއްމު. އެ ތަފާތު އޭނާ ދައްކާ،" ޗެކަށް ޓީމުން ފުރުސަތު ދޭ ސަބަބާ ބެހޭގޮތުން އެމެރީ ބުންޏެވެ.\nޗެކް ރިޕަބްލިކުގެ ކްލަބަކުން 1999 ވަނަ އަހަރު ކެރިއަރު ފަށައި އެ ގައުމުގެ ގަދަބާރު ސްޕާޓާ ޕްރާގް އާއި ފްރާންސްގެ ރޭނިސް އަށް ވެސް ކުޅުމަށް ފަހު ޗެލްސީ އަށް ބަދަލުވީ 2004 ގަ އެވެ. އެ ޓީމާ އެކު ޕްރިމިއާ ލީގާއި އެފްއޭ ކަޕް ހަތަރު ފަހަރު އަދި ޗެމްޕިއަންސް ލީގު އެއް ފަހަރު ކާމިޔާބުކުރި އެވެ. އާސެނަލާ އެކު ވެސް އެފްއޭ ކަޕެއް ކާމިޔާބުކުރި އެވެ.\nމަތީ ފަންތީގައި 20 އަހަރު ކުޅުމަށް ފަހު ޗެކް ރިޓަޔާކުރާއިރު، ދެން އޭނާ ފެންނާނީ ކޯޗިންގެ ދާއިރާއިން ކަމަށް މީގެ ކުރިން ވަނީ ބުނެފަ އެވެ. ޗެކްގެ ފަހު މެޗު ކަމަށްވާ ޔޫރޮޕާ ލީގުގެ ފައިނަލް އޮންނާނީ މި މަހު 29 ވަަނަ ދުވަހު އެވެ.\nއިތުރު ލިޔުންތައް ޔޫރޮޕާ ލީގް އާސެނަލް ޗެލްސީ ޕީޓާ ޗެކް\nއެނބުރި ޗެލްސީ އަށް ދާން ނުނިންމަން: ޗެކް\nއާސެނަލް ބަލިކޮށް ޗެލްސީން ޔޫރޮޕާ ލީގު ކާމިޔާބުކޮށްފި\nގަދަ ދެ ބާރުގެ ފައިނަލް: މޮޅުވާނީ ކޮން ޓީމެއް؟


ITF Asian 14 Aharun Dhashuge Mubaaraathah Rajjeyge Team Furaifi - Vaguthu\nއައިޓީއެފް އޭޝިއަަން 14 އަހަރުން ދަށުގެ މުބާރާތަށް ރާއްޖޭގެ ޓީމު ފުރައިފި\nރާއްޖޭގެ ސްކޮޑު ---\nމާދަމާ ތައިލެންޑްގައިގައި ފެށުމަށް ހަމަޖެހިފައިވާ "އައިޓީއެފް އޭޝިއާ 14 އެންޑް އަންޑަރ ޓެނިސް ޗެމްޕިއަންޝިޕްސް" ގެ ދެވަނަ ޑިވިޝަންގައި ބައިވެރިވާ ރާއްޖޭގެ 14 އަހަރުން ދަށުގެ ޓެނިސް ޓީމު އެގައުމަށް ފުރައިފިއެވެ.\nރާއްޖޭގެ ޓީމުގައި ހިމެނޭނީ ތިން ފިރެހެން އަދި ތިން އަންހެން ކުޅުންތެރިންގެ އިތުރުން ކޯޗަކެވެ. ޓީމު ފުރާފައި ވަނީ ފާއިތުވި އަހަރު ނޮވެމްބަރު މަހުން ފެށިގެން ފަރިތަކުރުމަށް ފަހުގައެވެ. ޓީމުގެ ކޯޗަކީ ކުމާރު އަދިކާރީއެވެ.\nތައިލެންޑްގައި އޮންނަ މުބާރާތަކީ އިންޓަނޭޝަނަލް ޓެނިސް ފެޑެރޭޝަންއިން އިންތިޒާމުކޮށްގެން ކޮންމެ އަހަރަކު ބާއްވާ މުބާރާތެކެވެ. މިމުބާރާތުން ރަނގަޅު ނަތީޖާ ހޯދާ ޤައުމުތައް އެއްވަނަ ޑިވިޝަނަށް ކޮލިފައިވާނެއެވެ. އަދި ވަކިވަކި ކުޅުންތެރިން އިންޓަނޭޝަނަލް ޓެނިސް ފެޑެރޭޝަންގެ ފަރާތުން އާންމު ކުރާ 14 އަހަރުން ދަށުގެ ރޭންކިންގް ލިސްޓުގައި ހިމެނުމުގެ ފުރުސަތު ލިބިގެން ދާނެއެވެ.\nރާއްޖެއިން ތައިލެންޑަށް ދިޔަ ޓީމު:\nއައިޝަތު ތާރާ ނައީމް\nމުހައްމަދު ނާމިގު ޝާހިދު\nލަޔާން މުހައްމަދު ޝާމިން\nއިސްމާއީލް ނުހައިކު އިރުޝާން\nޒޯޔާ ޒޫބިން ސަލީމް\nބައިނަލް އަޤްވާމީ މުބާރާތްތަކުގެ ޖޫނިއަރ ކުޅުންތެރިންނަށް ވާދަ ކުރުމުގެ ފުރުޞަތު ތަނަވަސް ކޮށްދިނުމަކީ ޓެނިސް އެސޯސިއޭޝަން އޮފް މޯލްޑިވްސްއިން ވަރަށް އިސްކަންދޭ ކަމެއް ކަމަށް އެ އެސޯސިއޭޝަނުން ބުނެފައިވެއެވެ.\nއެގޮތުން 2019 ވަނަ އަހަރުގެ ސްރީލަންކާގައި ބޭއްވުމަށް ހަމަޖެހިފައިވާ ޖޫނިއަރ ޑޭވިސް ކަޕް އަދި ޖޫނިއަރ ފެޑް ކަޕްގެ ސަރަޙައްދީ ކޮލިފައިންގައި ޓީމެއް ބައިވެރި ކުރުމަށް ވަނީ ނިންމިފައެވެ. އަދި މިއީ ޖޫނިއަރ ޑެވިސް ކަޕް އަދި ޖޫނިއަރ ފެޑް ކަޕްގައި ރާއްޖެއިން ބައިވެރިވާ ދެވަނަ ފަހަރެވެ.\nމުބާރާތް ނިންމާލުމަށްފަހު ރާއްޖޭގެ ޓީމު އެނބުރި އަންނާނީ ޖެނުއަރީ 20 ވަނަ ދުވަހުގައެވެ.\nދުނިޔޭގެ ޓެނިހުގެ "ކްލާސް ބީ" ގެ މެމްބަރުކަން ރާއްޖެއަށް ލިބިއްޖެ